ন-খোৱা উৎসৱ - অসমীয়া ৱিকিপিডিয়া\nন-খোৱা হৈছে অসমীয়া সমাজ জীৱনৰ এক পৰম্পৰাগত কৃষিভিত্তিক উৎসৱ। আঘোণমাহত ধান কাটি মৰণা মৰাৰ পাছত নতুন ধানৰ নতুন চাউলেৰে সমূহীয়াকৈ ভোজ-ভাত খোৱা কাৰ্যকে ন-খোৱা বুলি কোৱা হয়। এই উৎসৱক কৃষিজীৱি লোকসকলৰ কৃষিকাৰ্যৰ সফলতাৰ প্ৰতীক হিচাপেও গণ্য কৰা হয়। লোকবিশ্বাসমতে ন-খোৱা উৎসৱ বা ন চাউলৰ ভাতসাঁ‌জ সাধাৰণতে আঘোণ মাহত খাব লাগে, কাতি বা পুহত নহয়। অৱশ্যে কিবা কাৰণত আঘোণত ন-খাব নোৱাৰিলে মাঘ মাহত ন-খোৱাৰ প্ৰথা এটা কিছু কিছু অঞ্চলত আছে।\n1 ইতিহাস আৰু উদ্দেশ্য\n2 ঠাইভেদে পৰম্পৰা আৰু পদ্ধতি\nইতিহাস আৰু উদ্দেশ্য[সম্পাদনা কৰক]\nন-খোৱা উৎসৱটো ক'ত কেতিয়া আৰু কেনেকৈ সৃষ্টি হ'ল সঠিককৈ গম পোৱা নাযায়। কৃষিভিত্তিক সমাজ জীৱনত এজন মানুহ আন এজনৰ লগত পৰস্পৰ নিৰ্ভৰশীল। এটা সময়ত জীৱ-জন্তুৰ পৰা শস্য ৰক্ষা কৰিব লগা হৈছিল আৰু কৃষি কাৰ্যত ইজনে-সিজনক সহায়-সহযোগিতা কৰাটো অপৰিহাৰ্য আছিল। আঘোণ মাহত পথাৰৰ ধান কাটি আজৰি হোৱাৰ পাছত নতুন চাউলেৰে সমূহীয়াকৈ ভোজ-ভাত খোৱা পৰম্পৰাগত নিয়মটোৱে কৃষিকাৰ্যত জড়িত সকলোৰেই সহযোগিতাৰ কথাকেই বুজায়।\nঠাইভেদে পৰম্পৰা আৰু পদ্ধতি[সম্পাদনা কৰক]\nন-খোৱা সাধাৰণতে এক আনন্দদায়ক উৎসৱ। ঠাইবিশেষে ইয়াৰ পৰম্পৰা আৰু নিয়ম বেলেগ যদিও ইয়াৰ মূল উদ্দেশ্য একেই।\nন-খোৱা উৎসৱৰ কাৰণে এটা শুভ দিন-বাৰ চাই লোৱা হয়। সাধাৰণতে নামঘৰত প্ৰথমে সমূহিয়াকৈ ন-খোৱাৰ আয়োজন কৰা হয়। নামঘৰত ন-খোৱাৰ দিনা গাঁ‌ৱৰ সকলো মানুহ নামঘৰলৈ যায় আৰু কীৰ্তন পাঠ কৰি গুৰুসেৱা কৰে। নামঘৰত ন খাওঁতে নতুন চাউলৰ পায়স আৰু প্ৰসাদ দিয়া হয়, ভাতৰ ব্যৱস্থা নহয়। নামঘৰত ন-খোৱাৰ পাছত গাঁ‌ৱৰ ৰাইজে ওচৰ-চুবুৰীয়া, মিটিৰ-কুটুম্বৰ সৈতে মিলি ঘৰে ঘৰে ন খায়।\nঅঞ্চলবিশেষে ন-খোৱাৰ দিনা গো সেৱা কৰা হয়। ন-চাউলৰ ভাত ৰান্ধি এখন আগলতি কলপাতত গোহালিত নি তাত নিজ পথাৰৰ পৰা কেঁচা ধান এমুঠি দি এডোখৰ ঠাই পৰিষ্কাৰ কৰি পানীৰে গোহালিৰ মুখ্য গৰুটোৰ ঠেং চাৰিখন ধোৱাই দি সকলো গৰুকে সেৱা কৰি ভাতখিনি খোৱাৰ পিছত সিহঁতক আদৰ সন্মানেৰে গোহালিত বান্ধি থোৱা হয়। কোনো কোনো ঠাইত ন-খোৱাৰ দিনা মহিলাসকলে আই লখিমীক আদৰাৰ নাম গায় আৰু উৰুলি দিয়ে। কিছুমান ঠাইত মাঙ্গলিক চিন স্বৰূপ পদূলিমুখত কলপুলিও পোতা দেখা পোৱা যায়।\nনামনি অসমত বিশেষকৈ নলবাৰী জিলাত প্ৰচলিত নিয়ম অনসৰি ন-খোৱাৰ দিনা গৃহস্থৰ ভাগিন-ভাগিনী উপস্থিত থকাটো একপ্ৰকাৰ বাধ্যতামূলক। ভাগিন-ভাগিনীক ন’ খুৱালেহে আই-লখিমী সন্তুষ্ট হয় বুলি বিশ্বাস কৰা হয়।\nযোৰহাট নগৰৰ কাষৰীয়া শ্ৰীশ্ৰী অষ্টভুজদেৱৰ পুণ্যতীৰ্থ বৰভেটিত আঘোণ মাহৰ নিৰ্দিষ্ট দিনত ন-লগোৱা উৎসৱ উদ্‌যাপন কৰা হয়। মায়ামৰা সম্প্ৰদায়ৰ লোকৰ লগতে আন বহুলোকে এই উৎসৱত ভাগ লৈ ন-চাউলৰ জুতি লোৱাৰ লগতে কৃষিজীৱী অসমীয়াৰ মাজত ঐক্য-সংহতি গঢ়ি তুলিছে।\n↑ 1.0 1.1 1.2 বৰদলৈ, অজিত কুমাৰ (12 December 2017). "আঘোণৰ ন-খোৱা". janambhumi. https://janambhumi.in/VFZSWk1FMXFTVDA9/%E0%A6%86%E0%A6%98%E0%A7%8B%E0%A6%A3%E0%A7%B0-%E0%A6%A8-%E0%A6%96%E0%A7%8B%E0%A7%B1%E0%A6%BE.html। আহৰণ কৰা হৈছে: 15 July 2020.\n↑ "আঘোন মাহ আৰু ন খোৱা উৎসৱৰ কিছু পৰম্পৰা". nefocus.4December 2018. http://nefocus.com/?p=8877/। আহৰণ কৰা হৈছে: 15 July 2020.\n↑ মেধী, ৰমেশ. "কৃষি সম্পৰ্কীয় কিছু পৰম্পৰা – Some Agriculture Related Customs". কৃষক বন্ধু. http://www.krishakbandhu.org/%E0%A6%95%E0%A7%83%E0%A6%B7%E0%A6%BF-%E0%A6%B8%E0%A6%AE%E0%A7%8D%E0%A6%AA%E0%A7%B0%E0%A7%8D%E0%A6%95%E0%A7%80%E0%A7%9F-%E0%A6%95%E0%A6%BF%E0%A6%9B%E0%A7%81-%E0%A6%AA%E0%A7%B0%E0%A6%AE%E0%A7%8D/। আহৰণ কৰা হৈছে: 15 July 2020.\n"https://as.wikipedia.org/w/index.php?title=ন-খোৱা_উৎসৱ&oldid=256671"ৰ পৰা অনা হৈছে\nএই পৃষ্ঠাখন ২৮ ডিচেম্বৰ, ২০২০ তাৰিখে ১৯:৪৩ বজাত অন্তিম সংশোধন কৰা হৈছিল।


স্মৃতি শক্তি বৃদ্ধিৰ উপায় — বিকাশপেডিয়া\nমূল পৃষ্ঠা / শিক্ষা / শিকাৰ আনন্দ / জানো আহা / স্মৃতি শক্তি বৃদ্ধিৰ উপায়\nস্মৃতি শক্তি বৃদ্ধিৰ উপায়\nমানৱ মগজুৱে মনত ৰাখিব পৰা শক্তিয়েই হ’ল স্মৃতি। এতিয়া স্মৃতিশক্তিৰ প্ৰয়োজন কোনেও নুই নকৰে।\nমানৱ মগজুৱে মনত ৰাখিব পৰা শক্তিয়েই হ’ল স্মৃতি। এতিয়া স্মৃতিশক্তিৰ প্ৰয়োজন কোনেও নুই নকৰে। স্মৃতি বা স্মৰণশক্তিক ভালদৰে ব্যৱহাৰ কৰিব পাৰিলে ভাল মগজুৰ বা ভাল মুৰৰ মানুহ বুলি চিনাকি দিব পাৰি। স্মৰণশক্তিৰ উপযুক্ত ব্যৱহাৰ নকৰা কাৰণে বা স্মৰণশক্তি ঘুৰি নহাৰ কাৰণে আমি কেতিয়াবা কেতিয়াবা পাহৰণিৰ চক্ৰবেহুত সোমাই পৰো।\nবৈজ্ঞানিক পদ্ধতিৰে স্মৰণশক্তিৰ পৰিসৰ বৃদ্ধি কৰিব পাৰি বুলি দাৰ্শনিক বাৰ্ট্ৰাণ্ড ৰাছেলে কৈ গৈছে। মানৱ মগজুটো হ’ল অনবৰতে কিবা নহয় কিবা এটা চিন্তা কৰি থকা জৈৱিক যন্ত্ৰ। সেই চিন্তা কিমান গভীৰ বা কিমান পৰিসৰৰ ভিতৰত তাক পাহৰণিয়েহে ক’ব পাৰিব।\nপাহৰা বা স্মৃতিশক্তি ঘুৰি নহাৰ কেইটামান কাৰণ\nপাহৰা বা স্মৃতিশক্তি ঘুৰি নহাৰ কেইটামান কাৰণ হয়তো এনেকুৱা হ’ব পাৰে। যেনে-\n১. অনুকুল পৰিৱেশ নোপোৱা।\n২. কাম কৰাৰ সময়ৰ লগতে কোনো নিয়ম-নীতিৰ জ্ঞান নথকা।\n৩. আত্মবিশ্বাসৰ অভাৱ আৰু\n৪. মানসিক অসুস্থতা তথা দুৰ্বল মানসিকতা।\nমনোবিজ্ঞানীসকলৰ মতে মানৱ মনৰ মগজু অসীম ক্ষমতাসম্পন্ন। আমাৰ মানৱ মগজুত প্ৰায় এক বিলিয়ন নিউৰন কণা বিশিষ্ট কোষ থাকে। যদি আমি মগজুটোক সৎ কামত ব্যৱহাৰ কৰোঁ, তেনেহ’লে আমি চল্লিছটা পুথিভঁৰালৰ কিতাপৰ খবৰ ধৰি ৰাখিব পাৰোঁ। য’ত প্ৰতিটো পুথিভঁৰালত কিতাপ থাকিব আশী হাজাৰখনৰ ওপৰত। স্মৰণ শক্তিৰ চাবি-কাঠী হ’ল ইন্দ্ৰিয়বোৰ। কোনো ইন্দ্ৰিয়ৰ দ্বাৰা সৃষ্টি হোৱা স্মৰণশক্তিক অন্য ইন্দ্ৰিয়ৰ লগত লগ লগাই আমোদজনক পৰিৱেশৰ সৃষ্টি কৰিব পাৰি আৰু ইয়াৰ দ্বাৰা স্মৃতিশক্তি প্ৰখৰ কৰি তুলিব পাৰি।\nআমাৰ শৰীৰৰ প্ৰধান অংগ হ’ল মগজু। মানৱ মগজু দুই ভাগত বিভক্ত। যেনে- সোঁফাল আৰু বাওঁফাল। বাওঁফালৰ মগজুক কোৱা হয় Logical Part আৰু সোঁফালৰ মগজুক কোৱা হয় Creative Part । বাঁওফালৰ মগজু অংশ যুক্তি, গণনা, বিশ্লেষণ, লিখা-পঢ়া আদি কাৰ্যক্ষত্ৰ সমাধা কৰাত ব্যৱহৃত হয় আৰু সোঁফালৰ মগজু অংশ কল্পনাশক্তি, ৰং কৰা, সৃষ্টিশীলতা, সপোন দেখা আদি কাৰ্যত ব্যৱহৃত হয় বুলি চিকিৎসকসকলে কৈ থাকে। এতিয়া কথা হ’ল- কেনেকৈনো স্মৃতিশক্তি বঢ়াব পাৰি।\nবৈজ্ঞানিক পদ্ধতিৰে স্মৰণশক্তি দুইধৰণে বঢ়াব পাৰি\nবৈজ্ঞানিক পদ্ধতিৰে স্মৰণশক্তি দুইধৰণে বঢ়াব পাৰি। যেনে-\n১. জোখ পদ্ধতি আৰু\n২. ব্যক্তিগতভাৱে বুজা পদ্ধতি।\nজোখ পদ্ধতিৰে নম্বৰ অনুসৰি যিকোনো খবৰ সহজতেই মনত ৰাখিব পাৰি। যেনে- কেলেণ্ডাৰৰ মনত ৰাখি এজন মানুহৰ জন্ম কিমান তাৰিখত, কি বাৰত হৈছিল মাহটো জানিলেই কৈ দিব পাৰি। য’ত প্ৰতিটো নম্বৰ অনুসৰি আমি ছবিলৈ (ছাৰ্ট) পৰিৱৰ্তন কৰি এটা ৰসাল গল্প প্ৰস্তুত কৰি মনৰ মাজত ভালকৈ সজাই-পৰাই ল’ব পাৰোঁ।বহুতৰ মতে ব্যক্তিগতভাৱে বুজা পদ্ধতিটো হ’ল এয়ে যে, যিবোৰ বস্তু আমি সাধাৰণতে দেখা নেপাওঁ, সেই বস্তুবোৰৰ ছবি কল্পনা কৰি মনত ৰাখিবলৈ চেষ্টা কৰোঁ। এই পদ্ধতিত কিন্তু সদায় চকুৰে নেদেখা বস্তুৰহে ছবি হ’ব লাগে,যাতে স্মৰণ শক্তি ঘুৰি আহে। এই পদ্ধতিত সদায় মনৰ ছবিৰ প্ৰকৃতি, প্ৰকৃত বিষয়-বস্তুৰ উচ্চাৰনৰ লগত মিল থকাটো বাঞ্ছনীয়।\nযোৱা সহস্ৰাব্দৰ বিশ্ব শ্ৰেষ্ঠ বুদ্ধিজীৱী তথা দাৰ্শনিক এলবাৰ্ট আইনষ্টাইনৰ মতে, কল্পনা শক্তি জ্ঞানতকৈও বেছি শক্তিশালী। গতিকে কল্পনা শক্তিক সৎ ব্যৱহাৰ জৰিয়তে প্ৰখৰ দৃশ্যায়নৰ দ্বাৰা এনেকুৱা এটা বিশ্বাস প্ৰণালীৰ সৃষ্টি কৰি স্মৰণ শক্তি বঢ়াই অসম্ভৱকো সম্ভৱ কৰি তুলিব পাৰি।\nস্মৃতিশক্তি বৃদ্ধি কৰাৰ আন এটা উৎকৃষ্ট উপায় হ’ল ছয়-সাত ঘণ্টাৰ ভাল টোপনি। টোপনিৰ সময়ত মগজুৰ স্নায়ুকোষবোৰত প্ৰ’টিনৰ সৃষ্টি হয় আৰু এই সৃষ্টি হোৱা প্ৰ’টিন স্মৰণকোষ নিউৰন কণা বোৰত বিভিন্ন খবৰ ধৰি ৰখাত সহায়ক হয়।\nশৃংখলাবদ্ধভাৱে কোনো এক নিৰ্দিষ্ট সময়ৰ কাৰণে পঢ়া-শুনা কৰিলেও আমাৰ মনত ৰখাৰ ক্ষমতা বৃদ্ধি পায়, বিষয়-বস্তু অনুসৰিও আমাৰ মগজুৰ বিভিন্ন অংশই বিভিন্ন ধৰণে কাম কৰে। যেনে- অংক কৰোঁতো সদায় মগজুৰ বাঁও অংশই কাম। যদি বহুত সময় ধৰি অংক কৰি থকা যায় তেতিয়াও স্নায়ুবোৰ দুৰ্বল হৈ পৰে আৰু স্মৰণ শক্তি হ্ৰাস পায়। ফলত লাভতকৈ অধিক লোকচানহে হয়। সেইকাৰণে বিভিন্ন দিশত বা বিষয়ত ব্যৱহাৰ হোৱা মগজুৰ স্নায়ুকণাবোৰ সবলকৈ ৰাখিবলৈকে আৰু ৫০ বা ৬০ মিনিট সময়তকৈ অধিক পঢ়িব নালাগে। মাজতে এঘণ্টাৰ মুৰে মুৰে জিৰণি ল’ব লাগে। জিৰণিৰ সময়ত ভাল লগা কাম কৰিব লাগে। যেনে-গান গাব পাৰে, ছবি আঁকিব পাৰে, গান শুনিব পাৰে, টিভি চাব পাৰে বা সাধাৰণ শাৰীৰিক ব্যায়াম, প্ৰাণায়াম, ধ্যান আদি কৰিব পাৰে। এনে কৰিলে মগজুলৈ শীতলতাৰ ভাব নামি আহিব আৰু ব্যৱহৃত স্নায়ুবোৰ লাহে লাহে সবল হৈ উঠিব তথা স্মৰণশক্তি বৃদ্ধি পাব।\nলেখক- লৰেণ্টজ পাঠক\nউৎস:- জালপঞ্জী আলোচনী খনৰ পৰা সংগৃহীত\nহীৰা কিয় জিলিকে?\nআমি কিয় উশাহ ল’ব লাগে?\nমানুহে কিয় হাঁহে?\nবাওঁহতীয়াসকলক শুধৰাব পাৰিনে?\nআমি ভোক পিয়াহ নিয়ন্ত্ৰণ কৰিব পাৰোনে?\nআমি অতিৰিক্ত ভিটামিন খাব লাগেনে?\nবৈজ্ঞানিক আৰু প্ৰযুক্তিবিদ্যাৰ ভাৰতীয় পৰম্পৰা\nফল আৰু পাচলিৰ পাৰ্থক্য কি?\nৰকেট বিজ্ঞান আৰু প্লাজমা ৰকেট


অনুভৱৰ বৰষুণ: মহেশ্বৰ বুঢ়া\nমহেশ্বৰ বুঢ়া ঢুকাল । বিহুৰ উৰুকাৰ দিনাই । অইন কোনোবা এই বিহুৰ দিনা ঢুকুৱা হ’লে গাঁৱৰ মানুহৰ বিহু মুদাই মৰিলহেঁতেন । পিছে মহেশ্বৰ বুঢ়াহে ঢুকাল । বুঢ়া গাঁৱৰ কাৰো পৰিয়ালৰ নহয়,গতিকে চুৱা নালাগিল । এইফালে বুঢ়াৰ দেহ ঘৰৰ বাজ হ’বলৈ পালেহে সিফালে চেঙেলীয়াবোৰৰ ঢোলৰ মাতত গাঁওৰ এটা চুক গমগমাই উঠিল । অৱশ্যে বয়সীয়াল কেইজনৰ অলপ দুখ লাগিছিল । যিমান হ’লেও বুঢ়াক তেওঁলোকে বহুদিন পাইছে । গাঁৱৰ কাম বনত মহেশ্বৰ বুঢ়াই সততে লাগি ভাগি দিছিল । বয়সে কোঙা কৰা স্বত্বেও ইঘৰে সিঘৰে কাম বন কৰিয়েই ঘুৰি ফুৰিছিল । কোনোবাই কামত লাগি থকাৰ বাবে গালি পাৰিলেও বুঢ়াই কৈছিল তেওঁ হেনো এনেই বহি থাকিব নোৱাৰে । এনেই বহি থাকিব নোৱাৰা বুঢ়াজন দুদিন নৰিয়াত পৰিয়েই ঢুকাই থাকিল । কোনেও গমেই নাপালে । বৰ মনে মনেই গুছি গ’ল । দুপৰীয়া বিহুৰ বাবে জলপান কেইটামান দি থৈ যাওঁ বুলি জোনাকীৰ মাক তেওঁৰ ঘৰলৈ যাওঁতেহে দেখিলে বুঢা নিজৰ চালপীৰাখনত ঠৰঙা লাগি পৰি আছে । লগে লগে বুঢ়াৰ পঁজাটোত ভিৰ বাঢি় গ’ল । এনে ভিৰ যোৱা ত্ৰিশ বছৰে এদিনো হোৱা নাছিল ।\nমহেশ্বৰ বুঢ়া কেনেকৈ এইখন গাঁৱলৈ আহিছিল সেই কথা গাঁৱৰ বয়সীয়াল কেইজনেও পাহৰিলে ।ডেকাবোৰেতো নাজানেই । সকলোৱে মাথো জানে মহেশ্বৰ বুঢ়া দূৰৈৰ কোনোবা এখন জিলাৰ । নৈয়ে হেনো ঘৰৰ দুৱাৰ সকলো খহায় নিলে । বাচি থাকিবলৈ ঘুৰি ফুৰোঁতে কোনোবা এদিন এই গাঁৱত ওলালহি । তাৰ পাছত থাকিয়েই গ’ল । দীপকৰ দেউতাকে ঘৰ সাজিবলৈ মাটি একঠা দিলে । বিনিময়ত মনেশ্বৰে জীৱনৰ বাকীচোৱা পৰালৈকে সিহঁতৰ ঘৰত হালোৱা খাটি পাৰ কৰি দিলে ।\nবুঢ়াৰ দুখ ভাগৰ বুলিবলৈ যেন একোৱেই নাছিল । দুই এজনে কয় বোলে লাওপানীৰ নিচা বাৰুকৈ লাগিলে কেতিয়াবা বুঢ়াই হেনো কোনোবা গাভৰু এজনীৰ কথা কৈ কান্দে । আজি অ’ত, কালি ত’ত তেনেকৈ হাবিয়ে হাবিয়ে কাঠফলাৰ কাম কৰি থাকোঁতে তাইৰ সৈতে নৈৰ ঘাট এটাত চিনাকী হৈছিল । বুঢ়াই হেনো তাইক খুব ভাল পাইছিল । তাইও বুঢ়াকে নিজৰ দেহ মন সঁপি দিছিল । পিছে বুঢ়াই গৈ নিজৰ পৰিচয় দি ছোৱালী খুজোগৈ মানে ছোৱালীৰ ৰেহ ৰূপ দেখি মাক দেউতাকে বিয়া ঠিক কৰিলেই । ফলত বুঢ়াক জীৱনজোৰা নি:সংগতাৰ বোজা দি ছোৱালীজনীয়ে বেলেগৰ ঘৰ শুৱনি কৰিলেগৈ । কিছুমানে কয় বুঢ়াই সেইটো দুখতে চাগৈ ঘৰ এৰিলে, মাটি বাৰী নৈয়ে খহোৱা কথাটো মিছা কথা । যিয়ে নহওক মহেশ্বৰ বুঢ়া এতিয়া মৰিল । বুঢ়াৰ লগতে বুঢ়াৰ জীৱনক লৈ যি অকণ উৎকণ্ঠা, কৌতুহল আছিল সকলো শেষ হৈ গ’ল । হয়তো বছৰচেৰেকৰ পাছত মহেশ্বৰ নামৰ মানুহ এজনো যে এই পৃথিৱীত আছিল সেই অস্তিত্বকণো শেষ হৈ যাব । অথচ এটা সময়ত মহেশ্বৰ বুঢ়া নোহোৱাকৈ এই গাঁৱত একো কামেই নহৈছিল ।\nধুমুহা আহিছিল সেইদিনা ।\n-ইমান ডাঙৰ ধুমুহা আহিছিল অ’ দাদাই । তই লগ নাপালি । তোকে বিচাৰি আহিছিল হেনো ।\nগাঁৱৰ আলিমুৰত বজাৰৰ পৰা অহা মহেশ্বৰক লগ পাই ডেকা এজনে কৌতুকৰে ক’লে । ডেকা মখাই বুঢ়াক জোকাৰি বৰ ভাল পাই । বুঢ়াও জানো কম ,কথাত সদায়েই এখোপ ওপৰত থাকিব ।\n-হুহ,ইয়াত কি ধুমুহা আহিছিল,ৰাজমাই বজাৰৰ ফালে ধুমুহাই চৰি থকা ম’হৰ শিং উৰুৱাই লৈ গৈছে ।\nমহেশ্বৰৰ কথা শুনি ধুমুহাতকৈ জোৰেৰে শব্দ কৰি ডেকা সকল হাঁহি উঠিল ।\nবিহুৰ দুদিনমানৰ আগৰে পৰা দীপকক মন মাৰি থকা দেখি মহেশ্বৰৰ গা বাজিল । ল’ৰাটোক তেওঁ নিজৰ পোৰ দৰেই মৰম কৰে । মহেশ্বৰ যেতিয়া এই গাঁৱলৈ আহিছিল দীপকে থুনুক-থানাক কৈ কথা ক’বলৈ শিকিছিলহে । মাকজনী অশৌচৰ সময়তে ঢুকাল । বাপেকে আকৌ বিয়া নাপাতিলে । আইতাক ,দেউতাক আৰু মহেশ্বৰৰ হাততে দীপক ডাঙৰ হ’ল । আৰু ডেকা হয় মানে আইতাক জনীও ঢুকাল । মহেশ্বৰৰ দায়িত্ব আৰু বাঢ়ি গ’ল । গতিকে দীপকৰ প্ৰতিটো খোজেই তেওঁ চিনি পাই বুলি ক’ব লাগিব ।\nবহুদেৰি পেঘেনিয়াই পেঘেনিয়াই সোধাৰ পাছত সি মুখ খুলিলে । সিখন গাঁৱৰ পখিলা নামৰ ছোৱালীজনীৰ সৈতে তাৰ মন মিলিছে । পখিলাই হেনো এইবাৰ বিহুত বজাবলৈ গগনা এখন তাক আনি দিবলৈ কৈছে । বিচাৰিলেই গগনা যতে ততে পাব । কিয় মহেশ্বৰ দদাই নিজেও চোন বৰ ভাল গগনা সাজিব জানে । কিন্তু কথা হ’ল যদি কেনেবাকৈ গগনাখনৰ মাত ভালকৈ নোলায় তেতিয়া কি হ’ব ? এনেই তাৰ প্ৰেমৰ কলি ওলাইছেহে ,এতিয়া যদি কোনোবাই তাতকৈ ভাল গগনা এখন দি তাইৰ মন লৈ লয় কি হ’ব ।\nমহেশ্বৰে কথাটো গম্ভীৰ ভাৱে ল’লে । দুয়োটাই বহু দেৰি কি কৰিলে ভাল হয় তাকে ভাবিলে । আৰু এটা সময়ত মহেশ্বৰৰ মনত খিটিংকৈ উপায় এটাই ভুমুকি মাৰিলে ।\n-গগনা ব তোলা চুঙাৰ হ’লে বেছি ভাল নহয় জানো দীপক ?\n-ও । সেইটোৰ হ’লে আৰু ভাল হয় ।\n-আৰু ব তোলা চুঙাৰ গৰাকীজনীৰ মুখখন যিমানে চোকা হয় সিমানে গগনা ভালকৈ নাবাজে জানো ?\n-শুনিছোঁ আক ।\nদীপকে বেঙাৰ দৰে মহেশ্বৰৰ কথাত উত্তৰ দিলে ।\n-তেতিয়াহ’লে তই দিয়া গগনা লৈ পখিলাই এইবাৰ বিহু ফালি দিব । তই চিন্তা নকৰিবি আৰু দুদিনৰ পাছত গগনা পাই যাবি ।\nদীপকক আৰু একো ক’বলৈ সুযোগ নিদি মহেশ্বৰ উঠি গৈছিল । আৰু দুদিনৰ পাছত তাৰ হাতত এখন সুন্দৰ গগনা তুলি দিছিল । আৰু তাৰ ঠিক এমাহৰ পাছতেই কেতেকীৰ মাকৰ গোৱাল গালিয়ে গাঁওখন কঁপায় তুলিছিল । ধোৱাচাঙত তুলি থোৱা ব তোলা চুঙাটো খৰি তুলি থোৱাৰ চলেৰে মহেশ্বৰে কেতিয়া সৰকালে কোনেও ধৰিবই নোৱাৰিলে । কেতেকীৰ মাকে তাৰ পাছৰ কেইবাৰলৈকে তাঁত লগালেই প্ৰথমে বাঢ়নীটো জোকাৰি পুৰণি চুঙাটোৰ কথা মনত পেলায় গোৱাল গালি অলপ পাৰে । পিছে দীপকৰ বাহিৰে কোনেও নাজানিলে চুঙাটো কাৰ হাতত পৰিলগৈ ।\nসেই দীপকেই এতিয়া পখিলাৰ সৈতে ঘৰ কৰি দুটা ল’ৰা ছোৱালীৰ বাপেক । মহেশ্বৰ বুঢ়াৰ চিতাৰ বাবে খৰি অলপ ফালি সি ঘৰত সোমালহি । পখিলাই আথে-বেথে ভাত বাঢ়ি দিলে । মানুহটোৱে ভাত কেইটা খাবলৈ লওঁতেই খবৰ পালে । তাৰ পাছত ভাত নোখোৱাকৈয়ে গুছি গ’ল ।\nভাত খাবলৈ লৈ দীপকে অলপ সময় ভাত খিনি লিৰিকি বিদাৰি থাকিল । তাৰ পাছত ঘটিটো লৈ বাহিৰত হাতখন ধুই পেলালেগৈ ।\n-ভাত খাবলৈ মন যোৱা নাই অ’ পখিলা । যিমান হ’লেও দদাইক সৰুৰে পৰা পাইছিলোঁ ।\nপখিলাই একো নকৈ গামোচাখন আগবঢ়াই দিলে ।\n-সিদিনা মই তেনেকৈ ক’ব নালাগিছিল বুজিছ । বৰ দুখ পালে চাগৈ । সেই দুখতেই...\n-এস আপুনিনো কি ভাবি থাকে । বুঢ়া মানুহৰচোন ঢেৰ বেমাৰ থাকে । তেনেকুৱা কিবা এটা বেমাৰতেই ঢুকাব পাই । আৰু তেওঁৰটো এনেও বহুত বয়স হৈছিল । কষ্ট নোপোৱাকে যে ঢুকাল সেইয়াই বহুত । আপুনি মিছাতে দুখ নকৰিব ।\nপখিলাৰ কথা শুনি দীপকে অলপ সকাহ পোৱা যেন পালে । নহ’লে সিদিনাৰ ঘটনাটোৰ কথা মনত পৰি নিজকে বৰ দোষী দোষী লাগি আছিল ।\nঘটনাটো ঘটিছিল দুদিনৰ আগত । আনদিনাৰ দৰে সেইদিনাও আবেলি মহেশ্বৰ বুঢ়া আহি দীপকহঁতৰ বাৰাণ্ডাত থকা বেঞ্চখন বহি আছিল । দীপকৰ দেউতাক ঢুকুৱা কেইবাবছৰো হ’ল । গতিকে লগ সংগ নাই যদিও নাতি কেইটাৰ লগতে সময়বোৰ পাৰ কৰে ।\n-দদাই মই কথা এটা ভাবি আছোঁ ।\n-কি কথা অ’?\nদীপকে এনেকৈ কথা সুধিলে মহেশ্বৰ বুঢ়াৰ বৰ ভাল লাগে ।\n-ভবা মানে প্ৰায় খাটাং কৰিছোঁৱেই । তোৰ ঘৰটো থকা বাৰীখনত চাহ পুলি লগাওঁ । এনেই পৰি আছে । ডম্বৰুৱেও সেই খন বাৰীত চাহগছ লগালে বৰ ভাল হ’ব বুলি কৈছে ।\nডম্বৰু গাঁৱৰ ক্ষুদ্ৰ চাহ ব্যৱসায়ী ।\n-ভালেই হ’ব দে । ময়ো কাষতে থাকিম যেতিয়া চাই থাকিব পাৰিম ।\nমহেশ্বৰ বুঢ়াই উৎসাহৰে কোৱা কথাষাৰ শুনি দীপকৰ কঁপাল ৰেখা কেইডাল কোঁচ খাই পৰিল ।\n-তোৰ ঘৰটো এৰি দিলেচোন বহুত ঠাই এনেই বন্দী হৈ থাকিব ! মই গোটেই বাৰীখনৰ কথা কৈছোঁ ।\nদীপকৰ কথা বুজিব নোৱাৰি মহেশ্বৰে বুঢ়াই অবাক হৈ সুধিলে ।\n-মানে আৰু কি দদাই ,মই তোৰ ঘৰ ঘৰটো ভাঙি পেলোৱাৰ কথা ভাবিছোঁ ।\n-মই ক’ত থাকিম !!\n-তোকনো থাকিবলৈ বেলেগকৈ ঘৰ এটা কিয় লাগে ? আমাৰ ভঁৰালৰ তলতে বেৰ কেইখন লগাই থাকিব পাৰ । আৰু তোৰ দেখোন নিজৰ ঠাইত ঘৰ এখনো আছিল । তালৈও যাব পাৰচোন ।\nদীপকৰ কথা শুনি মহেশ্বৰ বুঢ়া অলপ সময় দৰক লাগি ৰ’ল তাৰ পাছত লাহে লাহে ক’লে\n-বোপাই জীৱনৰ আধা বয়স এইখন গাঁৱতে পাৰ কৰিলোঁ । এতিয়ানো এই মৰিবৰ বয়সত আকৌ ক’ৰ ক’ৰবাত জন্ম হোৱাৰ অধিকাৰত কেনেকৈ ঘৰ এখন বিচাৰি যাওঁ । মৰিবলৈ আৰু বেছি দিন নাই নহয়,এই কেইদিন অলপ শান্তিৰে থাকিবলৈ দেচোন । তাৰ পাছতে তই গোটেই বাৰীখনতে চাহ খেতি কৰ নে কি কৰ কৰিবি ।\nকথাষাৰ কৈ বুঢ়াই পখিলাই লৈ অনা চাহৰ বাতিকেইটালৈ হাতখন মেলিছিল হে দীপকৰ গোৰৰ কোবত বাতি কেইটা গৈ চোতালত ওফৰি পৰিলগৈ । ‘দেউতাই যে মোৰ বাবে এইবোৰ কি প্ৰেত চপাই থৈ গ’ল’ বুলি দীপক ভোৰভোৰাই ভিতৰলৈ সোমাই গ’ল ।\nমহেশ্বৰ বুঢ়াই অলপ সময় তাতে থৰ হৈ বহি থাকিল । তাৰ পাছত থৰক-বৰক খোজেৰে উঠি গ’ল । সেই যে দীপকৰ ঘৰৰ পৰা গৈ বুঢ়া ঘৰত সোমাল তাৰ পাছত বুঢ়াৰ শটোহে বাহিৰলৈ ওলাল । দীপকৰ মনটো সেইবাবেই বেয়া লাগিছিল কি’জান বুঢ়াই তাৰ কথাতে বেজাৰ পাই মৰিল । কিন্তু পখিলাৰ কথা শুনি তাৰ মনটো পাতল পাতল লাগি গ’ল । কোনে জানে বুঢ়াৰ গাত কি বেমাৰ আছিল !\nমহেশ্বৰ বুঢ়াইও জনা নাছিল তেওঁৰ গাত যে কিবা বেমাৰ আছে । বেমাৰ বুলি দেখোন এটা দিনো বিচনাত পৰি থকা নহ’লেই । পিছে সেইদিনা দীপকৰ মাত কথাবোৰ শুনি বুঢ়াৰ বুকুখন বাৰুকৈয়ে কঁপি উঠিল । চালপীৰাখনত পৰি বুঢাই মাথো নিজৰ জীৱনটো লুটিয়া-বাগৰাই চালে । সোনপাহী নামৰ সেই গাভৰুজনী যাক লৈ বুঢ়াই সপোন দেখিছিল,যাক নোপোৱাৰ দুখত বুঢ়া বৈৰাগী হৈছিল , সেই সোনপাহীৰ কথা ভাবিলে । গৰ্ভত তাৰ সন্তান লৈ কান্দি-কাটি আউলি-বাউলি হৈ বেলেগৰ সৈতে বিয়া হৈ যোৱা সোনপাহীজনীক বাৰু সি তেতিয়াই কিয় জোৰকৈ ধৰি নাৰাখিলে ! কিয় সেই সময়ত সি ভীৰুৰ দৰে নিমাতে থাকিল ? অ’ত ত’ত ঘুৰি পকি যেতিয়া সোনপাহী আৰু তেওঁ সন্তানটো কোঁচত ল’বলৈ পাইছিল তেতিয়ালৈকে সোনপাহী জীয়াই থকা নাছিল । মহেশ্বৰ বুঢ়াৰ জীৱনৰ প্ৰতি থকা শেষ মোহকণো হেৰাই যাব খুজিছিল । কিন্তু হেৰাই যাব নোৱাৰিলে । তেওঁৰ সন্তানটোৱেই তেওঁক পুনৰ জীয়াই থাকিবলৈ বাধ্য কৰালে ।\nআজি অত দিনে বুঢ়াই নিজকে কেতিয়াও অকলশৰীয়া বুলি ভবা নাছিল । সোনপাহীৰ বাহিৰে এই পৃথিৱীৰ অইন কোনেও নাজানিলেও তেওঁ জানে তেওঁৰ এটা সন্তান আছে । তেওঁৰ এডাল শিপা আছে । য’ত আৰু এটা পোখা মেলি ঠাল ঠেঙুলি বাঢ়িছে । কিন্তু আজি যেন সেই সকলোবোৰ ভাব অৰ্থহীন হৈ পৰিল । নাজানে যেনিবা তেওঁ তাৰ আচল দেউতাক তথাপি অত দিনীয়া আপোনত্বখিনিৰ বাবে তেওঁক তাৰ আপোন বুলিটো ভাবিব পাৰিলেহেঁতেন । এই প্ৰথমবাৰৰ বাবে মহেশ্বৰ বুঢ়া দীপকলৈ খুব খঙ উঠিল । দীপক তেওঁৰ সন্তানটোলৈ ।\nচিতাত তোলা শটোলৈ চাই বুধিনে কাষতে খৰি জাপি থকা দীপকলৈ চাই ক’লে-দদাইৰ চকু কেইটা চাচোন দীপক,কাৰোবাক যেন কিবা ক’বলৈ থাকিল তেনে লগা নাই নে ?\nদীপকে চকু কেইটালৈ চালে । ঠৰঙা লগা চকুৰ ভাষানো কোনে বুজিব পাৰে ! সি খৰি এডাল চকু কেইটাৰ ওপৰত দি দিলে ।\nPosted by মাধুৰীমা at 07:52


নীহাৰিকাৰ “প্ৰেম “ - Hourly Times\nনীহাৰিকাৰ “প্ৰেম “\nSeptember 15, 20190002yrs 31\nকিয় এনেকুৱা হয় ;\nওঠত হাঁহি আৰু\nবুকুত কিয় বিৰহৰ নৈ কিয় বয় ,\nএয়াই নেকি প্ৰেম\nতেওঁৱেই আহি বুকুত আঘাত হানি যায় ;\nতথাপি এই হৃদয়ে ঘুৰি ঘুৰি\nতেওঁৰ বুকুতেই যে সুখ বিচাৰি যাই ।\nমোৰ পৰা তোমাৰ হৃদয়লৈ\nকিমান যোজনৰ বাট !!?,\nনিস্বাসে নিস্বাসে নিগৰা তুমি\nহৃদয়ৰ পৰা হৃদয়লৈ অহা যোৱাৰ\nএটাই হে যে বাট ।\nতেওঁৰ হৃদয়ৰ বাটটোনো কেনি,\nকেনা লাগিল হৃদয়ৰ বাটত কিয় আজি ;\nকোন বাটেদি ঘৃনাই বাৰু\nউভটাই মোৰ প্ৰেমৰ নদী !\nমইতো মৰম হৈয়ে বৈছিলো\nবাটতে যে আছিল বিৰহ বিচ্ছেদে বাট ভেটি ।\nতেওঁৰ হৃদয়ৰ বাটটো নো কেনি …!!????


লাইন অফ ফায়াৰ (Line of Fire ) (মূল : সতীশ ধল, অসমীয়া অনুবাদ : প্ৰতিভূ দত্ত) - সাহিত্য ডট অৰ্গ\nসঁচা কথা ক’বলৈ গ’লে বিবেক প্ৰধানক কোনো পধ্যেই সুখী বুলিব নোৱাৰি। শতাব্দী ৰেলগাড়ীৰ দৰে অত্যাধুনিক শীততাপ নিয়ন্ত্ৰিত অভ্যন্তৰেও প্ৰধানৰ উত্তেজিত তথা ক্ষুন্ন হৈ থকা স্নায়ুক ক্ষান্ত কৰিব পৰা নাই। পদোন্নতি লাভ কৰি কৰি এতিয়া প্ৰধানে প্ৰকল্প সঞ্চালক (Project Manager)ৰ পদবী লাভ কৰিছে। ইমানৰ পাছতো তেওঁ হেনো অফিছৰ কামত ভ্ৰমণ কৰোঁতে বিমান যাত্ৰা কৰিব নোৱাৰে। বিমান ভ্ৰমণৰ সৈতে জড়িত মৰ্য্যদাৰ বাবে নহয় প্ৰধানে বিমানৰে ভ্ৰমণ কৰিবলৈ বিচাৰিছিল কাৰণ তেনে কৰিলে তেওঁ যথেষ্ট সময় ৰাহি কৰিব পাৰিলে হয়। প্ৰকল্প সঞ্চালক হিচাপে তেওঁৰ দায়িত্ব অনেক। পাছে প্ৰধানৰ বৰমূৰীয়াই এইবোৰ কথা বুজি নাপায় ! তেনে ক্ষেত্ৰত প্ৰধান বাৰু ক্ষুন্ন নোহোৱাকৈ কেনেকৈ থাকে ?\nশতাব্দী ৰেলগাড়ী চলিবলৈ ধৰিলে। লেপটপটো খুলি লৈ প্ৰধানে কিছু কাম কৰিবলৈ যত্ন কৰিলে। প্ৰকল্প সঞ্চালক হিচাপে প্ৰধানে সময়ৰ মূল্য বুজি পায়।\n‘‘চাৰ আপুনি কম্পিউটাৰ বিশেষজ্ঞ নেকি ?’’, প্ৰধানৰ সন্মুখত বহি থকা মানুহজনে প্ৰধানৰ কোলাত থকা লেপটপটোলৈ চাই চাই বেছ সম্ভ্ৰমেৰে প্ৰশ্ন কৰিলে। কম্পিউটাৰৰ পৰা মূৰ তুলি প্ৰধানে প্ৰশ্ন কৰোঁতাৰ ফালে লক্ষ্য কৰিলে। নিজৰ লেপটপটো বেছ আলফুলে মোহাৰি হয়ভৰ জনোৱাৰ দৰে প্ৰধানে হাঁহি এটা মাৰিলে।\n‘‘চাৰ আপোনালোকে আমাৰ দেশখনত কিমান যে উন্নতি আনি দিলে ! আজি সকলোতে আপোনালোকৰ বাবেই কামকাজবোৰ কিমান সহজ হৈ গ’ল ! চাৰ, আপোনালোক সঁচাই ধন্যবাদৰ পাত্ৰ !’’, সন্মুখত বহি থকা মানুহজনে বেছ আন্তৰিকতাৰে কথাখিনি ক’লে।\n‘‘ধন্যবাদ !’’ প্ৰধানে হাঁহি মাৰি হয়ভৰ জনালে। এনে ধৰণৰ প্ৰশংসা শুনিলে প্ৰধানৰ খুবেই ভাল লাগে। এইবাৰ প্ৰধানে সন্মুখৰ মানুহজনলৈ ভালদৰে লক্ষ্য কৰিলে। খেলুৱৈসুলভ অৱয়বেৰে সাধাৰণ সাজপাৰৰ এজন যুৱক। শতাব্দীৰ দৰে অভিজাত ৰেলগাড়ীৰ ২য় শ্ৰেণীৰ শীততাপ নিয়ন্ত্ৰিত কক্ষত এনে ধৰণৰ যাত্ৰী সাধাৰণতে দেখা নাযায়। প্ৰধানে মনতে ভাবিলে, ‘‘বোধহয় ৰেলবিভাগত কৰ্মৰত কোনো খেলুৱৈ ! হয়তো বক্সাৰ বা তেনে কোনো খেলৰ লগত জড়িত। বিনামূলীয়া পাছ থাকে তেনে খেলুৱৈৰ লগত !’’\n‘‘চাৰ আপোনালোকৰ কথা মই প্ৰায়ে ভাবোঁ। আপোনালোকে আচৰিত ধৰণৰ কাম কৰিব পাৰে। এটা অফিছত বহি বহি আপোনালোকে কম্পিউটাৰত সৰু সৰু কিবা কিবি লিখি দিয়ে আৰু বাহিৰত সাংঘাতিক ডাঙৰ কিবা এটা হৈ যায়! সঁচাই আচৰিত দেই!’’, সন্মুখত বহি থকা খেলুৱৈসুলভ অৱয়বৰ মানুহজনে প্ৰধানক উদ্দেশ্যি কলে।\nপ্ৰধানে বেঁকা হাঁহি এটা মাৰিলে। বিবেক প্ৰধানে সন্মুখত বহি থকা খেলুৱৈসুলভ অৱয়বৰ মানুহজনৰ অজ্ঞতাত খং কৰাতকৈ তেওঁক বুজাই দিয়াটোহে কৰ্তব্য বুলি গণ্য কৰিলে। ‘‘আচলতে কি জানে? কথাবোৰ ইমান সহজ নহয়। আমি কম্পিউটাৰত কিবা কিবি এনেয়ে লিখি নিদিওঁ। সেই যে কিবা লিখোঁ তাৰ আঁৰত বহু দীঘল প্ৰক্ৰিয়া থাকে। যথেষ্ট চিন্তাচৰ্চাৰ প্ৰয়োজন !’’\nএবাৰ প্ৰধানে ভাবিলে Software Development Life cycleৰ সমস্ত প্ৰক্ৰিয়াটোকে বুজাই দিব। পিছে তেনে নকৰি প্ৰধানে মাথো কলে, ‘‘গোটেই প্ৰক্ৰিয়াটো বেছ জটিল, খুবেই জটিল !’’\n‘‘হয় হয় বুজিছোঁ ! খুবেই জটিল হ’ব ! আমি সেইবোৰ বুজিকে নাপাম। আপোনালোকে সেইবাবে যথেষ্ট ভাল দৰমহা পাই চাগৈ !’’\nআলোচনা বিবেক প্ৰধানে যিদৰে আগবাঢ়িব বুলি ভাবিছিল তাতকৈ বেলেগ দিশলৈ গতি কৰা দেখি ইমান সময়ে নম্ৰভাবে কথা বতৰা পাতি থকা প্ৰধানৰ সুৰত অকণমান ৰূক্ষতা আহি গ’ল, ‘‘সকলোৱে মাথো টকাৰ কথাকে কয়! আমি কিমান কষ্ট কৰোঁ সেইখিনি কোনেও নেদেখে ! কঠোৰ পৰিশ্ৰমৰ প্ৰতি ভাৰতীয়সকলৰ এটা সংকীৰ্ণ মনোভাৱ আছে। এইটো ঠিক যে আমি শীততাপ নিয়ন্ত্ৰিত কক্ষত কাম কৰোঁ। কিন্তু আমাৰ মন-মস্তিষ্কৰ ওপৰ যি কচৰৎ হয়, যি চাপ পৰে সেইয়া অবৰ্ণনীয় !’’\nবিবেক প্ৰধানে কৈ গ’ল, ‘‘মই এটা সৰু উদাহৰণ দিওঁ। এই ৰেলগাড়ীখনৰ কথাকে ধৰক। আপুনি দুটা ষ্টেচনৰ মাজত এটা টিকট কৰিব খুজিছে। তেনেদৰে টিকট কৰিবলৈ ভাৰতত কেইবাহাজাৰ বুকিং কাউন্টাৰ আছে। ঘৰৰ পৰা বহি বহি অনলাইনো কৰিব পাৰে। চিন্তা কৰি চাওক এটা single database, একে সময়তে হাজাৰ হাজাৰ লেনদেন, data integrity, locking, data security আৰু কত কি? এনে ধৰণৰ designing and coding কেনেকৈ কৰা হয় আপুনি বুজি পায় নে?’’\nপ্ৰধানৰ কথা শুনি সন্মুখত বহি থকা মানুহজনৰ মুখ মেল খাই গ’ল। প্ৰধানে স্পষ্টকৈ মন কৰিব পাৰিলে মানুহজনৰ চকুত ফুটি উঠা আশ্চৰ্য্য।\nমানুহজনে প্ৰশ্ন কৰিলে, ‘‘আপুনি এনে ধৰণৰ designing and coding কৰে ?’’\n‘‘আগতে কৰিছিলোঁ যদিও’’, বুলি কৈ প্ৰধানে অকণমান ৰৈ দি পুনৰ কলে, ‘‘এতিয়া পিছে মই প্ৰকল্প সঞ্চালক!’’\n‘‘অঁ অঁ!’’ প্ৰধানৰ কথা শুনি মানুহজনে যেন সকাহ পালে। ‘‘তাৰ মানে এতিয়া আপোনাৰ জীৱন আগতকৈ বেছ সহজ হ’ল।’’\nএনে ধৰণৰ অযুক্তিকৰ কথা শুনিলে প্ৰায়ে প্ৰধানৰ খং উঠে, ‘‘ক’ত সহজ হ’ল ? জখলাৰে যিমানে ওপৰলৈ বগাই যোৱা যায় জীৱন সিমানেই জটিল হৈ পৰে। দায়িত্বই সদায়ে অধিক কাম আনি দিয়ে! ক’বলৈ গ’লে designing and coding যথেষ্ট সহজ আছিল। এতিয়া মই সেইবোৰ কৰিব নালাগে। এতিয়া মই designing and coding কৰোৱাব লাগে। সময়মতে আৰু নিৰ্ধাৰিত মানদণ্ড অনুসাৰে। এইয়া যথেষ্ট জটিল কাম।\nপ্ৰধানে কৈ ক্ষোভেৰেই গ’ল, ‘‘কামৰ হেঁচাৰ কথা আৰু কি ক’ম ? এফালে গ্ৰাহকৰ হেঁচা আন ফালে ওপৰৱালাৰ হেঁচা। তাৰমাজত আমি কেনে দৰে কাম কৰো সেইয়া আন কোনেও বুজিব নোৱাৰিব!’’\nইমানখিনি কোৱাৰ পাছত প্ৰধানে অনুমান কৰিলে এইবোৰ কথাৰ বাবে এজন অচিনাকি যুৱকৰ আগত সংযম হেৰুৱাটো সমুচিত হোৱা নাই। গোটেই আলোচনাতো সামৰিবলৈকে বুলি প্ৰধানে ক’লে, ‘‘ডেকা ল’ৰা তুমি নুবুজিবা Line of Fireত থিয় হোৱাৰ অৰ্থ কি !’’\nপ্ৰধানৰ কথা শুনি সন্মুখত বহি থকা খেলুৱৈসুলভ অৱয়বৰ যুৱকজনে চকু দুটা মুদি দিলে। প্ৰধানে ভাবিলে যুৱকজনে হয়তো Line of Fire মানে কি বুজিবলৈ যত্ন কৰিছে।\nকিছু সময়ৰ পাছত হঠাতে প্ৰধানক আচৰিত কৰি খেলুৱৈসুলভ অৱয়বৰ যুৱকজনে চকু দুটা মুদি মুদিয়ে কলে, ‘‘চাৰ মই Line of Fireত থিয় হোৱাৰ অৰ্থ বুজি পাওঁ।’’\nতাৰ পাছত চকু দুটা মুদি মুদিয়ে যুৱকজনে কৈ গ’ল, ‘‘চাৰ, আমি ৩০জন আছিলোঁ। আমাৰ ওপৰতে সেই নিশা Point 4875 দখল কৰাৰ দায়িত্ব আছিল। শত্ৰুৱে ওপৰৰ পৰা অহৰ্নিশে গুলী বৰ্ষণ কৰি আছিল। আমাৰ কোনেও নাজানিছিলোঁ পাছৰ গুলীটো কোন ফালৰ পৰা আহিব বা কাৰ বুকুলৈ বুলি আহিব। পুৱা যেতিয়া আমি Point 4875 ত্ৰিৰংগা উৰুৱাইছিলোঁ তেতিয়া ৩০জনৰ মাথো ৪জনহে জীৱিত আছিলোঁ।’’\nকঁপা কঁপা মাতেৰে প্ৰকল্প সঞ্চালক বিবেক প্ৰধানে সুধিলে, ‘‘আপুনি এজন….?’’\n‘‘মোৰ নাম চুবেদাৰ সুশান্ত, 13 J&K Rifles। সেই নিশা মই কাৰ্গিলৰ Peak 4875ত আছিলোঁ। মোক সেনাৰ ফালৰ পৰা কোৱা হৈছিল যে মোৰ term শেষ হৈছে আৰু মই ইচ্ছা কৰিলে soft assignment ল’ব পাৰিম। কিন্তু চাৰ আপুনিয়ে কওকচোন কোনোবাই মাথোঁ নিজৰ জীৱন সহজ হ’ব বুলিয়ে জানো নিজৰ কৰ্তব্য বাদ দিব পাৰিব? চাৰ, যিদিনা পুৱা আমি Peak 4875 দখল কৰিছিলোঁ আমাৰ এজন জোৱান গুলীবিদ্ধ হৈ বৰফত পৰি আছিল। শত্ৰুৱে অতি সহজেই তেওঁলৈ গুলীয়াব পৰা অৱস্থাত আছিল। আমি বাংকাৰ এটাত লুকাই আছিলোঁ। সেই জোৱানজনক উদ্ধাৰ কৰি অনাৰ দায়িত্ব মোৰ ওপৰত আছিল। কিন্তু মোৰ কেপ্টেইন চাহাবে মোক যাবলৈ নিদিলে। কাৰণ মোৰ জীৱনৰ প্ৰতি আশংকা আছিল। মোৰ সলনি চাহাব নিজেই গ’ল। যাবৰ সময়ত তেওঁ আমাক কৈছিল যে যিদিনা তেওঁ Gentleman Cadet হিচাপে প্ৰথম শপত লৈছিল সেইদিনা হেনো তেওঁক কোৱা হৈছিল দেশৰ সুৰক্ষা আৰু কল্যাণ প্ৰথমে, তাৰ পাছত তেওঁৰ অধীনত থকা জোৱান সকলৰ সুৰক্ষা আৰু কল্যাণ আৰু সৰ্বশেষত তেখেতৰ সুৰক্ষা আৰু কল্যাণ।’’\nঅকণমান ৰৈ আকাশৰ ফালে চোৱাৰ দৰে কৰি 13 J&K Riflesৰ চুবেদাৰ সুশান্তে কৈ গ’ল, ‘‘শত্ৰুৰ গুলীবৰ্ষণৰ পৰা আঁৰ কৰি আহত জোৱানজনক ওভতাই আনোঁতে কেপ্তেইন চাহাবৰ শৰীৰ গুলীৰে চিৰাচিৰ হৈ গ’ল। সেইদিনাৰে পৰা মই চকু মুদি থকা বা চকু মেলি থকা সকলো সময়তে কেপ্তেইন চাহাবৰ গুলিৰে চিৰাচিৰ হৈ যোৱা শৰীৰটো দেখা পাওঁ। মোৰ বাবে অহা গুলিবোৰ তেখেতে লৈ ল’লে।’’\nপ্ৰকল্প সঞ্চালক বিবেক প্ৰধানৰ ফালে চাই 13 J&K Riflesৰ চুবেদাৰ সুশান্তে কৈ গ’ল, ‘‘চাৰ, মই Line of Fire মানে কি বুজি পাওঁ। মই Line of Fire দেখিছোঁ !’’\nভালেমান সময়ৰ বাবে প্ৰকল্প সঞ্চালক বিবেক প্ৰধান নিশ্চুপ হৈ ৰ’ল। ভাবিবকে নোৱাৰা হ’ল কি উত্তৰ দিব, কি ক’ব। হঠাতে মনত পৰি কোলাত থকা লেপটপটো বন্ধ কৰি দিলে। সন্মুখত বহি থকা 13 J&K Riflesৰ চুবেদাৰ সুশান্তৰ সন্মুখত নিজৰ কোলাত লেপটপ এটা লৈ থকা কাৰ্য্যটো প্ৰকল্প সঞ্চালক বিবেক প্ৰধানৰ বাবে অক্ষমণীয় অপৰাধ যেন লাগিল।\nশতাব্দী ৰেলগাড়ীখন আহি গন্তব্য স্থলত উপনীত হ’ল। নিজৰ বাকচটো লৈ 13 J&K Riflesৰ চুবেদাৰ সুশান্ত নামিবলৈ সাজু হ’ল।\n‘‘চাৰ আপোনাক লগ পাই ভাল লাগিল।’’ 13 J&K Riflesৰ চুবেদাৰ সুশান্তে বিবেক প্ৰধানক সম্বোধি অভিবাদন জনালে।\nকঁপা কঁপা হাতেৰে বিবেক প্ৰধানে কৰমৰ্দন কৰিলে। Peak 4875ত ত্ৰিৰংগা উত্তোলন কৰা হাতখনত ধৰা লগে লগে বিবেক প্ৰধানৰ শৰীৰ মাজলৈ যেন বিদ্যুৎ প্ৰবাহিত হ’ল।\nপ্ৰকল্প সঞ্চালক বিবেক প্ৰধানে জাপ মাৰি থিয় হৈ 13 J&K Riflesৰ চুবেদাৰ সুশান্তক এটা চেল্যুট মাৰি দিলে।\nPeak 4875 দখলৰ সময়ত কেপ্টেইন বিক্ৰম বাত্ৰাই এজন আহত জোৱানক বচাবলৈ গৈ সৰ্বোচ্চ বলিদান দিছিল। পৰবৰ্তী কালত তেখেতক পৰম বীৰ চক্ৰৰে সন্মানিত কৰা হৈছিল।\n(সতীশ ধলৰ মূল গল্পটো দিল্লীৰ ছেইণ্ট ষ্টিফেন্স কলেজৰ ৱেবছাইটত প্ৰকাশ পাইছিল। )\n← ধৰ্ম পৰিচয় বনাম মান‌ৱীয় অধিকাৰ ৰক্ষা (মূল: ভবানীপ্ৰসাদ চাহু, অনুবাদ: বৰ্ণালী বৰুৱা দাস)\nঅসমীয়া চিনেমা-নাটকৰ কমেডী ভাষা! (আবিদ আজাদ) →\nভাল লাগিল প্ৰতিভু দা।”লাইন অৱ ফায়াৰ” কি সেয়া বুজিবলৈ দেশৰ সীমাঞ্চলতকৈ উত্তম ঠাই আৰু কি হব পাৰে?! এই ‘মেটাফৰ্’ টো ইয়াৰ পৰাইটো লোৱা হৈছে! কেপ্টেইন্ বিক্ৰম বাত্ৰাক শত শত প্ৰণাম।


(-দিগন্ত কুমাৰ ভট্টাচাৰ্য্য) - সাহিত্য ডট অৰ্গ\nসেই যে ঘৰৰপৰা নিলগত থাকিলে কোনেও ঘৰৰ সমস্যাবোৰৰ কথা নকয়, দুখ-অশান্তিবোৰৰ ভূ দিবলৈ চেষ্টা নকৰে; ঠিক তেনেকুৱাই হৈছিল৷ খুৰাই দেউতাৰাৰ অসুখ বুলি ফোন কৰি খবৰটো জনাওতেই অনুভৱ কৰিছিলোঁ৷ দেউতাৰ উচ্চ ৰক্তচাপ আগৰেপৰা৷ ষ্ট্ৰ’ক এইবাৰ৷ প্ৰেক্টিকেলি কথাবোৰ চিন্তা কৰিয়েই দুসপ্তাহৰ ছুটি লৈ ঘৰলৈ আহিলোঁ৷ তেতিয়ালৈকে দেউতাৰ হ’স্পিটেলত দুদিন হৈ গৈছিল৷\nবাহিৰে বাহিৰে হ’স্পিটেললৈ গ’লোঁ৷ ডাক্তৰগৰাকী আমাৰ চিনাকি৷ গৈ পোৱাৰ লগে লগেই ক’লে-’আশা ক্ষীণ, আচলতে এনেই ৰাখি থোৱা যেন হৈছে৷ ব্ৰেইন ডে’ড অলৰেডি৷ ভেণ্টিলেচন আঁতৰালে লগে লগেই হয়তো…নাউ, ইউ হেভ টু ডিচাইড’!\nদেউতাৰ শৰীৰটো আইচিইউ’ৰ বিছনাত৷ খুব লাহে লাহে বুকুখনে উঠা-নমা কৰি থকা যেন লাগিল মোৰ৷ ভৰিদুখন কিছু গৰম তেতিয়াও৷\nঘৰলৈ আহি দেখোঁ মা ব্যস্ত৷\n’দেউতাৰাৰ বেছি যে একো নহ’ল৷ খুউব বেছি পেৰালাইছিছ হ’ব হেনো৷ হওক দে, শুশ্ৰুষা কৰিবলৈ মই আছোঁ নহয়৷ জীয়াইতো থাকিব! লাগিলে মানুহ এগৰাকী ৰাখিম৷ ’ – মা’ই বুজালে মোক!\nসিদিনাই ’ৰিলিজ’ দিব বুলি ভাবি মায়ে ইতিমধ্যে দেউতাৰ বিছনাখন পৰিষ্কাৰকৈ সঁজোৱাত লাগিল৷ নতুনকৈ ধুই থোৱা বিছনাৰ চাদৰ..ৰ’দত দি থোৱা লেপ-তুলি…!\nডাক্তৰগৰাকীক দুদিন ৰ’বলৈ ক’লোঁ৷ মাৰ উৎসাহখিনি আৰু দুদিন থাককচোন৷ ময়ো মোৰ চকুপানীবোৰ শেষ কৰি লওঁ কিছু!\nতৃতীয়দিনা হ’স্পিটেলৰ পৰা ফোন আহিল খুৰাৰ৷\n’দেউতাৰাতো ভাল হৈ আহিছিল ন? ’ – মায়ে চিঞৰিলে মোলৈ চাই৷ কিদৰে বুজাওঁ মই মাক!\nঘৰৰপৰা আহি আকৌ লাহে লাহে গতানুগতিক হৈ পৰিল জীৱন৷\nদেউতাই কৈছিল এবাৰ-’মানুহৰ স্মৃতিশক্তি বৰ পাতল ও৷ নহ’লে অতিকৈ প্ৰিয়জনক হেৰুৱাইও মানুহ এজন পাগল নহৈ আকৌ নিজৰ জীৱন যাত্ৰাত আগ বাঢ়ে’৷ সঁচাকৈয়ে, সৰুতে দেউতাক হেৰুৱাই মই এক মুহূৰ্ত্তও জীয়াই নাথাকিম যেন লাগিছিল৷ ভাবিছিলোঁ, হেৰাই যাব মোৰ হাঁহি..স্থৱিৰ হৈ ৰ’ব জীৱন! মনটোৱে অনবৰতে কঢ়িয়াই লৈ ফুৰে অজস্ৰ দুখ, কিন্তুু আনন্দৰ উৎসবোৰে জীৱনটো চলন্ত কৰি ৰাখিবলৈয়েই হয়তো সেই দুখবোৰ পাতল কৰিবলৈ চেষ্টা কৰি থাকে অহৰহ৷\nপৰিবাৰে সদায় ঘৰ এটা কিনাৰ কথা ভাবিবলৈ কয়৷ ঘৰ মানে ফ্লেট৷ অসমৰ বাহিৰত ফ্লেটত ভাড়া দি থাকিবলৈ যিমান খৰচ হয়, তাৰ লগত অকণমান পইচা যোগ দি ফ্লেট এটা কিনি মাহে মাহে ইএমআই হিচাপে দিয়াটো বেছি যুক্তিসংগত৷ তাতে ’নিজৰ’ বুলি ক’বলৈ ঘৰ এটাও হয়গৈ৷\nমায়ে দেউতাৰ মৃত্যুৰ পাছত অ’ফিচৰ পৰা পাবলগীয়া ধনখিনি পালে৷ এতিয়া থকা ঘৰটো অলপ ঠিক ঠাক কৰি নতুনকৈ আৰু অলপ বান্ধি ডাঙৰ কৰাৰ বৰ মন আছিল দেউতাৰ৷ নহ’ল৷ মায়ে ফোন কৰি জনালে-’ঘৰটো অলপ ডাঙৰ কৰিম বুলি ভাবিছোঁ৷ তই কি কৱ? মিস্ত্ৰী এজন পাইছোঁ ভাল৷ খুৰাৰাই ডিজাইন এটাও কৰি আনিছে ক’ৰবাৰ পৰা’৷\nমই মাক তেওঁ যি ভাল দেখে কৰিবলৈ ক’লোঁ৷\nইফালে প্ৰায় এমাহমান ফ্লেটৰ সন্ধানত ঘূৰি এটি মনে মিলা ফ্লেট বিচাৰি পালোঁ৷ ডাউনপে’মেণ্ট, বেংকৰ লোন আদি ফ’ৰ্মেলিটি বোৰ আগবাঢ়ি গৈ থাকিল৷ অৱশেষত এদিন ফ্লেটৰ ৰেজিষ্ট্ৰেচন হ’ল৷ অসমৰ বাহিৰৰ মাটিত নিজৰ ঘৰ! ভাল লাগিল মনটো! এমাহমান পাছতেই হয়তো ফ্লেটটোলৈ যাবলৈ পাৰিম৷\nইমানদিনে মাক ফ্লেট বিচাৰি থকা কথাটো জনোৱা নাছিলোঁ৷ আচলতে টেনশ্যন দিব বিচৰা নাছিলোঁ৷ এতিয়া প্ৰায় সকলো হৈ যোৱাৰ পাছত ভাল খবৰটো দিও বুলি মাক ফোন কৰিলোঁ সন্ধিয়া৷\n’তোক মই কথা এটা সুধিবলৈ ফোন কৰিম বুলি ভাবিছিলোঁৱে, ভালেই হ’ল কৰিলি’- মায়ে ক’লে৷\n’কোৱা, তাৰ পাছত ময়ো খবৰ এটা দিম৷ ’\n’আমৰ ঘৰৰ কাম আগবাঢ়িছে৷ মিস্ত্ৰী কেইজন বৰ ভাল৷ পিছে, আগফালৰ তিনিটা ৰুম তহঁতৰ হ’লে হ’ব নে? ৰিকুবাবা’ৰ কাৰণেও সৰুকৈ ৰুম এটা হ’ব৷ তাৰ পঢ়া টেবুল, বিছনা এইবোৰ থাকিব৷ গুৱাহাটীত আজিকালি সৰু ল’ৰা-ছোৱালীৰ বহুত ভাল স্কুল আছে৷ মই খবৰ কৰি জনাম৷ তিনিটা ৰুম কম হ’ব নেকি? ’\nমায়ে মনৰ কোনোবা এটি কোণত এতিয়াও আশা এটি পুহি ৰাখিছে, আমি উভতি যাম৷ সন্তান ৰিকুৱে মাৰ হাতত ধৰি ৰাতিপুৱা স্কুল বাছখনৰ দিশে আগবাঢ়িব৷ দুপৰীয়া মায়ে তাক আনিবলৈ যাব ঘৰলৈ৷ …সন্ধিয়া তাক শিকাব, পঢ়াব৷ প্ৰাৰ্থনা গাব একেলগে৷ অথচ মোৰ মনৰ এচুকত বাঁহ লৈ থকা আশাটো কেনেকৈ কওঁ মাক! কিদৰে বুজাও মাক এতিয়া!\n(গল্প নহয়৷ বন্ধু এজনে কৈ যোৱা তাৰ মনৰ কথা কিছুমান)\n← অতিথি দেৱো ভৱ- ৩: বিলাসী (বিলাহী! ) দেওবাৰ (-জ্যোতিৰূপম দত্ত)\nসাধুকথাৰ বাৰী (-মৃদুল মৰাণ) →


আইনী মেৰপেচত বন্দী ভাৰতীয় নাগৰিক! সমূহীয়া আত্মজাহৰ ভাবুকি - Gana Adhikar\nHome / আঞ্চলিক / আইনী মেৰপেচত বন্দী ভাৰতীয় নাগৰিক! সমূহীয়া আত্মজাহৰ ভাবুকি\nআইনী মেৰপেচত বন্দী ভাৰতীয় নাগৰিক! সমূহীয়া আত্মজাহৰ ভাবুকি\nJanuary 20, 2019\tআঞ্চলিক 544 Views\nগোৱালপাৰা ডিটেনশ্বন কেম্পত অভাৱনীয় পৰিস্থিতি, ২শতাধিক কয়দীৰ আমৰণ অনশন আৰম্ভ\nডিজিটেল সংবাদ, গোৱালপাৰাঃ দেশৰ ৭০তম গণৰাজ্য দিৱসলৈ মাজত মাত্ৰ ৫দিন বাকী থকা অৱস্থাতে আজি গোৱালপাৰা কাৰাগাৰত অভাৱনীয় পৰিস্থিতিৰ উদ্ভৱ হৈছে৷ কাৰাগাৰখনত স্থাপন কৰা ডিটেনশ্বন কেম্পৰ ২শতাধিক কয়দীয়ে আজিৰে পৰা আমৰণ অনশন আৰম্ভ কৰিছে৷ কাৰাগাৰৰ পৰা মুক্তি দিয়াৰ দাবীত অণ্ণ বৰ্জন কৰিছে৷ এই খবৰ পোৱা মাত্ৰকেই জিলা উপায়ুক্ত আৰু আৰক্ষী অধীক্ষকে ঘটনাস্থলীত উপস্থিতহৈ আন্দোলনকাৰীৰে আলোচনাত মিলিত হয়৷ দীৰ্ঘ সময়জুৰি আলোচনা চলে যদিও আলোচনা ব্যৰ্থ হয়৷ উল্লেখ্য যে গোৱালপাৰা কাৰাগাৰৰ ডিটেনশ্বন কেম্পত বিভিন্ন জিলাৰ প্ৰায় ২৭৭গৰাকী কয়দী থকা বুলি এক সূত্ৰই প্ৰকাশ কৰিছে৷ ইয়াৰ মাজত একাংশ ভাৰতীয় নাগৰিক থকা বুলিও বিভিন্ন সময়ত দাবী উত্থাপিত হৈ আহিছে৷ আইনী মেৰপেচত আবদ্ধহৈ কাৰাগাৰৰ বন্ধ কুঠৰীত বন্দীত্বৰ জীৱন কটাবলৈ বাধ্য হৈছে৷ বছৰৰ পিছত বছৰ ধৰি ডিটেনশ্বন কেম্পত আবদ্ধ হৈ থকাৰ ফলত কাৰামুক্তিৰ দাবীত সময়ে সময়ে কাৰাগাৰৰ ভিতৰতেই আন্দোলনৰ কাৰ্যসূচী পালন কৰি আহিছে৷ প্ৰশাসনে বিভিন্ন প্ৰতিশ্ৰুতি দি আহিছে যদিও কোনো ফল দিয়া নাই৷যাৰ ফলত দেশৰ গণৰাজ্য দিৱসৰ প্ৰাকক্ষণত ডিটেনশ্বন কেম্পখনৰ কয়দী সকলে পুনৰ আন্দোলনত নামি পৰিছে৷\nএইবাৰ তেওঁলোকে আমৰণ অনশন আৰম্ভ কৰি তেওঁলোকৰ দাবী মানি নোলোৱা পৰ্যন্ত অণ্ণ গ্ৰহণ নকৰাৰ সিদ্ধান্ত গ্ৰহণ কৰা বুলি সূত্ৰটোৱে জনাইছে৷ সূত্ৰটোৱে জনোৱা মতে আইনী মেৰপেচত পৰি কাৰাৰুদ্ধ হোৱা কয়দীসকলক জামিনত মোকলাই দি নাগৰিকত্ব প্ৰমাণৰ সুযোগ দিয়াৰ বাবে চৰকাৰৰ ওচৰত দাবী উত্থাপন কৰিছে৷ আজি পুৱাৰে পৰাই কয়দী সকলে আমৰণ অনশন আৰম্ভ কৰাৰ খবৰ লাভ কৰাৰ পিছতেই জিলা উপায়ুক্ত বৰ্ণালী ডেকা আৰু আৰক্ষী অধীক্ষক অমিতাভ সিনহা কাৰাগাৰত উপস্থিত হয়৷ তেওঁলোকে আমৰণ অনশনৰত কয়দী সকলৰ লগত আলোচনাত মিলিত হয়৷ অনশনৰত কয়দী সকলে জিলা উপায়ুক্ত আৰু আৰক্ষী অধীক্ষকৰ সন্মুখত তীব্ৰ ক্ষোভ উজাৰে বুলি সূত্ৰটোৱে প্ৰকাশ কৰে৷ আনকি এইবাৰ তেওঁলোকৰ দাবী পূৰণ নকৰিলে সমূহীয়াভাৱে আত্মজাহ দিব বুলি প্ৰশাসনৰ শীৰ্ষ দলটোৰ আগত অনশনকাৰীসকলে মুকলিকৈ ভাবুকি প্ৰদান কৰা বুলিও সূত্ৰটোত প্ৰকাশ৷ সূত্ৰটোৱে জানিবলৈ দিয়া মতে জিলা উপায়ুক্তই অনশন ভংগ কৰাৰ বাবে বিভিন্ন ধৰণে বুজনি দিয়ে৷ তেওঁলোকৰ দাবী সমূহ চৰকাৰক জনোৱা হ’ব বুলিও জিলা উপায়ুক্তই প্ৰতিশ্ৰুতি দিয়ে যদিও আন্দোলনকাৰী সকলে তেওঁলোকৰ দাবীত নাচোৰবান্দা হৈ থাকে বুলি সূত্ৰটোৱে জানিবলৈ দিয়ে৷ প্ৰায় দুঘণ্টাজুৰি জিলা উপায়ুক্ত আৰু আৰক্ষী অধীক্ষকে অনশনৰত কয়দী সকলোৰে আলোচনা-বিলোচনা চলাই যদিও কোনো ফল নিদিয়ে৷ বাতৰি লিখা পৰলৈ আমৰণ অনশনৰ সিদ্ধান্তত অটল থকা কয়দী সকলে কোনো ধৰণৰ খাদ্য গ্ৰহণ কৰা নাই বুলি সূত্ৰটোৱে প্ৰকাশ কৰিছে৷ ফলত কাৰাগাৰখনৰ পৰিস্থিতি অনাগত সময়ত অধিক শোচনীয় হৈ পৰাৰ সম্ভৱনাই বিৰাদ কৰিছে৷ এনে অৱস্থাত চৰকাৰ তথ প্ৰশাসনে এই সংক্ৰান্তত কি ব্যৱস্থ গ্ৰহণ কৰে সেয়া লক্ষণীয় হ’ব৷\nপূৰ্বৱৰ্তী উত্তৰ পূৱ ভাৰত মাওথাই চেম্পিয়নশ্বিপ ২০১৯ লৈ অসমৰ তিনিগৰাকী খেলুৱৈ চিকিমলৈ ৰাওনা\nপৰৱৰ্তী চিৰাঙৰ ছাতিপুৰত আমছুৰ বৃহৎ গণ সমাৱেশ


Rosvin in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Rosvin ar byavahar, ppali, parshwakriya, upkaar, kriya-pratikriya aaru satarkatabani\nRosvin ৰ লাভ আৰু ব্যৱহাৰসমূহ- Rosvin Benefits & Uses in Assamese- Rosvin ar laabh aaru byavaharsamuh\nRosvin ৰ পালি আৰু সেয়া কেনেদৰে ল'ব- Rosvin Dosage & How to Take in Assamese - Rosvin ar paali aaru xeya kenedore lobo\nRosvin ৰ পাৰ্শ্চক্ৰিয়াসমূহ- Rosvin Side Effects in Assamese- Rosvin ar parshwakriyasamuh\nRosvin সংক্ৰান্ত সতৰ্কতাবাণীসমূহ- Rosvin Related Warnings in Assamese- Rosvin xonkranta xatarkatabanisamuh\nঅইন দৰৱৰ সৈতে Rosvinৰ গুৰুতৰ ক্ৰিয়া-প্ৰতিক্ৰিয়া- Severe Interaction of Rosvin with Other Drugs in Assamese- Oinor xoite Rosvin ar gurutor kriya-pratikriya\nRosvin মতভেদসমূহ- Rosvin Contraindications in Assamese- Rosvin nishedhsamuh\nRosvin ৰ বিষয়ে সততে সোধা প্ৰশ্নসমূহ- Frequently asked Questions about Rosvin in Assamese- Rosvin ar bikhoye satate xodha prashnasamuh\nখাদ্য আৰু মদৰ সৈতে Rosvin ক্ৰিয়া-প্ৰতিক্ৰিয়া- Rosvin Interactions with Food and Alcohol in Assamese- khadya aaru modor xoite Rosvin kriya-pratikriya\nRosvin ৰ লাভ আৰু ব্যৱহাৰসমূহ - Rosvin Benefits & Uses in Assamese - Rosvin ar laabh aaru byavaharsamuh\nRosvin তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nRosvin ৰ পালি আৰু সেয়া কেনেদৰে ল'ব - Rosvin Dosage & How to Take in Assamese - Rosvin ar paali aaru xeya kenedore lobo\nRosvin-ৰ উপাদানসমূহ - Rosvin Active Ingredients in Assamese - Rosvin-ar upadaansamuh\nRosvin ৰ পাৰ্শ্চক্ৰিয়াসমূহ - Rosvin Side Effects in Assamese - Rosvin ar parshwakriyasamuh\nগৱেষণাৰ ভিত্তিত, Rosvin ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nRosvin সংক্ৰান্ত সতৰ্কতাবাণীসমূহ - Rosvin Related Warnings in Assamese - Rosvin xonkranta xatarkatabanisamuh\nRosvin-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nগৰ্ভৱতী মহিলাসকলে Rosvin লোৱাৰ পূৰ্বে চিকিতসকৰ পৰামৰ্শ লোৱা উচিত। আপুনিও যদি সেয়া নকৰে তেন্তে আপোনাৰ দেহত ইয়াৰ গম্ভীৰ পাৰ্শ্ব-প্ৰতিক্ৰিয়া হব।\nRosvin-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nRosvin ৰ বহু কম স্তন্যপায়ী মহিলাৰ ওপৰত পাৰ্শ্ব-প্ৰতিক্ৰিয়া থকা দেখা যায়।\nবৃক্কত Rosvin কি প্ৰভাৱ দেখা গৈছে?\nRosvinৰ বৃক্ক ত মধ্যমীয়া পাৰ্শ্ব-প্ৰতিক্ৰিয়া হব পাৰে। আপুনি যদি ইয়াৰ কোনো পাৰ্শ্ব-প্ৰতিক্ৰিয়া দেখা পায় তেন্তে এই ঔষধটো গ্ৰহণ কৰা লগে লগে বন্ধ কৰক। এই ঔষধটো পুনৰাই ব্যৱহাৰ কৰাৰ পূৰ্বে চিকতসকৰ পৰামৰ্শ লওক।\nযকৃতত Rosvin কি প্ৰভাৱ দেখা গৈছে?\nRosvin গ্ৰহণ কৰাৰ পিছত কলিজা ত প্ৰতিকূল প্ৰভাৱ পৰিব পাৰে। আপুনি আপোনাৰ দেহত যদি কোনো পাৰ্শ্ব-প্ৰতিক্ৰিয়া দেখা পায় তেন্তে এই ঔষধটো গ্ৰহণ কৰা বন্ধ কৰক। কেৱল আপোনাৰ চিকিতসকে পৰামৰ্শ দিলেহে পুনৰ আৰম্ভ কৰিব।\nহৃদযন্ত্ৰৰ ক্ষেত্ৰত Rosvin ৰ কি প্ৰভাৱ দেখা গৈছে?\nRosvinৰ পাৰ্শ্ব-প্ৰতিক্ৰিয়াই কেতিয়াবাহে হৃদয় ক প্ৰভাবিত কৰে।\nঅইন দৰৱৰ সৈতে Rosvinৰ গুৰুতৰ ক্ৰিয়া-প্ৰতিক্ৰিয়া - Severe Interaction of Rosvin with Other Drugs in Assamese - Oinor xoite Rosvin ar gurutor kriya-pratikriya\nRosvin তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nRosvin মতভেদসমূহ - Rosvin Contraindications in Assamese - Rosvin nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Rosvin লোৱা অনুচিত যাতে -\nRosvin ৰ বিষয়ে সততে সোধা প্ৰশ্নসমূহ - Frequently asked Questions about Rosvin in Assamese - Rosvin ar bikhoye satate xodha prashnasamuh\nএই Rosvin-এ অভ্য়াস বা নিচাৰ সৃষ্টি কৰে নেকি?\nনহয়, আপনি Rosvinৰ প্ৰতি আসক্ত নহয়।\nRosvin য়ে তন্দ্ৰাভাৱ বা টোপনিৰ উন্মেষ নঘটায়, সেয়ে আপনি বাহন চলাব পাৰে বা মেচিন আদি অপৰেট কৰিব পাৰে।\nহয়, কিন্তু Rosvin লোৱাৰ পূৰ্বে ডাক্তৰৰ সৈতে পৰামৰ্শ লোৱাটো গুৰুত্বপূৰ্ণ।\nRosvin য়ে মানসিক বিসংগতিৰ চিকিত্সা কৰাত বা নিৰাময় কৰাত অক্ষম।\nখাদ্য আৰু মদৰ সৈতে Rosvin ক্ৰিয়া-প্ৰতিক্ৰিয়া - Rosvin Interactions with Food and Alcohol in Assamese - khadya aaru modor xoite Rosvin kriya-pratikriya\nখাদ্য আৰু Rosvinৰ ক্ৰিয়া-প্ৰতিক্ৰিয়া\nRosvin সৈতে লোৱা কেতবোৰ খাদ্যই প্ৰতিক্ৰিয়াত সালসলনি ঘটাব পাৰে। এয়া ডাক্তৰৰ সৈতে আলোচনা কৰি লওক।\nমদ আৰু Rosvinৰ মাজৰ প্ৰতিক্ৰিয়া\nRosvinৰ সৈতে মদ্যপান কৰাটোৱে আপোনাৰ দেহত হানিকাৰক প্ৰভাৱ পেলাব পাৰে।\nRosvin ৰ অনুকল্প - Substitutes for Rosvin in Assamese\nRosvin ৰ মূল্য আৰু পেকৰ চাইজ - Rosvin Price and Pack Size in Assamese - Rosvin ar mulya aaru pakor size\nআপুনি বা আপোনাৰ পৰিয়ালৰ কোনোবাই Rosvin লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Rosvin ব্যৱহাৰ কৰিছিল নেকি?\nআপুনি কিমান পৰিমাণে Rosvin সেৱন কৰিছিল?\nআপুনি Rosvin ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Rosvin সেৱন কৰে?


কেষ্টো জনী ৰাজ : এক ফ্লপ গল্প- দিগন্তকুমাৰ ভট্টাচাৰ্য – ফটাঢোল\nJanuary 1, 2021 গল্প\t15 Comments\nকেষ্টো জনী ৰাজ : এক ফ্লপ গল্প- দিগন্তকুমাৰ ভট্টাচাৰ্য\nগল্প লিখিবলৈ বহিলে এনেকৈ ভাবিব লাগে – চাল্লা আপুনইছ্ ভগৱান হ্যে! নৱাজউদ্দিন ছিদ্দিকীয়ে তেনেকৈয়ে ভাবে। নৱাজ ভায়ে কলমটো হাতত তুলি ল’লে। মুখত বহু দিনৰ নুখুৰোৱা ডাড়ি। লকডাউনত বাহিৰলৈ যাব লগা হোৱা নাছিল। চুলি-ডাড়িৰতো কথাই নাই, নাকাটিলে-নুখুৰালেও একো নাই। চিগাৰেট এটা জ্বলালে। বেছি চিগাৰেট খাবলৈও ভয়। কিজানিবা নৰোত্তমৰ পাণদোকানখন আকৌ বন্ধ হয়। ওচৰতে ভাড়া কৰি থকা সুবিমল তালুকদাৰৰপৰা আকৌ ধাৰত চিগাৰেট খুজিবলৈ মন নাযাব। পাঁচটা দীঘলীয়া হোপা মাৰি চিগাৰেটটো নুমুৱাই কাণৰ ওপৰৰ অংশত গুজি ল’লে। গল্প লিখিব নৱাজে। চাল্লা ৰাইটাৰবোৰে সঁচাকৈয়ে ভাবে- আপুন হি ভগৱান হ্যে!\nচৰিত্ৰ এক : ৰাজপাল\n: তোৰ মুখখন কিবা চিনেমাৰ সেই ক’মেডী কেৰেক্টাৰবোৰৰ দৰে! কি নাম?\n: আগে-পিছে একো নাই?\n: যাদৱ, যাদৱ আছে।\n: কেইফুটীয়া বে তই?\n: পাঁচ, নহয় চাৰে চাৰি…নহয় মানে আজিলৈ জুখি চোৱা নাই\n: ইস..পাঁচ! কথা কয় চা ই! তই চাল্লা ক্লাছ ফাইভৰ বাচ্চা এটাৰো কান্ধত পৰিবি বে।\n: কাইলৈ জুখি আহি ক’ম দাদা\n: এটা কাম কৰ। সৌ যে বাইদেউজনী আহি আছে এইফালে, তয়ো গৈ থাক আগুৱাই এইফালৰপৰা। একদম চিধা চাই গৈ থাকিবি। তোৰ চকুৰ ষ্ট্ৰেইট লাইনডাল তাইৰ গাৰ যিটো ঠাইত লাগে, ঘূৰি আহি ক’বি। ধৰি ল, তাইৰ কঁপালত লাগিলে, তেতিয়া গম পাম তোৰ হাইট পাঁচ ফুট, তিনি ইঞ্চি। ডিঙিত লাগিলে চাৰি ফুট ন ইঞ্চি…তেনেকৈ\nএজাক ছিনিয়’ৰৰ মাজত মই। হায়াৰ ছেকেণ্ডাৰী ফাৰ্ষ্ট ইয়েৰৰ আজি প্ৰথম দিন। ৰেগিং হয়তো ইয়াকেই কয়। শুনিছিলোঁ, আজি দেখিলোঁ। মই ঘামিলোঁ। মূৰ ঘূৰাই চালোঁ। হালধীয়া ছেলৱাৰ-কামিজ পিন্ধি ছোৱালী এজনী আহি আছে। মোৰ ভৰি দুখন কঁপি উঠিল।\n: ঐ তই গ’লি নে আগুৱাই, নে দিম দুটা কাণতলীয়া সকলোৰে আগত?\nৰৈ থকা ছিনিয়’ৰৰ মাজৰে কোনোবা এজনে চিঞৰিলে। মই এখোজ-দুখোজকৈ আগুৱাই গ’লোঁ।\nহালধীয়া ছেলৱাৰ-কামিজ পৰিহিতা আহি আছে। মই তাইৰ মুখলৈ চাব পৰা নাই। চকুৰ সৰলৰেখাই তাইৰ বুকুত খুণ্ডা মাৰিলে। মই আগুৱাই গ’লোঁ। তাই দোপাত্তাখন টানিলে। মোৰ কঁপালেৰে ঘাম বৈ আহিল। তাই এইবাৰ হাতৰ কিতাপ-বহীৰে বুকুখন ঢাকিলে।মই আগুৱাই গ’লোঁ। তাই ৰৈ গ’ল।\n: ষ্টুপিড, তেতিয়াৰপৰা চাই আছোঁ। ইমান বেয়া নজৰ!\nতাই চিঞৰিলে। তাইৰ চিঞৰ শুনি জুনিয়’ৰ-ছিনিয়’ৰ ভালেকেইজন গোট খালে। তাইৰ চকু চলচলীয়া, খঙৰ চকুপানী। মোৰো চলচলীয়া, ভয় আৰু লজ্জাৰ।\nচৰ, ঘোঁচাৰে মোৰ মুখমণ্ডল ভৰি পৰিল। মই বাগৰি পৰিলোঁ। মই ৰাজপাল যাদৱজন পৰাৰ লগে লগে চাৰিওফালৰপৰা হাঁহি, না হাঁহি নহয় -অট্টহাস্য বিয়পি আহিল। মোৰ মুখখনৰ আকাৰ-আকৃতি সলনি হৈ গ’ল। অকল ইণ্টেলিজেণ্ট জ’ক শুনিলেহে মিচিকিওৱা আমাৰ লগৰ অনামিকা কলিতায়ো প্ৰাণ খুলি হাঁহিলে।\nৰাজপাল যাদৱক মাৰিছে – সকলোৱে হাঁহি দে\nৰাজপাল যাদৱ চৰ-ঘোঁচা খাই মাটিত বাগৰি পৰিছে – হাঁহিবই লাগিব ন! ৰাজপাল যাদৱৰ মুখৰ আকাৰেই সলনি হৈ গৈছে – নাহাঁহি পাৰি নে!\nনাই, তেনে কোনো ক’মেডী শ্বিন নহ’ল। নৱাজ ভায়ে এক টুইষ্ট দিলে! লেটচ্ ৰিৱাইণ্ড ফ’ৰ টু মিনিটছ্ –\n…তাই এইবাৰ হাতৰ কিতাপ-বহীৰে বুকুখন ঢাকিলে।\nমই আগুৱাই গ’লোঁ। তাই ৰৈ গ’ল। মই গৈ তাইৰ কাষ পালোঁ। মই ৰ’লোঁ।\n: তুমি ফাৰ্ষ্ট ইয়েৰ ন?\n: হ..হয়। বেয়া নাপাব, মোক আচলতে ছিনিয়’ৰ কেইজনমানে..\n: নাই, মই বুজিছোঁ। মোৰ নাম শ্ৰদ্ধা। শ্ৰদ্ধা কাপুৰ এইচ এছ ছেকেণ্ড ইয়েৰ৷\nশ্ৰদ্ধা কাপুৰে হাতখন আগবঢ়াই দিয়ে। হেণ্ডশ্ব্যেক – ময়ো চুই চাওঁ। কপাহ কোমল হাত।\n: টেনছন নল’বা। কিবা খাইছা নে পুৱাৰে পৰা?\nশ্ৰদ্ধাই আকৌ সোধে।\nমই মূৰ তুলি শ্ৰদ্ধা কাপুৰৰ মুখখনলৈ চাওঁ। আস, কি এক সৌন্দৰ্য!\n: ব’লা, সৌ কলেজ চ’কটোতে ভাল হোটেল কেইখনমান আছে। চাহ খাম ব’লা। আজি মই তোমাক খুৱাম..\n: নহয়, মানে আপ..আপুনি..\n: কি আপুনি-আপুনি? মোক তুমি ক’বা। তোমাতকৈ ওৱান ইয়েৰহে ছিনিয়’ৰ..ব’লা৷\nমই দূৰৈত ৰৈ থকা ছিনিয়’ৰ কেইজনলৈ চালোঁ। এক গোমা পৰিবেশ। সকলোৰে মুখবোৰ বতাহ-ধুমুহাৰ আগৰ মেঘৰ ক’লা বৰণতকৈ অধিক হৈছে। সকলো অবাক।\n: ই চাল্লা ৰাজপাল যাদৱে কিবা ক’লা যাদু জানে নেকি ৰে!\n: তাৰ থোপড়া চাই শ্ৰদ্ধা কাপুৰে হাতখন কেনেকৈ চুব পাৰে। কিবা ঠিক লগা নাই মন-চন এইবোৰ দেখি…\nসকলোৱে কথা-বাৰ্তা আৰম্ভ কৰে। সকলো দুখী হয়। বহুতৰ মুখ মেল খায়েই থাকে। গভীৰ অশান্তিয়ে বুকু গধুৰ কৰে সকলোৰে।\nনৱাজউদ্দিন ছিদ্দিকীয়ে এইখিনিলৈ লিখি ৰয়। নুমাই থোৱা চিগাৰেটটো জ্বলাই হোপিবলৈ ধৰে। ৰাজপাল যাদৱক দুখ-কষ্ট দি পাব্লিকৰ ওঁঠত হাঁহি আনিব, নে শ্ৰদ্ধা কাপুৰ আৰু ৰাজপাল যাদৱৰ এক গভীৰ প্ৰেমৰ গজালি মেলা দেখুৱাব – ভাবে নৱাজ ভায়ে।\n: আপুন হি ভগৱান হ্যে, মোৰ মতেই মই কৰিম, লিখিম!\nচৰিত্ৰ দুই : আছলাম ভাই\n: ভাই, আপোনাকতো সকলোৱে ‘আছলাম ভাই’ বুলি জানে। কিন্তু আপোনাৰ আচল নাম হেনো…\n: জনী, জনী লিভাৰ\n: আচ্ছা, টাউনত কিন্তু সকলোৱে আপোনাক ভয় কৰে। আছলাম ভাই বুলি ক’লে সকলোৰে বুকু কঁপি উঠে। বৰুৱা মাৰ্কেট, গৰু বজাৰ, নদলাৰ হাট – সকলোতে আপোনাৰেই ৰাজ চলে ন ভাই?\n: নচলিব কিয়? ময়োতো সকলোকে সুৰক্ষা দিওঁ না। দিওঁ নে নিদিওঁ ক?\n: আছলাম ভাই, আপুনি কবিতা কেতিয়াৰপৰা লিখে? আপুনি যে এজন কবি বহুতে নাজানে৷\nমই আফটাবৰ প্ৰশ্নটো শুনি এক শিহৰণ অনুভৱ কৰিলোঁ। এই আফটাবেই মোক জানে, চিনে ভালদৰে।\n: আপোনাৰ কবিতা হীৰুদাতকৈও ভাল লাগে জানে।\n: কোন হীৰু দা?\n: হীৰেন ভট্টাচাৰ্য। “এটাই মাথো কামিজ তাৰো চিগো চিগো চিলাই..” – শুনিছে নে?\n: না, মই ৰিয়েলিষ্টিক লিখোঁ। এই চা, ডিঙিত পিন্ধা এইডালৰ ওজন এক কিলো। এই চাৰ্টটোৰ দাম কিমান জান? অনুমান কৰ। কমেও ছয়-সাত হেজাৰ। এইটো পিন্ধি মই “চাৰ্ট এটাই মোৰ, চিলাই চিগিছে” বুলি কেনেকৈ লিখিম? ধুৰৰ….\n: আপুনি কিন্তু ঝাকাছ লিখে, ভাই\n: ক্লাছ এইটততে পঢ়া বাদ দিলোঁ বুইছ, তথাপিও মনৰ ভাববোৰ লিখোঁ আৰু। বানান ভুল হয় পিচে৷\n: আপুনি কিতাপ এখন প্ৰকাশ কৰক। লাখ টকা খৰচ হ’ব কিন্তু লাখ লাখ মানুহে আপোনাক জানিব। চাই থাকক, ব্লকব্লাষ্টাৰ হ’ব আপোনাৰ কিতাপ৷\nমই আফটাবলৈ চালোঁ। বুকুখন দুই ইঞ্চিমান ফুলি গ’ল। মোৰ আগে-পিছে থকা মহীধৰ, লাল্লু, ৰত্নেহঁতে ফিচিঙা ফিচিঙ কৰিবলৈ ধৰিলে। ইহঁত নাৰিকলৰ মোল নুবুজা বান্দৰ। জ্ঞানীৰ জ্ঞান নুবুজা অলগৰ্দ্ধ।\n: আফটাব, মোৰ কবিতা পঢ়িব ন ৰাইজে?\n: পঢ়িব মানে? কি কথা কয়। নাৰীয়ে আপোনাৰ কিতাপৰ পাত ফালি গাৰুৰ তলত ৰাখিব, পুৰুষে মানীবে’গত। সৰু ল’ৰা-ছোৱালীয়ে অনলাইন ক্লাছৰ মাজতো ম’বাইল-লেপটপৰ স্ক্ৰীণৰ ওপৰত ৰাখি পঢ়িব। লিখি ৰাখক৷\n: এটা লেটেষ্ট শুনিবি হাঁ…\nমই ছলমান খানৰ দৰে হ’ম\nব’ডী দেখুৱাই জিলিকি ৰ’ম\nমাধুৰী, কৰীণা পৰিব মোৰ পাছত\nআলিয়াই লিখিব ট্যেটু মোৰ নামত\nমই ছলমান খানৰ দৰে হ’ম’…\n: একদম ৰিয়েলিষ্টিক। ইয়াত আপোনাৰ সপোন, আশা সকলো ফুটি উঠিছে। ঠিক যেন ৰঘূনাথ চৌধাৰীৰ ‘গোলাপ’ কবিতাটো!\nআফটাবেই মোক বুজে। আনন্দতে তালৈ দুহেজাৰ টকীয়া নোট এখন দলিয়াই দিলোঁ।\n: যাঃ এনজয় কৰ!\nজনী লিভাৰ ওৰফে আছলাম ভায়ে কবিতাৰ কিতাপ প্ৰকাশ কৰি উলিয়াব। হাঃ হাঃ হাঃ ছ’ ফানী! ক্লাছ এইটততে পঢ়া সামৰা আছলাম ভায়ে ‘মই ছলমান খানৰ দৰে হ’ম’ লিখে আখৰ জোঁটাই। ফানী নহয় নে? যিয়ে শুনে সিয়ে হাঁহিব, যিয়ে পঢ়ে সিয়েই হাঁহি হাঁহি বাগৰিব।\nনাঃ টুইষ্ট দিয়া যাওক৷ নৱাজউদ্দিন চাহাবে ভাবিলে। কাৰণ তেওঁৰ মতেতো আপুনইছ্ ভগৱান! লেটছ্ ৰিৱাইণ্ড ফ’ৰ টু মিনিটছ…\n: পঢ়িব মানে? কি কথা কয়! নাৰীয়ে আপোনাৰ কিতাপৰ পাত ফালি গাৰুৰ তলত ৰাখিব, পুৰুষে মানীবে’গত। সৰু ল’ৰা-ছোৱালীয়ে অনলাইন ক্লাছৰ মাজতো ম’বাইল-লেপটপৰ স্ক্ৰীণৰ ওপৰত ৰাখি পঢ়িব। লিখি ৰাখক৷\n: হীৰুদাৰ কবিতাই মোক অনুপ্ৰাণিত কৰে, জান? ‘ভোগালি’ – আস, কি কবিতা! নীলমণি ফুকন ছাৰ মোৰ নমস্য। হাতত ছুৰি-পিষ্টল লৈ ঘূৰিলেও মোৰ গাৰুৰ তলত তই কবিতাৰ কিতাপহে পাবি বিচাৰি। এটা কথা কি জান? মোক বুকুখনে আহ্বান নজনালে মোৰ কলমেৰে এটা শব্দও নোলায়, বুজিছ? মোৰ কবিতা এটা এদিন জনপ্ৰিয় কবি প্ৰণৱ কুমাৰ বৰ্মনে দেখিলে। চিগাৰেটৰ পেকেট এটাৰ পিছফালে লিখি থৈছিলোঁ কবিতাটো। ক’ত জানো পালে সেইটো প্ৰণৱে! কবিতাটো লৈ গৈ প্ৰণৱে এক আগশাৰীৰ প্ৰকাশকক দেখুৱালে। ‘অপূৰ্ব্ব’! প্ৰকাশকে এটাই শব্দ ক’লে।\nপ্ৰণৱ বৰ্মনে আফটাবৰ লগত যোগাযোগ কৰিলে।\nআফটাবে জোৰ কৰি মোৰ পৰা আগতে লিখা চল্লিশটা কবিতা লৈ গৈ প্ৰকাশকক দিলে। বুকফেয়াৰত দুদিনত হাজাৰ কপি বিক্ৰী হ’ল মোৰ মানে আছলাম ভাই ওৰফে জনী লিভাৰৰ কবিতাৰ কিতাপ।\nছ’? তাত কি নতুন কথা হ’ল? কাৰো মুখত হাঁহি নুফুটিল, কোনেও আনন্দ কৰিবলগীয়া কিবা হ’ল বুলিও নাভাবিলে। তেনেহ’লে কি কৰা ঠিক হ’ব? নৱাজউদ্দিন ছিদ্দিকীয়ে এইখিনিলৈ লিখি ৰয়। আকৌ এটা চিগাৰেট জ্বলাই হোপিবলৈ ধৰে।\n: আপুন হি ভগৱান হ্যে, মোৰ মতেই মই কৰিম, লিখিম! – হাঁহিলে নৱাজউদ্দিনে।\nশেষৰটো চৰিত্ৰ : কেষ্টো\nচকুত ৰ’দ পৰিছে। চকু দুটা ভালকৈ মেলিব পৰা নাই। ওচৰে-পাঁজৰে বহু কেইজন মানুহ গোট খাইছে৷ হাঁহিছে।\n: মৰিব ই৷\n: মুখাৰ্জীৰ পুতেক নহয় এইজন? কেষ্টো..চাচোন মদ পি পি মুখখনো জোঙা হৈ গৈছে তাৰ৷\n: উফ, হেংঅ’ভাৰ। কালি বেছিকৈয়ে খালোঁ। ‘বাৰ’ৰ সন্মুখতে পৰি থাকিলোঁ গোটেই ৰাতি।\nসেয়া লগৰ জগদীপ দৌৰি আহিছে।\n: ‘পাৰো’ৰ বিয়া ঠিক কৰিছে ঘৰৰ মানুহে। কৰিবই দেচোন। তহঁতৰ মা-দেউতাৰাই কমখন বেইজ্জতি কৰিছিল নে সিহঁতৰ মাকক। তাই নাচ-গান কৰা ছোৱালী, ফাংচন কৰা ছোৱালী..তাতে নো হ’ল কি? সেই বুলি তাই বেয়া হৈ যাব নে? তই কি কৰিবি এতিয়া?\n: এৰি দিম৷\n: কি এৰিবি?\n: ঘৰ এৰি দিম। নাথাকোঁ সেই ঘৰত৷\nঘৰ এৰিলোঁ। জগদীপেই বজাৰৰ আনটো মূৰত ভাড়াঘৰ এটা ঠিক কৰি দিলে। সস্তীয়া ভাড়াঘৰ। বৰষুণ দিলে চালেৰে পানী পৰে। বতাহ জোৰেৰে বলিলে বেৰৰ ফুটাৰে বতাহ সোমাই হাড় কঁপায়। সেইবাবেই মই বেছিভাগ সময় বাহিৰতে থাকোঁ। মাছ বজাৰৰ পাছতে ৰমলা বাইৰ দোকান। আজিকালি পইচা জুখি-মাখি খৰচ কৰোঁ, সেয়ে বিলাতীবিধৰ পিছত নপৰোঁ। সন্ধিয়া ডিঙিটো নিতিয়ালে মই পাৰোৰ ওচৰলৈ গুচি যাওঁ। চিঞৰি মাতোঁ – পাৰমিতা, পাৰো..পাৰো…লাভ ইউ পাৰো! মানুহবোৰে হাঁহে। ডিঙিটো তিয়ালে মই বেলেগ দুনীয়ালৈ গুচি যাওঁ। প্ৰেমৰ ওপৰত দীঘলীয়া লেকচাৰ দিওঁ। মানুহবোৰে হাঁহে। মোৰ দোৰোল খোৱা জিভাৰে যেতিয়া প্ৰেমৰ ভাল-বেয়া, উপকাৰিতা-অপকাৰিতাৰ ওপৰত তত্বগধুৰ মন্তব্য দিওঁ, মানুহবোৰে ৰস পায়। মোৰ বুকু ফাঁটি কথাবোৰ ওলায়। মানুহে হাঁহি ৰখাব নোৱাৰে। কিছুমানে ভিডিঅ’ কৰে। সেই ভিডিঅ’ হোৱাটচ্ এপত ফৰৱাৰ্ড কৰে। ভাইৰেল কৰে।\n: তই পাগল হ’বি। হৈছই লাহে লাহে। কালি আমাৰ কলেজৰ গ্ৰুপত তোৰ ভাইৰেল ভিডিঅ’ আহিছে। চবেই হাঁহে তোক!\nমোক মাত্ৰ নাহাঁহে চন্দ্ৰমুখীয়ে। তাই বুজে মোক। মোৰ ভাড়াঘৰৰ ওচৰতে তাই থাকে। মাকৰ লগত। শুনিবলৈ পাওঁ তাই হেনো দেহটোৰেই সংসাৰ চলায়। মোৰ একো আহে নাযায়। তাই যেতিয়া মোৰ ৰূমলৈ আহে, তাইক মই মোৰ কথাবোৰ কওঁ। পাৰোৰ কথা কওঁ। এটা সময়ত মই ঢলি পৰোঁ। চন্দ্ৰমুখীয়ে তাইৰ কোলাত মোৰ মূৰটো থৈ মোক শুৱাবলৈ যত্ন কৰে। সেইসময়তে বাহিৰৰ পৰা দুজনমানে কিৰিলি পাৰি যায়…\nকেষ্টো মুখাৰ্জীৰ মুখখন কল্পনা কৰি কৰি নৱাজউদ্দিন ছিদ্দিকীয়ে লিখি গৈ আছে। কেষ্টো মুখাৰ্জীৰ হিয়াভগা বেদনা, দোৰোলখোৱা জিভাৰে ওলোৱা ট্ৰেজেডী, আৰু আনফালে মানুহৰ হাঁহি। শ্বাহৰুখ খানে মদত ডুবিলে মানুহে কান্দে, কেষ্টো মুখাৰ্জীক হাঁহে। শ্বাহৰুখে ঢলং পলংকৈ খোজ দিলে মানুহে দুখত বাগৰে, কেষ্টো মুখাৰ্জীক তেনেকৈ দেখিলে মানুহে হাঁহিত বাগৰে।\nটুইষ্ট দিয়া যাওক – নৱাজউদ্দিন চাহাবে ভাবিলে। কাৰণ তেওঁৰ মতেতো – আপুনইছ্ ভগৱান!\nসঁচাকৈ ভগৱানেইতো সকলো সলনি কৰিব পাৰে। নৱাজউদ্দিন চাহাবেও টুইষ্ট দি দি সকলো সলনি কৰিব। নৱাজেও ভাবে যে – ‘আপুন হি ভগৱান হ্যে’!\nভগৱানে কৰা সকলো সলনি হিট নহ’বওতো পাৰে। মহামাৰী ক’ৰণা হিট? ভূমিকম্প, বানপানী ব্লকব্লাষ্টাৰ? না.. হওক ৰাজপাল, জনী আৰু কেষ্টো ফ্লপ, একো ফৰক নপৰে। কেতিয়াবাতো মোৰ লাগে আপুনইছ্ নৱাজউদ্দিন ছিদিক্কি হ্যে!\n« মূল: লালু ,লেখক :শৰৎচন্দ্ৰ চট্টোপাধ্যায়,অনুবাদ -বিবেকানন্দ চৌধুৰী\nমুখা – পৰীস্মিতা দাস »\nবঢ়িয়া লাগিল দাদা।\nএকদম নতুন ষ্টাইল, বঢ়িয়া লাগিল দিগন্ত\nশেষৰ বাক্যটো 👍\nঅলপ বেলেগ সোৱাদ এটা পালো দিগন্ত\nএক নতুন সোৱাদ পালোঁ দাদা।\nনতুন সোৱাদ পালোঁ।\nভাল লাগিলে দেই..\nবেলেগ ৰস পালোঁ৷\nএক নতুন সোৱাদ\nMinati Mahanta .\nদুবাৰ পঢ়িহে সাৰমৰ্ম বুজিলো । নতুন সোৱাদ উপলব্ধি কৰিলো । সুন্দৰ দিগন্ত ।


হিমন্ত বিশ্বই দাবী কৰিছিল গুৱাহাটীত "কৃত্ৰিম বান নোহোৱা হ'ল" পিছে এয়া কি?\nকৃত্ৰিম বানপানী ৰোধৰ ক্ষেত্ৰত সঁচাকৈয়ে বিজেপি চৰকাৰৰ প্ৰকল্প সফল হৈছে নে?\n২০২০ চনত সেই সময়ৰ দক্ষ মন্ত্ৰী হিচাপে পৰিচয় পোৱা তথা বৰ্তমানৰ মুখ্যমন্ত্ৰী ড০ হিমন্ত বিশ্ব শৰ্মাই সদম্ভে কৈছিল যে সোণোৱাল চৰকাৰৰ কৰ্ম দক্ষতাৰ বাবেই গুৱাহাটীবাসী কৃত্ৰিম বানপানীৰ কবলৰ পৰা ৰক্ষা পৰিছিল। গুৱাহাটীৰ জু-ৰোডৰ এটা প্ৰকল্পৰ সফলতাৰ বাবেই গুৱাহাটীবাসী ৰক্ষা পৰিছিল কৃত্ৰিম বানৰ কবলৰ পৰা।\nযোৱা ২০-৩০ টা দশকৰ ভিতৰত বিজেপি চৰকাৰৰ দিনতে কৃত্ৰিম বানপানীৰ দৰে দুঃচিন্তাৰ পৰা বোলে মহানগৰবাসীক আঁতৰাবলৈ সক্ষম হৈছিল বুলি দাবী কৰিছিল হিমন্ত বিশ্ব শৰ্মাই।\nবৰ্তমানৰ মুখ্যমন্ত্ৰী তথা এটা সময়ৰ দক্ষ মন্ত্ৰী হিমন্ত বিশ্ব শৰ্মাৰ হাততে দীৰ্ঘ সময় ধৰি গুৱাহাটী মহানগৰ উন্নয়ন দপ্তৰৰ মন্ত্ৰী হৈ আছিল।\nআজি যদি গুৱাহাটীত কৃত্ৰিম বানপানী নোহোৱা হৈছে অহ ক্ষমা কৰিব বৃদ্ধি পাইছে সেয়াও যেন বিজেপিৰে সফলতাৰ কৃতিত্বৰ চু়ড়ান্ত নিদৰ্শন।\nবুধবাৰে পুৱাৰ পৰা দিয়া এজাক মুষলধাৰ বৰষুণতে কৃত্ৰিম বানপানীত ডুব গ’ল গুৱাহাটী মহানগৰৰ বহুকেইটা অঞ্চল।\nনুনমাটিৰ নেপালী চকত বুধবাৰৰ দিনটোত ৰাজপথ ডুবাই বৈছে লেতেৰা পানীৰ ঢল। মহানগৰ নহয় যেন মহাসাগৰ।\nআনকি নুনমাটিত কৃত্ৰিম বানপানীৰ সোঁতৰ কবলত নোহোৱা হৈ পৰিল পদপথো। মুঠৰ ওপৰত এজাক বৰষুণ দিলে আৰম্ভ হয় মহানগৰবাসীৰ বিলৈ।\nচান্দমাৰীতো কালিৰ দিনটোত দেখা পোৱা গ’ল কৃত্ৰিম বানপানী। বহুকেইজন লোকৰ ৰখাই থোৱা বাহনখনৰ আধা পানীত ডুব গ’ল। গাড়ীৰ ইঞ্জিনত পানী সোমাব বুলি চিন্তা লোককেইজনৰ।\nইপিনে কৃত্ৰিমবানত গুৱাহাটীৰ গীতানগৰ আৰক্ষী থানাৰ দুৰৱস্থা দেখিবলৈ পোৱা গ’ল। কালিৰ দিনটো কৃত্ৰিম বানপানীৰ কবলত সমগ্ৰ থানা। কৃত্ৰিম বানপানীয়ে নষ্ট কৰিলে বহু ফাইল তথা নথি-পত্ৰ। কম্পিউটাৰো উটিল কৃত্ৰিম বানপানীত। থানাৰ লক আপতো আধা কঁকাল পানী। মেছিনৰে পানী সিঁচি তত পোৱা নাছিল থানাৰ আৰক্ষীয়ে।\nমুঠৰ ওপৰত বুধবাৰৰ দিনটোত থানাত আইন তথা গোচৰ সম্পৰ্কীয় কাম কাজতকৈ দেখিবলৈ পোৱা গ’ল গীতানগৰ আৰক্ষীৰ বিলৈ।\nউজান বজাৰ, চান্দমাৰী, নুনমাটি অঞ্চলতো বানপানীৰ মাজতো জীৱন সংগ্ৰাম চলাই নিয়ে ৰিক্সা চালকসকলে। একঁকাল পানীৰ মাজতো ৰিক্সা চলাই পেটৰ ভাতমুঠি মোকলোৱাৰ প্ৰয়াস ৰিক্সা চালকসকলৰ। ভঙাগড়তো নলাৰ আৱৰ্জনা মিশ্ৰিত ক’লা পানীৰ মাজৰে আগবাঢ়িব লগীয়া হ’ল বাহনসমূহ।\nমুঠৰ ওপৰত কালিৰ দিনটোত কৃত্ৰিম বানপানীৰ কবলত মহানগৰীৰ চান্দমাৰী, হাতীগাওঁ, ৱাৰলেচ, জি.এছ. ৰোড. , ৰুক্মিনীগাঁও, ডাউন টাউন, জটিয়াকে ধৰি বিস্তীৰ্ণ অঞ্চল। তাৰ পাছতো মুখ্যমন্ত্ৰী ড০ হিমন্ত বিশ্ব শৰ্মাই দাবী কৰিব নেকি পূৰ্বৰ প্ৰকল্পৰ সফলতা। নে কৃত্ৰিম বানপানী ৰোধৰ ক্ষেত্ৰত বিজেপি চৰকাৰ সফল হোৱা বুলি পুনৰ গাব সফলতাৰ জয়গান?


nude-beach-visitors-protest-police-drone-was-sexist-act-and-violated-privacy-skd– News18 Assam\nআমেৰিকাৰ সমুদ্ৰ তীৰত নগ্ন হৈ আছিল সকলো, হঠাৎ আহিল আৰক্ষীৰ ড্ৰোণ কেমেৰা! কি ধৰা পৰিল কেমেৰাত? চাওক...\nএই ঘটনাই আৰু এবাৰ প্ৰমাণ কৰিলে যে যিকোনো স্থানত ড্ৰোণ উৰুৱাৰ ক্ষেত্ৰত নিৰ্দিষ্ট নিয়ম আৰু আইন থকা উচিত। আনৰ ব্যক্তিগত মৰ্যাদা যাতে ক্ষুণ্ণ নহয় তাৰ প্ৰতিও নজৰ ৰখা প্ৰয়োজন।\nNews18 Assam | News18 Assam | July 26, 2020, 11:06 PM IST\nনগ্ন হৈ সমুদ্ৰ তীৰত নিজৰ মতে সময় উপভোগ কৰিছিল পৰ্যটকসকলে। তাৰ মাজতে উৰিল আহিল আৰক্ষীৰ ড্ৰোণ! সকলোৰে নগ্ন ছবি ধৰা পৰিল কেমেৰাত! এই ঘটনাত স্বাভাৱিকভাৱে ক্ষুব্ধ হৈ পৰে নিউড বীচ্চৰ পৰ্যটকসকল। তেওঁলোকৰ ব্যক্তিগত সময়ত আৰক্ষীৰ এই কাৰ্য সহজভাৱে নল’লে আমেৰিকাৰ মিনিয়াপলিচৰ সমুদ্ৰ তীৰত ফুৰিবলৈ অহা লোকসকলে। Representative Image\nমিনিয়াপলিচৰ টুইন লেক বীচ্চ। নিউড বীচ্চ বা নগ্ন সমুদ্ৰ তীৰ হিচাপে বিখ্যাত। তাত সকলোৱে প্ৰায় নগ্ন বা অৰ্ধনগ্ন হৈ সময় উপভোগ কৰে। কিন্তু তাতে লাগিল কেৰোণ! Representative Image\nআচলতে কোৰোণাৰ প্ৰকোপৰ বাবে সমুদ্ৰ তীৰত কি পৰিস্থিতি হৈছে সেয়া চাবলৈ ড্ৰোণ উৰুৱাইছিল আৰক্ষীয়ে। সমুদ্ৰ তীৰলৈ যোৱাৰ অনুমতি থাকিলেও সকলোৱে সামাজিক দূৰত্ব বজাই ৰাখিছেনে নাই সেয়া নিশ্চিত কৰিবলৈ ড্ৰোণ ব্যৱহাৰ কৰিছিল আৰক্ষীয়ে। Representative Image\nকন্তু একো নজনাকৈয়ে আৰক্ষীৰ এই পদক্ষেপত ক্ষুব্ধ হৈ পৰে বীচ্চত উপস্থিত সকলো। এফালে এইধৰে ব্যক্তিগত সময় কটোৱাৰ ফটো তুলিছে আৰক্ষীয়ে, আনফালে উঠিছে বৰ্ণবিদ্বেষৰো অভিযোগ। Representative Image\nড্ৰোণত জুম কেমেৰা আছিল। যাৰ ফলত নগ্ন পুৰুষ আৰু মহিলাৰ ফটো খুব স্পষ্টভাৱে তোলা হৈছে বুলি অভিযোগ। Representative Image\nএই ঘটনাক লৈ নিজৰ যুক্তি দাঙি ধৰিছে আৰক্ষীয়ে। আৰক্ষীৰ মতে, ড্ৰোণ আচলতে চিচিটিভৰ দৰেই। অঞ্চলটোত নিৰাপত্তা বজাই ৰাখিবলৈ নজৰ দিছে আৰক্ষীয়ে। যিহেতু এয়া কোনো ব্যক্তিগত স্থান নহয়, এখন পাব্লি প্লেচ, গতিকে তাত আৰক্ষীয়ে নজৰ দিব পাৰে। Representative Image


তেতিয়া যিহোৱাই ধুমুহাটোৰ মাজৰ পৰা ইয়োবক উত্তৰ কৰি ক’লে, “যিজনে এই জ্ঞানশূন্য বাক্যেৰে ঈশ্বৰৰ মন্ত্ৰণা আন্ধাৰ কৰিছে, এইটো কোন? তুমি এতিয়া বীৰৰ দৰে কঁকাল বান্ধা; কিয়নো মই তোমাক সোঁধো, তুমি মোক কোৱা। যি সময়ত মই পৃথিবীৰ মূল স্থাপন কৰিলোঁ, তেতিয়া তুমি ক’ত আছিলা? যদি তোমাৰ বোধ আছে, তেন্তে কোৱা। কোনে তাৰ পৰিমাণ নিৰূপণ কৰিলে? বা কোনে তাৰ ওপৰত পৰিমাণ-জৰী পাৰিলে? যদি জানা তেন্তে কোৱা। সেই কালত তাৰ মুলবোৰ কিহৰ ওপৰত বহুওৱা হল? বা কোনে তাৰ চুকৰ শিল স্থাপন কৰিলে? যেতিয়া প্ৰভাতীয় তৰাবোৰে একেলগে গান কৰিছিল, তেতিয়া ঈশ্বৰৰ সন্তান সকলে জয়ধ্বনি কৰিছিল নে?\n কিন্তু যি সকলে সেই যুগৰ আৰু মৃত লোক সকলৰ মাজৰ পৰা পুনৰুত্থান পাবৰ যোগ্য বুলি গণ্য হয়, তেওঁলোকে বিয়া নকৰাই আৰু বিয়া দিয়াও নহয়। তেওঁলোকৰ মৃত্যু হ’ব নোৱাৰে; কাৰণ, তেওঁলোক স্বৰ্গৰ দূত সকলৰ তুল্য; আৰু পুনৰুত্থানৰ সন্তান হোৱা বাবে তেওঁলোক ঈশ্বৰৰ সন্তান হয়।\nসেই চাৰি প্ৰাণীৰ প্ৰত্যেকৰ ছয় খনকৈ ডেউকা আৰু সেই প্ৰাণীবোৰৰ বাহিৰে ভিতৰে চকুৰেই পৰিপূৰ্ণ আছিল৷ তেওঁলোকে অবিৰাম দিনে-ৰাতিয়ে এই বুলি কৈ থাকে, ‘পবিত্ৰ, পবিত্ৰ, পবিত্ৰ প্ৰভু পৰমেশ্বৰ, সকলোৰে ওপৰত শাসনকৰ্তা, যি জন আছিল, এতিয়াও আছে আৰু আহিবলগীয়া জন৷’\nসেইদৰে মই আপোনালোকক কওঁ, মন পালটোৱা এজন পাপীৰ অর্থে, ঈশ্বৰৰ দূতবোৰৰ সাক্ষাতে আনন্দ হয়।”\n যেতিয়া মোৰ আগেদি এক ছাঁ পাৰ হৈ গ’ল; তেতিয়া মোৰ গাৰ নোমবোৰ সিয়ৰি উঠিল। সেয়ে ৰৈ থাকিল, কিন্তু মই তাৰ আকৃতি নিশ্চয় কৰিব নোৱাৰিলোঁ; এটা মূৰ্ত্তি মোৰ চকুৰ আগত আছিল; মই মৃদুস্বৰ আৰু এটা বাণী শুনিলোঁ। “ঈশ্বৰৰ সাক্ষাতে মৰ্ত্য জানো ধাৰ্মিক হ’ব পাৰে? বা নিজ সৃষ্টিকৰ্ত্তাৰ সাক্ষাতে মনুষ্য জানো শুচি হ’ব পাৰে? চোৱা, ঈশ্বৰে নিজৰ দাসবোৰকো বিশ্বাস নকৰে, নিজ দূতবোৰৰো ক্রুটিৰ দোষ ধৰে;\n তুমি আকাশ মণ্ডল, নক্ষত্র, আৰু প্ৰভাতীয় তৰাৰ পৰা কেনেকৈ পৰিলা! দেশবোৰক জয় কৰা জন যি তুমি বিছিন্ন হৈ মাটিত কেনেকৈ পৰিলা! তুমি তোমাৰ মনতে কৈছিলা, ‘মই স্বৰ্গলৈ উঠিম, ঈশ্বৰৰ তৰাবোৰৰ ওপৰত মই মোৰ সিংহাসন উন্নত কৰিম; আৰু মই উত্তৰ দিশৰ অন্তভাগত সভা বহা পাহাৰত বহিম। মই মেঘবোৰতকৈয়ো ওখ ঠাইত উঠিম; মই নিজকে সৰ্ব্বোপৰি জনাৰ তুল্য কৰিম।’\n১ পিতৰ 3:21-22\n সেই জল বাপ্তিস্মৰ প্ৰতীক, যাৰ যোগে আপোনালোকে ৰক্ষা পালে৷ সেই বাপ্তিস্মৰ যোগেদি শৰীৰৰ ময়লা আতৰোৱা নহয়, কিন্তু ঈশ্বৰৰ ওচৰত সৎ বিবেক বজায় ৰখাৰ কাৰণে এক আবেদন৷ যীচু খ্ৰীষ্টৰ পুনৰুত্থানৰ যোগেদিহে আপোনালোকে ৰক্ষা পালে৷ তেওঁ স্বৰ্গলৈ গ’ল৷ স্বৰ্গৰ দূত সকল, বিধিসংগত শাসন, আৰু পৰাক্ৰম, অৱশ্যে তেওঁলৈ সমৰ্পন কৰক৷\n১ পিতৰ 1:12\nএই ভাববাদী সকললৈ প্ৰকাশিত হ’ল যে, তেখেত সকলে নিজৰ কাৰণে নহয়, কিন্তু আপোনালোকৰ কাৰণে সেই সকলো বিষয়ৰ পৰিচৰ্যা কৰিছিল; সেই সকলো সম্বাদ, স্বৰ্গৰ পৰা পঠোৱা পবিত্ৰ আত্মাৰে যি সকলে আপোনালোকৰ আগত শুভবাৰ্তা প্ৰচাৰ কৰিছিল, তেওঁলোকৰ দ্বাৰাই সম্প্ৰতি আপোনালোকক দিয়া হ’ল; এই বিষয়বোৰ স্বৰ্গৰ দূত সকলেও প্ৰকাশ হোৱাটো ইচ্ছা কৰে৷\nকিন্তু চিয়োন পৰ্বত, জীৱনময় ঈশ্বৰৰ নগৰ, স্বৰ্গীয় যিৰূচালেম, আৰু তাত দহ হাজাৰ স্বৰ্গৰ দূতে গুণ-কীৰ্তন কৰে৷\nপ্ৰকাশিত বাক্য 5:11-12\n তেতিয়া মই চাওতে সেই সিংহাসনৰ চাৰিওফালে অনেক স্বৰ্গৰ দূতৰ মাত শুনিলোঁ; তেওঁলোকৰ সংখ্যা 20,00,00,000 আছিল; তেওঁলোকৰ সৈতে সেই জীৱিত প্ৰাণী চাৰিটা আৰু পৰিচাৰক সকলো আছিল৷ তেওঁলোক সকলোৱে বৰ মাতেৰে ক’লে, “হত হোৱা যি মেৰ-পোৱালি, তেৱেঁই পৰাক্ৰমী, ধন, জ্ঞান, শক্তি, সমাদৰ, মহিমা আৰু প্ৰশংসা পোৱাৰ যোগ্য”।\n মনুষ্যই স্বৰ্গদূতৰ আহাৰ ভোজন কৰিলে; তৃপ্তিৰে ভোজন কৰিব পৰাকৈ তেওঁ প্রচুৰ আহাৰ তেওঁলোকলৈ পঠাই দিলে। তেওঁ আকাশৰ পৰা পূবৰ বতাহ বলালে; তেওঁ নিজৰ পৰাক্ৰমেৰে দক্ষিণৰ বতাহক চলালে। তেওঁ ধুলিকণাৰ নিচিনাকৈ তেওঁলোকৰ ওপৰত মাংসৰ বৰষুণ বৰষালে, সাগৰৰ বালিৰ নিচিনাকৈ পাখি লগা চৰাইৰ বৰষুণ বৰষালে; তেওঁলোকৰ ছাউনিৰ মাজত, তেওঁলোকৰ নিবাসৰ চাৰিওফালে তেওঁ সেইবোৰক পৰিবলৈ দিলে। তেওঁলোকে সেই আহাৰ খাই তৃপ্ত হ’ল; তেওঁলোকে যি বিচাৰিছিল, তেওঁ তেওঁলোকক তাকে দিলে। কিন্তু তেওঁলোকৰ সেই আহাৰ খোৱা শেষ নহওঁতেই, এনেকি, তেওঁলোকৰ আহাৰ মুখত থকাৰ সময়তেই ঈশ্বৰৰ ক্রোধ তেওঁলোকৰ বিৰুদ্ধে জাগি উঠিল; তেওঁলোকৰ মাজৰ হৃষ্টপুষ্ট লোকসকলক তেওঁ সংহাৰ কৰিলে, ইস্ৰায়েলৰ ডেকাসকলক তেওঁ মাৰি পেলালে। তথাপিও তেওঁলোকে পাপ কৰিয়েই থাকিল, তেওঁৰ আচৰিত কৰ্মত বিশ্বাস নকৰিলে। সেইবাবে তেওঁ তেওঁলোকৰ দিনবোৰ উশাহৰ দৰে ছুটি কৰিলে, তেওঁলোকৰ বছৰবোৰ ত্ৰাসপূর্ণ কৰিলে। তেওঁ তেওঁলোকক বধ কৰাৰ পাছত বাকী লোকসকলে তেওঁক বিচাৰিলে; তেওঁলোকে মন পালটালে আৰু আগ্রহেৰে সৈতে তেওঁক বিচাৰিলে। তেওঁলোকে সোঁৱৰণ কৰিলে যে, ঈশ্বৰ তেওঁলোকৰ শিলা, সৰ্ব্বোপৰি ঈশ্বৰেই তেওঁলোকৰ মুক্তিদাতা। কিন্তু তেওঁলোকে মুখৰ ছলনাৰে ভালৰি বোলালে, জিভাৰে তেওঁৰ আগত মিছা কথা ক’লে, তেওঁলোকৰ অন্তৰ তেওঁৰ প্রতি স্থিৰ নাছিল, তেওঁৰ ব্যৱস্থাৰ প্রতি তেওঁলোক বিশ্বাসী নাছিল। তথাপিও তেওঁ দয়াৰে পৰিপূর্ণ হোৱাত তেওঁলোকৰ অপৰাধ ক্ষমা কৰিলে, তেওঁলোকক ধ্বংস নকৰিলে; এনে কি তেওঁ অনেকবাৰ নিজৰ ক্ৰোধ দমন কৰিছিল আৰু তেওঁৰ সম্পূর্ণ ক্ৰোধ জাগি নুঠিল। তেওঁলোক যে মনুষ্য মাথোন তাক তেওঁ সোঁৱৰণ কৰিলে; তেওঁলোক বৈ যোৱা বতাহৰ দৰে, যি পুনৰ ঘূৰি নাহে। মৰুভূমিত তেওঁলোকে বহুবাৰ তেওঁৰ বিৰুদ্ধে বিদ্রোহ আচৰণ কৰিলে! সেই মৰুভূমিতে কিমানবাৰ যে তেওঁক বেজাৰ দিলে! বাৰে বাৰে তেওঁলোকে ঈশ্বৰক পৰীক্ষা কৰিলে, ইস্ৰায়েলৰ পবিত্ৰ ঈশ্বৰ জনাক অসন্তুষ্ট কৰিলে। তেওঁলোকে তেওঁৰ শক্তিৰ কথা মনত নাৰাখিলে, মনত নাৰাখিলে সেই দিনৰ কথা- যিদিনা তেওঁ তেওঁলোকক শত্রুৰ হাতৰ পৰা মুক্ত কৰিছিল; যি দিনা তেওঁ মিচৰ দেশত নানা চিন আৰু চোৱনৰ পথাৰত আচৰিত কর্ম দেখুৱাইছিল। সেইদিনা তেওঁলোকৰ নদীবোৰৰ পানী তেওঁ তেজত পৰিণত কৰিছিল, যাতে তেওঁলোকে সেই সুঁতিবোৰৰ পানী পান কৰিব নোৱাৰে। তেওঁলোকৰ মাজলৈ তেওঁ জাকে জাকে ডাঁহ পঠাইছিল, সেইবোৰে তেওঁলোকক গ্রাস কৰিলে; তেওঁ ভেকুলীৰ জাকবোৰ পঠালে আৰু সেইবোৰে তেওঁলোকৰ সর্বনাশ কৰিলে। তেওঁলোকৰ শস্যবোৰ তেওঁ ফৰিঙক দিলে আৰু তেওঁলোকৰ শ্ৰমৰ ফল কাকতি ফৰিঙক দিলে। তেওঁ শিলাবৃষ্টিৰ দ্বাৰাই তেওঁলোকৰ দ্ৰাক্ষালতা নষ্ট কৰিলে, আৰু বৰ বৰ শিলাবৃষ্টিৰ দ্বাৰাই তেওঁলোকৰ ডিমৰু গছবোৰ ধ্বংস কৰিলে। তেওঁ শিলাবৃষ্টিৰ মাজত তেওঁলোকৰ পশুবোৰ এৰি দিলে, বজ্রপাতৰ মাজত তেওঁলোকৰ পশুৰ জাকবোৰ শোধাই দিলে। তেওঁ তেওঁলোকৰ বিৰুদ্ধে তেওঁৰ জ্বলন্ত অগ্নিময় খং, ক্রোধ, উন্মত্ততা আৰু দুখ-কষ্ট পঠাই দিলে; সেইবোৰ হ’ল ধ্বংসৰ কার্যত নিযুক্ত দূতৰ দল।\n আৰু যীচুক ক’লে, “আপুনি যদি ঈশ্বৰৰ পুত্ৰ হয়, তেনেহলে নিজকে তললৈ পেলাই দিয়ক; কিয়নো শাস্ত্রত এইদৰে লিখা আছে, তেওঁ নিজৰ দূত সকলক তোমাৰ অর্থে আজ্ঞা দিব আৰু তোমাৰ ভৰি যেন শিলত খুন্দা নাখায়, এই কাৰণে তেওঁলোকে তোমাক হাতেৰে দাঙি ধৰিব।” যীচুৱে তাক ক’লে, “তোমাৰ প্ৰভু পৰমেশ্বৰক পৰীক্ষা নকৰিবা, এই বুলিও শাস্ত্রত লিখা আছে।” তাৰ পাছত আকৌ চয়তানে তেওঁক এক অতি ওখ ঠাইলৈ লৈ গ’ল আৰু জগতৰ সকলো ৰাজ্যৰ সৈতে সেইবোৰৰ ঐশ্বৰ্য দেখুৱালে। চয়তানে তেওঁক ক’লে, “আপুনি যদি মূৰ দোৱাই মোৰ উপাসনা কৰে, তেনেহলে এই সকলোকে মই আপোনাক দিম।” তেতিয়া যীচুৱে তাক ক’লে, “গুচি যা চয়তান! কিয়নো শাস্ত্রত এই বুলিও লিখা আছে, তোমাৰ প্ৰভু পৰমেশ্বৰক প্ৰণিপাত কৰা আৰু কেৱল তেওঁৰেই আৰাধনা কৰা।” তেতিয়া চয়তানে তেওঁক এৰি গুচি গ’ল আৰু স্বৰ্গৰ দূত সকল আহি যীচুৰ শুশ্রূষা কৰিলে।\nকিয়নো মানুহৰ পুত্ৰই নিজৰ পিতৃৰ প্ৰতাপেৰে স্বর্গৰ দূত সকলক লগত লৈ আহিব৷ তেতিয়া তেওঁ প্ৰতিজনক নিজৰ কৰ্ম অনুসাৰে ফল দিব।”\n তেতিয়া তূৰীৰ মহাশব্দেৰে তেওঁ নিজৰ দূত সকলক পঠাব; তাতে তেওঁলোকে আকাশৰ এক সীমাৰ পৰা আন সীমালৈকে চাৰিওফালৰ পৰা তেওঁৰ মনোনীত লোক সকলক আনি গোটাব। ডিমৰু গছৰ পৰা এটা দৃষ্টান্ত শিকা৷ যেতিয়া তাৰ ঠাল কোমল হৈ কুঁহিপাত মেলে, তেতিয়া জহকাল ওচৰ হৈছে বুলি তোমালোকে জানা। সেইদৰে যেতিয়া এই সকলোকে দেখিবা, তেতিয়া তেওঁ ওচৰ চাপি দুৱাৰমুখ পালেহি বুলি তোমালোকে জানিবা। মই তোমালোকক সঁচাকৈ কওঁ, এই সকলো নঘটে মানে এই কালৰ মানুহবোৰ লুপ্ত নহ’ব। আকাশ আৰু পৃথিৱী লুপ্ত হ’ব, কিন্তু মোৰ বাক্য হলে কেতিয়াও লুপ্ত নহ’ব।\n কিন্তু মৰিয়মে মৈদামৰ বাহিৰত থিয় হৈ কান্দি আছিল; আৰু কান্দি কান্দি মৈদামৰ ভিতৰলৈ মূৰ দোৱাই চকু ফুৰালে, যীচুৰ দেহ শুৱাই থোৱা ঠাইৰ মূৰ-শিতানত এজন আৰু ভৰি-পথানত এজন, এনেদৰে দুজন শুক্ল বস্ত্ৰ পৰিধান কৰা স্বৰ্গৰ দূতক বহি থকা দেখিলে।\n কিন্তু ইয়াৰ পৰিৱর্তে, কোনো এজনে কোনো এঠাইত এই সাক্ষ্য দি কৈছে, “মানুহনো কি, তুমি যে তেওঁক সোঁৱৰণ কৰা? অথবা মানুহৰ সন্তানেই বা কি, তুমি যে তেওঁলৈ দৃষ্টি কৰা? তুমি স্বর্গৰ দূত সকলতকৈ মানুহক অলপহে সৰু কৰিলা; কিন্তু তুমি তেওঁকেই মহিমা আৰু সন্মানৰ মুকুটেৰে বিভূষিত কৰিলা; আৰু সকলো বস্তু তুমি তেওঁৰ ভৰিৰ তলত ৰাখিলা।” কিয়নো ঈশ্বৰে সকলোকে মানুহৰ অধীন কৰিলে। তেওঁৰ কর্ত্তৃত্বৰ বাহিৰত তেওঁ একোৱেই নাৰাখিলে। অৱশ্যে আমি এতিয়ালৈকে সকলো তেওঁৰ অধীনত দেখা নাই। তথাপি আমি যীচুক দেখিছোঁ, যি জনক স্বর্গৰ দূত সকলতকৈ অলপহে সৰু কৰা হ’ল; তেওঁ দুখভোগ কৰি মৃত্যুবৰণ কৰাৰ কাৰণে তেওঁক মহিমা আৰু সন্মানৰ ৰাজমুকুট পিন্ধোৱা হ’ল। সেয়েহে, ঈশ্বৰৰ অনুগ্রহত প্রত্যেক মানুহৰ বাবে যীচুৱে মৃত্যুৰ আস্বাদ ল’লে। সকলো ঈশ্বৰৰ কাৰণে আৰু সকলো তেওঁৰ যোগেদি হ’ল। সেই বাবে অনেক সন্তানক ঈশ্বৰে গৌৰৱৰ ভাগী কৰাৰ উদ্দেশ্যেৰে আৰু তেওঁলোকৰ পৰিত্রাণৰ অর্থে যীচুক কষ্টভোগৰ মাজেদি সিদ্ধ কৰি তোলা কার্য ঈশ্বৰৰ সঠিক কার্য আছিল। যি জনে পবিত্ৰ কৰে আৰু যি সকলক পবিত্ৰ কৰা হয়, সেই সকলোৱে একে জন ঈশ্বৰৰ পৰিয়ালৰ লোক। সেই কাৰণে যি জনে পবিত্র কৰে সেই যীচুৱে লোক সকলক ভাই বুলি মাতিবলৈ তেওঁ লাজ নাপায়। যীচুৱে কৈছে, “মোৰ ভাই সকলৰ আগত মই তোমাৰ নাম প্ৰচাৰ কৰিম, সহভাগীতাৰ মাজত তোমাৰ গুণ কীৰ্ত্তন কৰিম।” তেওঁ আকৌ কৈছে, “মই তেওঁতহে ভাৰসা কৰিম।” তেওঁ আকৌ ইয়াকো কৈছে, “চোৱা, এয়া মই আৰু মোৰ সন্তান সকল, ঈশ্বৰে যি সকলক মোক দিছে।”


কটন বিশ্ববিদ্যালয় - অসমীয়া ৱিকিপিডিয়া\n১৯০১ (কটন কলেজ)\n২০১১ (কটন কলেজ ৰাজ্যিক বিশ্ববিদ্যালয়)\n২০১৭ (কটন বিশ্ববিদ্যালয়)\nজগদীশ মুখী, অসমৰ ৰাজ্যপাল\nঅধ্যাপক ভৱেশ চন্দ্ৰ গোস্বামী\nগুৱাহাটী, অসম,, ভাৰত\n26°11′12″N 91°44′51″E / 26.1868°N 91.7476°E / 26.1868; 91.7476স্থানাংক: 26°11′12″N 91°44′51″E / 26.1868°N 91.7476°E / 26.1868; 91.7476\nকটন বিশ্ববিদ্যালয় ভাৰতৰ উত্তৰ-পূৰ্বাঞ্চলৰ ৰাজ্য অসমৰ গুৱাহাটী মহানগৰত অৱস্থিত এখন উচ্চশিক্ষাৰ প্ৰতিষ্ঠান। ১৯০১ চনত কটন কলেজ হিচাপে ব্ৰিটিছ চৰকাৰে ইয়াক প্ৰতিষ্ঠা কৰিছিল। প্ৰথমে কলকাতা বিশ্ববিদ্যালয়ৰ অন্তৰ্ভুক্ত কটন কলেজ পিছলৈ গৌহাটী বিশ্ববিদ্যালয়ৰ অন্তৰ্ভুক্ত হৈছিল। ২০১১ চনত কটন কলেজ ৰাজ্যিক বিশ্ববিদ্যালয় স্থাপন হোৱাত কটন কলেজ ইয়াৰ অন্তৰ্ভুক্ত হ'ল।\n২০১৭ চনত অসম চৰকাৰে কটন কলেজ ৰাজ্যিক বিশ্ববিদ্যালয়ৰ নাম সলনি কৰি কটন বিশ্ববিদ্যালয় ৰাখিলে তথা কটন কলেজক এখন পূৰ্ণ পৰ্যায়ৰ বিশ্ববিদ্যালয়ৰ মৰ্যাদা দিয়া হ'ল।\nকটন কলেজ উত্তৰ-পূৰ্বাঞ্চলৰ প্ৰথম উচ্চ শিক্ষাৰ প্ৰতিষ্ঠান।\n2 অৱস্থান আৰু পৰিবহণ\n3 অধ্যক্ষৰ তালিকা\n5.1 উচ্চতৰ মাধ্যমিক\n5.5 কম্পিউটাৰ বিজ্ঞানৰ স্নাতক\n7 উল্লেখনীয় প্ৰাক্তন ছাত্ৰছাত্ৰীসকল\n8 বিভিন্ন বিভাগ আৰু অধ্যয়ন কেন্দ্ৰসমূহ\n8.1 ভাষা, সাহিত্য আৰু ভাষাতত্ত্ব অনুষদ\n8.2 মানৱবিদ্যা আৰু সমাজবিজ্ঞান অনুষদ\n8.3 পদাৰ্থ, ৰসায়ন আৰু গাণিতিক বিজ্ঞান অনুষদ\n8.4 ভূমি বিজ্ঞান অনুষদ\n8.5 জীৱ বিজ্ঞান অনুষদ\n8.6 অধ্যয়ন কেন্দ্ৰ\nমাণিক চন্দ্ৰ বৰুৱা প্ৰশাসনীয় ভৱন\nনতুন কলা ভৱন\nব্ৰিটিছ শাসিত অসম প্ৰদেশৰ তদানিন্তন চীফ কমিছনাৰ ছাৰ হেনৰী ষ্টেডমেন কটন, কে.চি.এছ.আই-এ ১৯০১ চনৰ ২৭ মে'ৰ দিনা কটন কলেজৰ আৰম্ভণি হ'ল বুলি ঘোষণা কৰিছিল। প্ৰদেশখনৰ উচ্চ শিক্ষালৈ হেনৰী ষ্টেডমেন কটনে আগবঢ়োৱা অসামান্য বৰঙনিৰ বাবে তেখেতৰ নামেৰে প্ৰতিষ্ঠানটোৰ নাম কটন কলেজ ৰখা হৈছিল। অধ্যক্ষ উইলিয়াম ফ্ৰেডেৰিক ছুডমাৰ্ছনকে ধৰি পাঁচ অধ্যাপকেৰে কটন কলেজৰ শিক্ষাদান আৰম্ভ হৈছিল। আৰম্ভণি বৰ্ষত এফ.এ. প্ৰথম বৰ্ষ শ্ৰেণীত ৩৭ জন আৰু এফ.এ. দ্বিতীয় বৰ্ষ শ্ৰেণীত ২জন, মুঠ ৩৯ জন ছাত্ৰই নামভৰ্তি কৰিছিল। ১৯৯২ চনৰ ৬ অক্টোবৰ তাৰিখে ভাৰতৰ তদানীন্তন ৰাষ্ট্ৰপতি শংকৰ দয়াল শৰ্মাৰ উপস্থিতিত হোৱা এক অনুষ্ঠানত কটন কলেজক এখন স্নাতকোত্তৰ শিক্ষা প্ৰতিষ্ঠান হিচাপে ঘোষণা কৰা হয়। ২০০১ চনৰ ২৭ মে'ৰপৰা ২০০২ চনৰ ২৬ মে'লৈ এবছৰীয়া কাৰ্যসূচীৰে কটন কলেজে শতবৰ্ষ উদ্‍যাপন কৰে। ভাৰতৰ তদানীন্তন উপৰাষ্ট্ৰপতি কৃষ্ণ কান্তেশতবৰ্ষ কাৰ্যসূচীৰ সামৰণি অনুষ্ঠানত ভাগ লয়। শতবৰ্ষ কাৰ্যসূচীৰ অংশ হিচাপে ভাৰতীয় ডাক বিভাগে ২০০২ চনত শতবৰ্ষৰ স্মৰণিকা হিচাপে ৪ টকাৰ বিশেষ ডাক টিকট প্ৰচলন কৰে।\nকটন কলেজত বৰ্তমান কলা, বিজ্ঞান আৰু সমাজ বিজ্ঞান শাখাৰ মুঠ ২১টা প্ৰাক-স্নাতক বিভাগ আৰু ২০টা স্নাতকোত্তৰ বিভাগত মুঠ প্ৰায় ৫০০০ জন ছাত্ৰ-ছাত্ৰী আৰু ২৪৪ জন শিক্ষক আছে।\nকটন কলেজ ভাৰতবৰ্ষৰ স্বাধীনতা আন্দোলনৰ লগতে সাহিত্যিক-সাংস্কৃতিক আন্দোলনৰো কেন্দ্ৰ আছিল।\nগুৱাহাটীৰ বৰঝাৰ বিমানবন্দৰৰ পৰা বিশ্ববিদ্যালয় চৌহদলৈ প্ৰায় ২৫ কিঃমিঃ। গুৱাহাটী ৰেলৱে ষ্টেছনৰ পৰা কটন কলেজলৈ দূৰত্ব প্ৰায় ১ কিঃমিঃ।\nঅধ্যক্ষৰ তালিকা[সম্পাদনা কৰক]\n১৯০১ চনৰপৰা ২০১২ চনলৈকে মুঠ ৫১ জন অধ্যক্ষই কাৰ্যভাৰ গ্ৰহণ কৰিছে।\n১ ফ্ৰেডৰিক উইলিয়াম চুদমাৰ্চন ১৯০১ - ১৯২৬\n২ ডি. থমচন ১৯২৬ - ১৯৩৩\n৩ এ. ই. ব্ৰাউন ১৯৩৩ - ১৯৩৪\n৪ ডি. ই. ৰবাৰ্ট্‌ছ ১৯৩৪ - ১৯৩৭\n৫ এছ. চি. ৰয় ১৯৩৭ - ১৯৪০\n৬ বি. চি. সেনগুপ্তা ১৯৪০ - ১৯৪২\n৭ এইচ. এন. সেন ১৯৪২ - ১৯৪৩\n৮ এল. এন. চেটাৰ্জী ১৯৪৩\n৯ এছ. এন. সেন ১৯৪৩ - ১৯৪৪\n১০ আৰ. আৰ. থমাছ ১৯৪৫ - ১৯৪৬\n১১ সূৰ্যকুমাৰ ভূঞা ১৯৪৬\n১২ পি. চি. সান্যাল ১৯৪৬ - ১৯৪৭\n১৩ এছ. এম. মহিবুল্লা ১৯৪৭\n১৪ বাণীকান্ত কাকতি ১৯৪৭ - ১৯৪৯\n১৫ ইউ.কে. গোস্বামী ১৯৪৯\n১৬ এছ. এন. চক্ৰৱৰ্তী ১৯৪৯ - ১৯৫২\n১৭ এইচ. চি. ভূঞা ১৯৫২ - ১৯৫৪\n১৮ ইউ. কে. দত্ত ১৯৫৪ - ১৯৫৮\n১৯ এইচ. চি. গোস্বামী ১৯৫৮ - ১৯৬৩\n২০ এইচ. কে. বৰপূজাৰী ১৯৬৩\n২১ এন. ইচলাম ১৯৬৩ - ১৯৬৯\n২২ কে. ৰয় ১৯৬৯\n২৩ পি. চি. গোস্বামী ১৯৬৯ - ১৯৭০\n২৪ টি. কে. ভট্টাচাৰ্য ১৯৭০ - ১৯৭২\n২৫ এ. জলিল ১৯৭২ - ১৯৭৪\n২৬ পি. বৰুৱা ১৯৭৪ - ১৯৭৫\n২৭. এ. শৰ্মা ১৯৭৫\n২৮. এ. আলি ১৯৭৫ - ১৯৭৯\n২৯. এ. লতিফ ১৯৭৯\n৩০. গোবিন্দ চন্দ্ৰ ডেকা ১৯৭৯ - ১৯৮৬\n৩১. আৰ. কে. দাস ১৯৮৬ - ১৯৮৭\n৩২. কমলেন্দু দেৱ ক্ৰোড়ী ১৯৮৭ - ১৯৯১\n৩৩. অনিল কুমাৰ গোস্বামী ১৯৯১ - ১৯৯৩\n৩৪. বি. চি. চৌধুৰী ১৯৯৩ - ১৯৯৪\n৩৫. মনীষ চন্দ্ৰ ঘোষ ১৯৯৪ - ১৯৯৫, ১৯৯৫ - ১৯৯৬ (ডীন)\n৩৬. তৃষ্ণা মহন্ত ১৯৯৬ - ১৯৯৭(ডীন)\n৩৭. জিষ্ণু দত্ত ১ জানুৱাৰী ১৯৯৮ - ৩১ জানুৱাৰী ১৯৯৮ (ডীন)\n৩৮. কৃপেশ চন্দ্ৰ পাল ১ ফেব্ৰুৱাৰী ১৯৯৮ - ৩০ জুন ১৯৯৮ (ডীন)\n৩৯. প্ৰীতিলতা কাকতি ১ জুলাই ১৯৯৮ - ৩০ নৱেম্বৰ ১৯৯৮ (ডীন)\n৪০. ডি. কে. কাকতি ১ ডিছেম্বৰ ১৯৯৮ - ৩১ মে' ১৯৯৯ (ডীন)\n৪১. মুক্তি দেৱ চৌধুৰী ১ জুন ১৯৯৯ - ২৯ ফেব্ৰুৱাৰী ২০০০ (ডীন)\n৪২. দিলীপ কুমাৰ বৰুৱা ১ মাৰ্চ ২০০০ - ৭ মাৰ্চ ২০০০(ডীন), ৮ মাৰ্চ ২০০০ - ৭ নৱেম্বৰ ২০০০(অধ্যক্ষ)\n৪৩. ৰামচৰণ ঠাকুৰীয়া ৮ নৱেম্বৰ ২০০০ - ৩১ ডিছেম্বৰ ২০০২\n৪৪. জয়মতী মেধি ১ জানুৱাৰী ২০০৩ - ৩১ আগষ্ট ২০০৩\n৪৫. উদয়াদিত্য ভৰালী ১ ছেপ্তেম্বৰ ২০০৩ - ৩১ আগষ্ট ২০০৬\n৪৬. তৰুণ চিৰকাৰ ১ ছেপ্তেম্বৰ ২০০৬ - ৮ জানুৱাৰী ২০০৭\n৪৭. ইন্দ্ৰ কুমাৰ ভট্টাচাৰ্য ৯ জানুৱাৰী ২০০৭ - ৩১ অক্টোবৰ ২০১১\n৪৮. এছ. বৰুৱা ১নৱেম্বৰ ২০১১ - ৩০ নৱেম্বৰ ২০১১\n৪৯. যমুনা শৰ্মা চৌধুৰী ১ ডিছেম্বৰ ২০১১ - ৩১ ডিছেম্বৰ ২০১১\n৫০. প্ৰশান্ত কুমাৰ বৰদলৈ ১ জানুৱাৰী ২০১২ - ১৭ মাৰ্চ ২০১২\n৫১. নিৰদা দেৱী ১৮ মাৰ্চ ২০১২ - বৰ্তমান\n২০১১ চনৰ ৮ জানুৱাৰীত কটন কলেজে ৰাষ্ট্ৰীয় মূল্যাংকন আৰু প্ৰত্যাপন পৰিষদ (NAAC) -ৰ পৰা ৪ৰ ভিতৰত ৩.৩৯ CGPA লাভ কৰি A গ্ৰেড লাভ কৰে।\nউচ্চতৰ মাধ্যমিক[সম্পাদনা কৰক]\nকলা আৰু বিজ্ঞান বিভাগত ২ বছৰীয়া উচ্চতৰ মাধ্যমিক শিক্ষা প্ৰদান কৰা হয়।\nকলা আৰু বিজ্ঞান শাখাত ৩ বছৰীয়া স্নাতক ডিগ্ৰী প্ৰদান কৰা হয়।\nকলা আৰু বিজ্ঞান শাখাত ২ বছৰীয়া স্নাতকোত্তৰ ডিগ্ৰী প্ৰদান কৰা হয়। নামভৰ্তিৰ বাবে কেন্দ্ৰীয়ভাৱে এক প্ৰৱেশ পৰীক্ষা (CPGEE) অনুষ্ঠিত হয়। প্ৰৱেশ পৰীক্ষাৰ আবেদনসমূহ এপ্ৰিল/মে' মাহত অনলাইন পদ্ধতিৰে গ্ৰহণ কৰা হয়। নামভৰ্ত্তিৰ বিজ্ঞাপন বিশ্ববিদ্যালয়ৰ ৱেবচাইট অথবা ৰাষ্ট্ৰীয়/স্থানীয় বাতৰিকাকতত প্ৰকাশিত হয়।\nকটন বিশ্ববিদ্যালয়ৰ ডক্টৰেট ডিগ্ৰীৰ পাঠ্যক্ৰম (পি এইচ ডি)ত নামভৰ্ত্তিৰ বাবে লিখিত প্ৰৱেশ পৰীক্ষা আৰু সাক্ষাৎকাৰত উত্তীৰ্ণ হোৱাটো বাধ্যতামূলক (অৱশ্যে জে-আৰ-এফ/নেট/শ্লেট ইত্যাদি অৰ্হতা থকা প্ৰাৰ্থীক লিখিত পৰীক্ষাৰ পৰা ৰেহাই দিয়া হয়)। অনলাইন পদ্ধতিৰে জুন/জুলাই মাহত আৱেদনসমূহ গ্ৰহণ কৰা হয়। নামভৰ্ত্তিৰ বাবে ইতিমধ্যে বিশ্ববিদ্যালয় অনুদান আয়োগৰ শেহতীয়া নিয়মাৱলীসমূহ কাৰ্যকৰী কৰা হৈছে।\nকম্পিউটাৰ বিজ্ঞানৰ স্নাতক[সম্পাদনা কৰক]\nকম্পিউটাৰ বিজ্ঞান বিভাগৰ অধীনত ৩ বছৰীয়া কম্পিউটাৰ বিজ্ঞানৰ স্নাতক Bachelor of Computer Applications (BCA) ডিগ্ৰী প্ৰদান কৰা হয়।\nকৃষ্ণকান্ত সন্দিকৈ স্নাতকোত্তৰ ছাত্ৰাবাস ১৯০১ ৭৫ ২২\nশ্বহীদ মোজাম্মিল হক ছাত্ৰাবাস ১৯০২ ৬৪ ২০\nৰজনীকান্ত বৰদলৈ ছাত্ৰাবাস ১৯১০ ৮৫ ৩০\nশ্বহীদ ৰঞ্জিত বৰপূজাৰী ছাত্ৰাবাস ১৯১৩ ৯৩ ৩৩\nআনন্দৰাম বৰুৱা ছাত্ৰাবাস ১৯১৩ ৯৯ ৩৩\nসীতানাথ ব্ৰহ্মচৌধুৰী ছাত্ৰাবাস ১৯২৯ ৯০ ২৫\nমহেন্দ্ৰনাথ ডেকা ফুকন ছাত্ৰাবাস ১৯৫৫ ১১০ ২৮\nপদ্মশ্ৰী নলিনীবালা দেৱী ছাত্ৰীবাস ১৯৫০ ১১২ ২৫\nশ্বহীদ কনকলতা ছাত্ৰীবাস ১৯৭১ ১০৫ ২১\nড॰ কমলা ৰয় ছাত্ৰীবাস ২০০১ ৬০ ২৫\nউল্লেখনীয় প্ৰাক্তন ছাত্ৰছাত্ৰীসকল[সম্পাদনা কৰক]\nচাৰ চৈয়দ চাদুল্লা\nশৰত চন্দ্ৰ সিংহ\nপৰাগ কুমাৰ দাস\nকটন কলেজৰ প্ৰতিষ্ঠাপক\nকটন কলেজৰ মূল প্ৰৱেশদ্বাৰ\nকটন কলেজৰ মূল ভৱন\nকটন কলেজৰ ডাক টিকট\nবিভিন্ন বিভাগ আৰু অধ্যয়ন কেন্দ্ৰসমূহ[সম্পাদনা কৰক]\nভাষা, সাহিত্য আৰু ভাষাতত্ত্ব অনুষদ[সম্পাদনা কৰক]\nইছলামিক অধ্যয়ন (পাৰ্ছী আৰু আৰৱী)\nমানৱবিদ্যা আৰু সমাজবিজ্ঞান অনুষদ[সম্পাদনা কৰক]\nগনসংযোগ, সাংবাদিকতা আৰু মাধ্যম অধ্যয়ন বিভাগ\nগ্ৰন্থাগাৰ বিজ্ঞান বিভাগ\nপদাৰ্থ, ৰসায়ন আৰু গাণিতিক বিজ্ঞান অনুষদ[সম্পাদনা কৰক]\nভূমি বিজ্ঞান অনুষদ[সম্পাদনা কৰক]\nভূতত্ত্ব বিজ্ঞান বিভাগ\nজীৱ বিজ্ঞান অনুষদ[সম্পাদনা কৰক]\nআণৱিক জীৱবিজ্ঞান আৰু জৈৱপ্ৰযুক্তি বিভাগ\nপাৰিপাৰ্শ্বিক জীৱবিজ্ঞান আৰু বন্য বিজ্ঞান বিভাগ\nঅধ্যয়ন কেন্দ্ৰ[সম্পাদনা কৰক]\nমহিলা অধ্যয়ন কেন্দ্ৰ\n↑ "কটন কলেজৰ অৱস্থান আৰু পৰিবহণ". Cotton College. ২০১২. http://www.cottoncollege.org.in/index_page.asp?slno=10। আহৰণ কৰা হৈছে: August 29, 2012.\n↑ "Principals of Cotton College". cottoncollege.org.in. http://www.cottoncollege.org.in/index_page.asp?slno=13। আহৰণ কৰা হৈছে: 22 March 2012.\n↑ "কটন কলেজৰ ছাত্ৰাবাস". Cotton College. ২০১২. http://www.cottoncollege.org.in/index_page.asp?slno=50। আহৰণ কৰা হৈছে: August 29, 2012.\n"https://as.wikipedia.org/w/index.php?title=কটন_বিশ্ববিদ্যালয়&oldid=321553"ৰ পৰা অনা হৈছে\nএই পৃষ্ঠাখন 19 মে' 2022 তাৰিখে ০৮:৩৩ বজাত অন্তিম সংশোধন কৰা হৈছিল।


Lpill M in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Lpill M ar byavahar, ppali, parshwakriya, upkaar, kriya-pratikriya aaru satarkatabani\nLpill M ৰ লাভ আৰু ব্যৱহাৰসমূহ- Lpill M Benefits & Uses in Assamese\nLpill M ৰ পালি আৰু সেয়া কেনেদৰে ল'ব- Lpill M Dosage & How to Take in Assamese\nLpill M-ৰ উপাদানসমূহ- Lpill M Active Ingredients in Assamese\nLpill M ৰ পাৰ্শ্চক্ৰিয়াসমূহ- Lpill M Side Effects in Assamese\nLpill M সংক্ৰান্ত সতৰ্কতাবাণীসমূহ- Lpill M Related Warnings in Assamese\nঅইন দৰৱৰ সৈতে Lpill Mৰ গুৰুতৰ ক্ৰিয়া-প্ৰতিক্ৰিয়া- Severe Interaction of Lpill M with Other Drugs in Assamese\nLpill M মতভেদসমূহ- Lpill M Contraindications in Assamese\nLpill M ৰ বিষয়ে সততে সোধা প্ৰশ্নসমূহ- Frequently asked Questions about Lpill M in Assamese\nখাদ্য আৰু মদৰ সৈতে Lpill M ক্ৰিয়া-প্ৰতিক্ৰিয়া- Lpill M Interactions with Food and Alcohol in Assamese\nLpill M ৰ লাভ আৰু ব্যৱহাৰসমূহ - Lpill M Benefits & Uses in Assamese\nLpill M তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nLpill M ৰ পালি আৰু সেয়া কেনেদৰে ল'ব - Lpill M Dosage & How to Take in Assamese\nLpill M-ৰ উপাদানসমূহ - Lpill M Active Ingredients in Assamese\nLpill M ৰ পাৰ্শ্চক্ৰিয়াসমূহ - Lpill M Side Effects in Assamese\nগৱেষণাৰ ভিত্তিত, Lpill M ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nLpill M সংক্ৰান্ত সতৰ্কতাবাণীসমূহ - Lpill M Related Warnings in Assamese\nLpill M-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nLpill Mএ গৰ্ভৱতী মহিলাৰ ক্ষেত্ৰত সুতীব্ৰ প্ৰভাৱ দেখুৱায়। এইবাবে ইয়াক চিকিতসকৰ পৰামৰ্শৰ পিছতহে গ্ৰহণ কৰিব। আপোনাৰ ইচ্ছা অনুসৰি গ্ৰহণ কৰিলে ই ক্ষতিকাৰক হব পাৰে।\nLpill M-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nস্তন্যপায়ী মহিলাসকলে Lpill M ৰ মধ্যমীয়া পাৰ্শ্ব-প্ৰতিক্ৰিয়া অনুভৱ কৰিব পাৰে। আপুনি যদি কোনো পাৰ্শ্ব-প্ৰতিক্ৰিয়া লক্ষ্য কৰে লগে লগে Lpill M গ্ৰহণ কৰা বন্ধ কৰে। আপোনাৰ চিকিতসকৰ সৈতে যোগাযোগ কৰক আৰু আপোনাৰ চিকিতসকে সুৰক্ষিত বুলি কোৱাৰ পিছতহে পিছত ব্যৱহাৰ কৰিব।\nবৃক্কত Lpill M কি প্ৰভাৱ দেখা গৈছে?\nLpill Mৰ পাৰ্শ্ব-প্ৰতিক্ৰিয়াই কেতিয়াবাহে বৃক্ক ক প্ৰভাবিত কৰে।\nযকৃতত Lpill M কি প্ৰভাৱ দেখা গৈছে?\nLpill M গ্ৰহণ কৰাৰ পিছত কলিজা ত প্ৰতিকূল প্ৰভাৱ পৰিব পাৰে। আপুনি আপোনাৰ দেহত যদি কোনো পাৰ্শ্ব-প্ৰতিক্ৰিয়া দেখা পায় তেন্তে এই ঔষধটো গ্ৰহণ কৰা বন্ধ কৰক। কেৱল আপোনাৰ চিকিতসকে পৰামৰ্শ দিলেহে পুনৰ আৰম্ভ কৰিব।\nহৃদযন্ত্ৰৰ ক্ষেত্ৰত Lpill M ৰ কি প্ৰভাৱ দেখা গৈছে?\nLpill Mএ হৃদয়ত ক্ষতিকাৰক প্ৰভাৱ পেলাব পাৰে। আপুনি যদি তেনেকুৱা প্ৰভাৱ অনুভৱ কৰে তেন্তে এই ঔষধটো গ্ৰহণ কৰা বন্ধ কৰক আৰু চিকিতসকৰ পৰামৰ্শৰ পিছতহে পুনৰ আৰম্ভ কৰক।\nঅইন দৰৱৰ সৈতে Lpill Mৰ গুৰুতৰ ক্ৰিয়া-প্ৰতিক্ৰিয়া - Severe Interaction of Lpill M with Other Drugs in Assamese\nLpill M তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nLpill M মতভেদসমূহ - Lpill M Contraindications in Assamese\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Lpill M লোৱা অনুচিত যাতে -\nLpill M ৰ বিষয়ে সততে সোধা প্ৰশ্নসমূহ - Frequently asked Questions about Lpill M in Assamese\nএই Lpill M-এ অভ্য়াস বা নিচাৰ সৃষ্টি কৰে নেকি?\nনহয়, Lpill Mয়ে অভ্যাসৰ সৃষ্টি নকৰে।\nআপুনি Lpill M লোৱাৰ পিছত টোপনি ভাৱ অথবা অৱসাদগ্ৰস্ত যেন অনুভৱ কৰিব পাৰে। সেয়ে এয়া এৰাই চলাটো ভাল।\nহয়, চিকিত্সা পৰামৰ্শ অনুসাৰেহে Lpill M লওক।\nনহয়, মানসিক ৰোগৰ চিকিত্সাৰ ক্ষেত্ৰত Lpill Mৰ ব্যৱহাৰ প্ৰভাৱশালী নহয়।\nখাদ্য আৰু মদৰ সৈতে Lpill M ক্ৰিয়া-প্ৰতিক্ৰিয়া - Lpill M Interactions with Food and Alcohol in Assamese\nখাদ্য আৰু Lpill Mৰ ক্ৰিয়া-প্ৰতিক্ৰিয়া\nগৱেষণাৰ অভাৱত, Lpill M আৰু দৰৱে কেনেদৰে প্ৰভাৱ পেলাব তাৰ বিষয়ে কোৱাটো টান।\nমদ আৰু Lpill Mৰ মাজৰ প্ৰতিক্ৰিয়া\nLpill M আৰু মদৰ প্ৰতিক্ৰিয়া সন্দৰ্ভত এতিয়ালৈ কোনো তথ্য উপলব্ধ নহয় কিয়নো এই বিষয়ত এতিয়ালৈ গৱেষণা হোৱা নাই।\nक्‍या डॉक्‍टर की सलाह के बिना Lpill M ले सकते हैं?\nLpill M एक प्रिस्क्रिप्‍शन दवा है इसलिए डॉक्‍टर की सलाह के बिना इसे नहीं लेना चाहिए। अगर आप बिना जरूरत के ही Lpill M खा लेते हैं तो आपको इसके दुष्‍प्रभाव देखने पड़ सकते हैं।\nLpill M ৰ অনুকল্প - Substitutes for Lpill M in Assamese\nআপুনি বা আপোনাৰ পৰিয়ালৰ কোনোবাই Lpill M লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Lpill M ব্যৱহাৰ কৰিছিল নেকি?\nআপুনি কিমান পৰিমাণে Lpill M সেৱন কৰিছিল?\nআপুনি Lpill M ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Lpill M সেৱন কৰে?


ঝেংকাংকিকা নাট -কৰ্তব্যনিষ্ঠা – অভিজিত কলিতা – ফটাঢোল\nDecember 1, 2017 দৈনন্দিন\t4 Comments\nঝেংকাংকিকা নাট -কৰ্তব্যনিষ্ঠা – অভিজিত কলিতা\n(পট খোল খোৱাৰ লগে লগে দেখা যাব এটা সুদৃশ্য কাৰ্যালয়, বেৰত মহাত্মা গান্ধী আৰু আন কেইবাজনো নেতাৰ ফটো ওলমি থাকিব। প্ৰকাণ্ড অফিচ টেবুলখনৰ সিপাৰে এজন ব্যক্তি। তেওঁক দেখিয়েই গম পোৱা যাব তেওঁ এজন প্ৰভাৱশালী মন্ত্ৰী, চুলি তেল লগাই পৰিপাটিকৈ ফনিওৱা, গাত জহৰ কোট। টেবুলখনৰ ইটো পাৰে কেইবাখনো গেষ্ট চেয়াৰ। সকলো আচবাবেই মূল্যবান। টেবুলত কেইটামান ফাইল থাকিব। দুটামান মোবাইল ফোনো থাকিব। মন্ত্ৰীজনে ফাইলত চহী কৰি থাকিব। তেনেতে চাপ্ৰাছীৰ পোচাক পিন্ধা মানুহ এজন সোমাই আহি মন্ত্ৰীৰ কাণে কাণে কিবা এটা ক’।ব। মন্ত্ৰীয়ে মূৰ দুপিয়াই ফাইল সামৰিব, আৰু চকুৰে ইংগিত কৰিব। ছাপ্ৰাছী আকৌ ওলাই যাব। কিছুসময় ‘এটা নাটকীয় বিৰতি’। ৱিংছৰ কাষত আগন্তুকক দেখা যাব। মানুহজন দেখিলেই উকীল যেন লাগে। অৱশ্যে কাপোৰ-কানিত বৰ বেছি গুৰুত্ব নিদিয়ে তেওঁ, চকুত ষ্টীলৰ ফ্ৰেমৰ চচমা, গাত জধলাকৈ কোট এটা। তেওৰ কথাত অলপ অনা-অসমীয়া ট’ন এটা থাকিব। স, ত, চ আদি কওঁতে উচ্চাৰণ সমস্যাবিলাক শুনা যাব। তথাপি মানুহজনে ডাঙৰ ডাঙৰ শব্দ ব্যৱহাৰ কৰি শুদ্ধ অসমীয়া কবলৈ আপ্ৰাণ চেষ্টা কৰিছে বুলি ধৰিব পাৰিব লাগিব।‘সিদ্ধাৰ্থ’ শব্দটো কওঁতে ‘চিদ-দাৰ-থু’ বুলি কোৱা যেন লাগিব লাগিব।)\nআগন্তুক : (মুখত মোলায়ম হাঁহি এটা লৈ)- মে’ আই কাম ইন চাৰ?\nমন্ত্ৰী : অ’ আপুনি? আহক আহক আহক। মই আপোনাৰ কাৰণেই ৰৈ আছো। ভালে আছে নে?\nআগন্তুক : আছো আছো চাৰ। আপোনালোকৰ আখিৰ্বাদত হকলো ঠিক ঠাক চলি আছে।\nমন্ত্ৰী: বহক চোন বহক! (অলপ ডাঙৰকৈ বাহিৰৰ ফালে চাই) চাহ দুকাপ আনিবা হে!\nআগন্তুক : না না না চাৰ, চাহ নালাগে! আজিকালি চাহটো কামাই দিছো! চুগাৰ অলপ হাই আছে। কিন্তু কওকচোন চাৰ কিয় মাতিছিলে মোক? পৰীক্ষা আহি আছে তো, মই বহুত বিজি আছো। লিষ্ট বানাব লাগে, হিচাপ পত্ৰ বিলাক চাব লাগে, ৰেট লাগাব লাগে, এজেণ্ট ডেভেলপ কৰিব লাগে, এডভান্স কালেক্ট কৰিব লাগে। একদম হময় না-এপাইছো।\nমন্ত্ৰী:- কম কম! আৰু আপোনাৰ কথা আমি শুনিছো। চাৰৰ লগতো পাতিছো। আপুনি যিমান নিষ্ঠাৰে কাম কৰিছে, আমি খুব ভাল পাইছো। আপোনাৰ দৰে লোকৰ বাবেই আমি সুকলমে দেশখন চলাব পাৰিছো।\nআগন্তুক : চাৰ, আপনালোকে বিচ্ছাচ কৰি কেনে মোক একটা কাম দিছে, আদাৰৱাইজ মই তু এতিয়াও ষ্টাম্প পেপাৰত দলিল বানাই কিনে থাকিব লাগিছিলে, হেই কাৰ্ণে মই যি পাৰে নিজৰ আউটপুট পুৰা দিবলৈ চেষ্টা কৰিছো । ডাচ কেপিটেলত বাৰাক ওবামাই কৈ গৈছে ‘কৰ্মন্যেৱাধিকাৰমস্তে…..’! মই বহুত ৱচুলৱালা মানুহ চাৰ। মই ৱচুলৰ লগত কম্প্ৰমাইজ নকৰো।\nমন্ত্ৰী:- সেইটো কথা শ্ৰীকৃষ্ণই গীতাতহে কেছিল হ’বপায়! বাৰু……যি কি নহওক, আমিও আপোনাক লৈ গৌৰৱান্বিত। আচ্ছা শুনক, মই আজি এটা বিশেষ কামৰ কাৰণে আপোনাক মাতিছো।\nআগন্তুক : কওক চাৰ! জল্দি কওক। মোৰ পাছত বেছি টাইম নাই, বদ্দ বিজি।\nমন্ত্ৰী:- (অলপ সময় বিৰতি লৈ), হমম!! শুনক, মোৰ ল’ৰাটোক এইবাৰ আপুনি চাকৰি দিব লাগে, মেজিষ্ট্ৰেট বনাই দিব লাগে।\nআগন্তুক : আসসসস!! চাৰ, আপুনি বহুত লে’ট কৰি দিলে নহয়। প্ৰিলিমচলৈ মাত্ৰ দুই মাহ আছে, মই অলৰেডী ফাইনেল লিষ্ট বানাইছোৱেই। এডভান্সো মোটামুটি আহি গৈছে!! বৰ বেয়া টাইমত কথাটু ক’লে নহয়!\n(লগে লগে তেও নিজৰ হাতত থকা কাগজ-পত্ৰবোৰ খুচৰি মনোযোগেৰে লুটিয়াই পুতিয়াই চাবলৈ আৰম্ভ কৰে, মন্ত্ৰীয়ে কৈ যায়)\nমন্ত্ৰী : বুজিছো। কিন্তু মোৰ ল’ৰাটোৱে নেমানে, তাক কনভিন্স কৰোতে মোৰ বহুত সময় লাগি গ’ল, সেইকাৰণে এতিয়া আপোনাক অসুবিধা দিব লগা হ’ল।\n(আগন্তুকে বহু সময় কাগজ পত্ৰবোৰ লুটিয়াই চাই, অলপ পাছত তেওঁৰ মুখ উজলি উঠে)\nআগন্তুক : এক মিনিট চাৰ, এটা চান্স আছে! ডি এচ পি নোৱাৰো, কিন্তু মেজিষ্ট্ৰেট পাৰিম! এটা ল’ৰা আছে, তাক আউট কৰিব লাগিব। যি এডভান্স দিছে ঘূৰাই দিব লাগিব আৰু। নহ’লে এলাইড দি পতাব পাৰি নেকি চাব লাগিব।\nমন্ত্ৰী : অহহ!! থেংক ইউ, থেংক ইউ চ’ মাচ্ছ! আপুনি মোক বৰ সকাহ দিলে দেই। টেনচনত আছিলো বৰ।\nআগন্তুক : নাই নাই চাৰ, এইটো মোৰ কামেই। আপুনিও মোক বহুত হেল্প কৰিছে। মই মেনেজ কৰিম! আচ্ছা, আপনি টাকাটো এতিয়াই দিবনে, মই পিছত আন কাৰোবাক পঠাম?\nমন্ত্ৰী : টকা? কি কৈছে আপুনি? মই মোৰ নিজৰ ল’ৰাৰ কথা কৈছো। আপুনি নিশ্চয় জানে, মই এইখন চৰকাৰৰ এজন প্ৰভাৱশালী মন্ত্ৰী, আপোনাক এইটো পদত নিযুক্তি দিয়াতো মোৰ বহুত অৱদান আছে। আৰু আপুনি মোকে পইচা বিছাৰিছে?মোৰ পৰা? মোৰ নিজৰ ল’ৰাটোৰ চাকৰিৰ বাবে! (অলপ উত্তেজিত হৈ), আপুনি জানেনে আপুনি কাৰ লগত কথা পাতি আছে?\nআগন্তুক : জানো চাৰ জানো! কিন্তু আপুনি নিশ্চয় জানে মই ‘ৱচুলৱালা’ মানুহ! মই জান দি দিম, কিন্তু ৱচুল নেৰো!মই চবৰ পৰা ফিক্সড ৰেট পইচা লৈছো, আপনাৰ পৰাও ল’ম! নহ’লে আই এম চৰি, আপুনাৰ ছেলেই চাকৰি না-এপায়! মাই ফাইনেল ডিচিছন।\nমন্ত্ৰী : আসস, কি স্পৰ্ধা আপোনাৰ। জানেনে, মই কালিৰ ভিতৰত আপোনাক এই পদবীৰ পৰা আঁতৰাব পাৰো। যিজন মানুহৰ চুপাৰিশত আপুনি এইটো পদ পালে, তেওঁৰ লগতে আপোনাৰ এনে ব্যৱহাৰ? কি বুলি ভাবিছে নিজকে?\nআগন্তুক : মই জানো চাৰ! মই চব জানো! আপুনি মোক কালিয়েই লাঠ মাৰি উলাই দিব পাৰে। কিন্তু মই কেনেকৈ মোৰ কৰ্তব্যক হেলা কৰিম? আপুনি মোক চাকৰি দিছিলে, মই পাহৰা নাই! কিন্তু সেই সময়তে আপুনি মোক কিছুমান কামো দিছিলে, আপোনাৰ মনত আছেনে? কি ধৰণে চাকৰি বিক্ৰী কৰিব লাগে, কি ধৰণে এসোপা বিক্ৰী যোৱা আমোলা সৃষ্টি কৰি দেশখন নিজৰ হাতৰ মুঠিত ৰাখিব লাগে, কেনেকৈ ভাগে ভাগে কমিছন ৰেগুলাৰ আহি থাকিব লাগে,…..কৈছিল নে নাই? আৰু মই সেইমতেই কাম কৰি আছো। আজিলৈকে কেতিয়াবা আপোনাৰ কমিছনৰ হেৰফেৰ হৈছে? কেতিয়াবা দেৰি হৈছে? মই চাকৰি দিয়া কোনোবা আমোলা আপোনাৰ বিৰূদ্ধে গৈছে? ক’ব পাৰিব আপুনি?\nকিয় হৈছে জানেনে? কাৰণ মই ৱচুলৰ পাক্কা মানুহ। মই মোক দিয়া দ্বায়িত্ব পুৰা পালন কৰিম। তাৰ বাবে লাগিলে মোৰ চাকৰিয়েই নেযাওক কিয়?\nআৰু এটা কথা চাৰ, মোৰ দৃষ্টিত সকলো সমান, আপোনাৰ ল’ৰাও যি, বৰুৱা চাৰৰ ল’ৰাও সি, খেতিয়কৰ ল’ৰাও সি। ‘অসীমত যাৰ হেৰাল সীমা’ কিতাপত আব্দুল কালামে কৈছিল – কুক্কুৰ শৃগাল গদৰ্ভৰো আত্মা ৰাম…. ভগৱানৰ সৃষ্টিত সকলো সমান। মোৰ দৃষ্টিতো! গতিকে নিয়মমতে যি ত্ৰিশ লাখ টকা দিব, সি চাকৰি পাব, নহ’লে নেপায়। সেইটো ৱচুল মোক ভাঙিবলৈ নক’ব চাৰ! মই হাতযোৰ কৰিছো, নিজৰ চোখেই মই গিৰি যাম। মোক মাফ কৰক চাৰ, আপোনাৰ ল’ৰাক বিনা পইচাত মেজিষ্ট্ৰেট বনোৱাৰ গ্লানি মোক নিদিব! এনে কাম কৰিলে মোৰ অন্তৰাত্মাই মোক কখনো ক্ষমা নকৰিব চাৰ, মই দৰকাৰ হ’লে আত্মহত্যা কৰিম চাৰ।\n(আগন্তুক কান্দোনত ভাগি পৰে)\nঅলপ দীঘলীয়া নাটকীয় প’জ, বেকগ্ৰাউণ্ডত কৰুণ সুৰ।\nমন্ত্ৰী : (মাত অলপ থোকাথুকি) নেকান্দিব! উঠক! আৰে মই কৈছো, উঠকচোন। শুনক, মই আচলতে আপোনাৰ পৰীক্ষাহে লৈছিলো।\n(আগন্তুকে আচৰিত হোৱাৰ দৰে মূৰ তুলি চায়)\nমন্ত্ৰী : হয়, মই পৰীক্ষা লৈছিলো। মই চাইছিলো আপুনি কৰ্তব্য পথৰ পৰা বিচ্যুৎ হৈছে নেকি? আপুনি কেনেবাকৈ পদবীৰ লোভত আপোনাৰ আদৰ্শৰ পৰা আঁতৰি আহিছে নেকি? আপুনি এই পইচা দি চাকৰি লোৱাৰ মহৎ পৰম্পৰাক অপমান কৰিছে নেকি?\n(আকৌ দীঘলীয়া প’জ)\nকিন্তু মই আজি বহুত সুখী! আপোনাৰ কৰ্তব্যনিষ্ঠা দেখি মই আপ্লুত। অভিভুত!! বিস্মিত!!!! পৰ্যুদস্ত!!!!!আপুনি আমাৰ আদৰ্শ ৰক্ষা কৰিবলৈ নিজৰ চাকৰি পৰ্যন্ত আহুতি দিবলৈ প্ৰস্তুত। আহ… আজি মই সুখী…বহুত সুখী মই আজি!! আজি মই আপোনাৰ দৰে আদৰ্শবান ব্যক্তিৰ সান্বিধ্যত পৰিতৃপ্ত!মোৰ আদৰ্শৰ বাস্তবায়নত মই উৎফুল্লিত! আহ…ইমান সুন্দৰ এই পৃথিৱী!!\nএইয়া চাওক, মই আপোনাক দিবলৈ ত্ৰিশ লাখ টকা ইতিমধ্যে এই ছুটকেছটোত সাজু কৰি ৰাখিছো, বিশ্বাস হোৱা নাই যদি গণি লওক। মোৰ ল’ৰাটোক চাকৰিটো দিয়ক! মোৰ সন্তান বাবে নহয়, এই ত্ৰিশ লাখ টকাৰ বাবে দিয়ক………….. পাল বাবু!\n(কথা কৈ কৈ মন্ত্ৰী নিজৰ চকীৰ পৰা উঠি আহে, আহি প্ৰসাৰিত হাতেৰে আগন্তুকক আলিংগন কৰে, দুয়োৰে চকুৰ পৰা দোটোপাল অশ্ৰু বাগৰি আহে, চেতাৰৰ শব্দ বাঢ়ি যায়….বেকগ্ৰাউণ্ডত ৰেডিঅ’ৰ আঞ্চলিক তৰিৰ শব্দ ক্ৰমান্বয়ে বাঢ়ি আহে…..……………………”\nলাহে লাহে পট পৰি আহে)\nসঁচাই ঝেকাংকিকা নাটক..\nউপভোগ কৰিলো ঝেংকাংকিকা নাটখনি । সুন্দৰ ।


New Wage Code: কৰ্মচাৰীৰ বাবে ডাঙৰ খবৰ! সপ্তাহত ৩ দিন ছুটি, ৫০ শতাংশ বেচিক চেলাৰী, Earned Leave ৩০০ দিন! narendra-modi-government-thinking-over-new-wage-code-may-be-implmented-in-this-financial-year-hb– News18 assam\nHome » photogallery » lifestyle »New Wage Code: কৰ্মচাৰীৰ বাবে ডাঙৰ খবৰ! সপ্তাহত ৩ দিন ছুটি, ৫০ শতাংশ বেচিক চেলাৰী, Earned Leave ৩০০ দিন!\nNew Wage Code: কৰ্মচাৰীৰ বাবে ডাঙৰ খবৰ! সপ্তাহত ৩ দিন ছুটি, ৫০ শতাংশ বেচিক চেলাৰী, Earned Leave ৩০০ দিন!\nNew Wage Code: শ্ৰমজীৱী মানুহৰ বাবে ডাঙৰ খবৰ\n| April 18, 2022, 12:29 IST\nশ্ৰম মন্ত্ৰণালয়ৰ ৱেজ কোড সকলো ক্ষেত্ৰতে এইচআৰ-ৰ সৈতে চৰ্চা কৰিছে। কেন্দ্ৰীয় চৰকাৰে যোৱা কেইবছৰমান ধৰি এই নিয়ম কাৰ্যকৰী কৰাৰ চেষ্টা কৰি আহিছে৷\nকিন্তু বিভিন্ন ৰাজ্যৰ দ্বাৰা খচৰা কাম সম্পূৰ্ণ নোহোৱাৰ বাবে কামটো সম্পূৰ্ণ কৰিব পৰা নগ'ল, কিন্তু আশা কৰা হৈছে যে এই বছৰ কামটো সম্পূৰ্ণ হ'ব।\nজি বিজনেছসূত্ৰৰ মতে, ৰাজ্যখন শ্ৰমিক আইনৰ ওপৰত বিভিন্ন ইনপুটকলৈ চৰ্চা চলি আছে৷ নতুন শ্ৰমিক আইনত কেইবাটাও পৰিৱৰ্তন লক্ষ্য কৰা হৈছে বুলি বাতৰি পোৱা গৈছে৷\nনতুন লেবাৰ কোডত কেইবাটাও সংশোধনৰ সম্ভাৱনা আছে, যাৰ ফলত দৰমহাৰ গাঁথনিত পৰিৱৰ্তন হ'ব।\nএকে সময়তে, গিগ আৰু প্লেটফৰ্ম কৰ্মীৰ ক্ষেত্ৰত সামাজিক সুৰক্ষা কল্যাণৰ কাম কৰিব পাৰি। নতুন শ্ৰমিক সংহিতা 2019 সংসদত প্ৰস্তাৱ কৰা হৈছে।\nএই নতুন নিয়মৰ অধীনত, আৰ্নড লিভ এবছৰত 240ৰ পৰা 300 লৈ বৃদ্ধি হ'ব পাৰে। নতুন শ্ৰমিক সংহিতাৰ নিয়ম অনুসৰি, শ্ৰম মন্ত্ৰালয়ে বিনিয়োগ জগতৰ প্ৰতিনিধিসকলৰ মাজত কেইবাটাও বিষয় অধ্যয়ন কৰিছে।\nযদিও কৰ্মচাৰীসকলৰ উপাৰ্জিত ছুটি 240 ৰ পৰা 300 লৈ বৃদ্ধি কৰাৰ দাবী আছে, একে সময়তে, দৰমহাৰ গাঁথনি সলনি হ'ব। টেক হোম চেলাৰী হ্ৰাস হোৱাৰ সম্ভাৱনা আছে।\nনতুন মজুৰী সংহিতা আইন, 2019, কৰ্মচাৰীসকলৰ কোম্পানীৰ (চিটিচি) ব্যয়ৰ 50% তকৈ কম নহ'ব।\nবহুতো কোম্পানীয়ে এতিয়া মৌলিক দৰমহাৰ পৰিমাণ হ্ৰাস কৰিছে আৰু ইয়াত কেইবাটাও ভাট্টা যোগ কৰিছে যাতে সংশ্লিষ্ট সংগঠনটোৰ বোজা হ্ৰাস হয়।\nএজন কৰ্মচাৰীৰ ব্যয়-পৰা-কোম্পানী (চিটিচি) হ'ব তিনিৰ পৰা চাৰিটা উপাদান। মৌলিক দৰমহা ঘৰ ভাড়া ভাট্টা (এইচ.আৰ.এ.), অৱসৰৰ লাভালাভ বা ভৱিষ্যত নিধি, গাটুইটি, পেঞ্চন, কৰ সঞ্চয় ভাট্টা যেনে এল.টি.এ. আৰু মনোৰঞ্জন কৰ।\nযদি এজন কৰ্মচাৰীৰ দৰমহা প্ৰতি মাহে ৫০,০০০ টকা হয়, তেন্তে তেওঁৰ মূল দৰমহা ২৫,০০০ টকাৰ হলেই হব। বাকী ২৫,০০০ টকা বিভিন্ন ভাট্টাৰ অধীনত সামৰি ল'ব পাৰি।\nনতুন মজুৰী সংহিতাই কাৰ্যালয়ত কাম কৰা সকলৰ ওপৰত প্ৰত্যক্ষ প্ৰভাৱ পেলাব, অৰ্থাৎ বেতনভোগী শ্ৰেণী, মিল বা কাৰখানাত কাম কৰা শ্ৰমিকসকলৰ ওপৰত। কৰ্মচাৰীসকলৰ দৰমহাৰ পৰা ছুটিলৈ সকলো সলনি হ'ব।\nনতুন মজুৰী সংহিতাৰ অধীনত, কামৰ সময় প্ৰতিদিনে ১২ ঘণ্টালৈ বৃদ্ধি কৰা হ'ব৷ শ্ৰম আৰু উপাৰ্জন মন্ত্ৰালয়ে কৈছে যে কৰ্মচাৰীসকলে সপ্তাহত ৪৮ ঘণ্টা কাম কৰিব লাগিব৷\nকেইবাটাও ইউনিয়নে প্ৰতিদিনে ১২ ঘণ্টা কামৰ নিয়ম আৰু সপ্তাহত তিনি দিনৰ ছুটিৰ নিয়মৰ ওপৰত প্ৰশ্নবোধক চিহ্ন উত্থাপন কৰিছে৷ কেন্দ্ৰই স্পষ্ট কৰি দিছে যে, যদি কৰ্মচাৰীসকলে ৮ ঘণ্টা কাম কৰিব বিচাৰে, তেন্তে তেওঁলোকে সপ্তাহত ৬ দিন কাম কৰিব লাগিব৷


লিখা-পঢ়া নজনাৰ ফল — Vikaspedia\nএখন গাঁৱত এগৰাকী বুঢ়ী আছিল। অকলশৰে থাকে। পুতেকে দূৰৈৰ এখন চহৰত চাকৰি কৰে। এদিন পুৱাতে ডাকোৱালে বুঢ়ীক এখন চিঠি দি থৈ গ’ল। বুঢ়ীয়েতো পঢ়িব নাজানে! সেয়ে কাৰোবাৰ হতুৱাই পঢ়াম বুলি ভাবিলে।\nমানুহ বিচাৰি বুঢ়ী দিনটো পদূলিতে ৰৈ থাকিল। সন্ধিয়া পৰত বাটেৰে এটা পুলিচ অহা দেখিলে। বুঢ়ী আগ বাঢ়ি গৈ পুলিচটোৰ হাতত চিঠিখন দিলে। বুঢ়ীয়ে ক’লে, ‘পোনাটোৰ চিঠি হ’ব পায়, পঢ়াচোন কি লিখিছে।’\nপুলিচটোৱে কিছুবেলি চিঠিখন ঘূৰাই পকাই চালে। তাৰ পাছত হুকহুকাই কান্দিবলৈ ধৰিলে।\nভয়ত বুঢ়ীৰ বুকু ধপধপাই উঠিল। বেয়া খবৰ আছে নেকি কিবা?\nপুলিচটোৱে বুঢ়ীৰ প্ৰশ্নৰ দিবলৈ এৰি বেছি জোৰেহে কান্দিবলৈ ধৰিলে।\nতাকে দেখি বুঢ়ীয়েও কান্দিবলৈ ধৰিলে। দুয়ো কান্দি থাকোঁতে বাটৰুৱা এজন আহিল। তেওঁ কিছুবেলি তেওঁলোকলৈ চাই থাকিল। অলপ পাছত সেই বাটৰুৱাজনেও মাটিত বাগৰি বাগৰি কান্দিবলৈ ধৰিলে।\nএনেতে আন এজন বাটৰুৱা সেই বাটেৰে আহিল। তিনিও কান্দি থকা দেখি তেওঁ কাষ চাপি আহিল। “কি হ’ল? তোমালোকে কিয় কান্দিছা?’’। তেওঁ সুধিলে।\nকিন্তু কোনে কাৰ কথা শুনে? বৰং তিনিও ৰাউচি যুৰি কান্দিয়েই থাকিল। অলপ সময়ৰ পাছত কান্দি থকা বাটৰুৱাজন শান্ত হ’ল। তেওঁ ক’লে, “মই কুমাৰৰ কাম কৰোঁ। বহুত দিনৰ আগতে মই এই বাটেৰে কিছুমান মাটিৰ চৰু-কলহ আনিছিলোঁ। সেইবোৰ এই খিনি ঠাইতে পৰি ভাঙিছি। মোৰ বহুত ধনৰ লোকচান হৈছিল। লোকচান পূৰাবলৈ মই খুবেই ব্যস্ত হৈ পৰিলোঁ। কান্দিবলৈ সময়কে নেপালোঁ। তাৰ পাছত কথাটো পাহৰি থাকিলোঁ। আজি এওঁলোকে কান্দি থকা দেখি কথাটোনো কি বুলি ৰৈ চাওঁতেই মনত পৰিল। বৰ বেজাৰ লাগিল মনত। সেয়ে কান্দি পেলালোঁ।’’\nএইবাৰ বুঢ়ীয়ে উচুপি উচুপি ক’লে, “পুলিচ বোপাক চিঠিখন পঢ়িবলৈ দিওঁতে তেওঁ কান্দি দিলে। মই পোনাটোৰ কিবা অমংগল হৈছে বুলি ভাবিহে কান্দিছোঁ”।\nচকুপানী মচি পুলিচটোৱে ক’লে, “আমাৰ কাম ৰাইজক সহায় কৰা। আজি এই আইতাই মোক চিঠিখন পঢ়ি দিবলৈ ক’লে। কিন্তু মইতো পঢ়িব নাজানো। আইতাক সহায় কৰিব নোৱাৰি মোৰ বৰ দুখ লাগিল। আই-বোপায়ে সৰুতে নপঢ়োৱাৰ বাবেও বৰ বেজাৰ লাগিল। সেয়ে কান্দি পেলালোঁ”।


বীৰাংগনা সতী সাধনীৰ জীৱনক লৈ চিনেমা ! সাধনীৰ চৰিত্ৰত থাকিব দক্ষিণ কোৰিয়াৰ অভিনেত্ৰী | NEWZ NOW\nHome Entertainment বীৰাংগনা সতী সাধনীৰ জীৱনক লৈ চিনেমা ! সাধনীৰ চৰিত্ৰত থাকিব দক্ষিণ কোৰিয়াৰ...\nবীৰাংগনা সতী সাধনীৰ জীৱনক লৈ চিনেমা ! সাধনীৰ চৰিত্ৰত থাকিব দক্ষিণ কোৰিয়াৰ অভিনেত্ৰী\nসতী সাধনী৷ দেশপ্ৰেম, আত্ম বলিদান, মৃত্যুঞ্জয়ী আদৰ্শ আৰু বীৰত্বৰে মহীয়ান বীৰাংগনা নাৰী সতী সাধনী।প্ৰকৃতাৰ্থত, সাহস, ধৈৰ্য, বীৰত্ব আৰু দেশ–জাতিৰ বাবে চৰম বলিদান দিয়া যিকেইগৰাকী অসমীয়া বীৰাংগনাৰ নাম বুৰঞ্জীৰ বুকুত স্বৰ্ণলিপিৰে খোদিত হৈ আছে তেওঁলোকৰ ভিতৰত এটি অন্যতম নাম সতী সাধনী। সতী সাধনী চুতীয়া ৰাজ্যৰ শেষ ৰাণী আছিল। এইগৰাকী বীৰাংগনা নাৰীৰ ওপৰতে নিৰ্মাণ হবলৈ গৈ আছে এখন চিনেমা৷ সদৌ অসম চুতীয়া ছাত্র সন্থাৰ উদ্যোগত নিৰ্মাণ হব চিনেমাখন৷\nচিনেমাখনৰ জৰিয়তে সতী সাধনীৰ জীৱনৰ লগতে চুতীয়া ইতিহাস তুলি ধৰা হব৷ চিনেমাখন সাধনী নামেৰে মুক্তি পাব৷ হয়তো নাম সলনিও হব পাৰে৷ পৰিচালনা জনপ্ৰিয় পৰিচালক বিশ্বজিৎ বৰাৰ৷ এই চিনেমা অসমীয়া আৰু হিন্দী ভাষাত নিৰ্মাণ হোৱাৰ লগতে ইংৰাজী ভাষাৰ ছাব টাইটেল থাকিব৷ অহা ৮ ফ্ৰেব্ৰুৱাৰীত লতাশিলত শুভ মহুৰৎ হব৷ উল্লেখ্য যে এইখন হব অসমৰ প্ৰথমখন 3d চিনেমা৷ অসম আৰু অসমৰ বাহিৰৰ অভিনেতা-অভিনেত্ৰীৰ ভৰপূৰ সমাহাৰ দেখিবলৈ পাব দৰ্শকে৷ সাধনীৰ চৰিত্ৰত থাকিব দক্ষিণ কোৰিয়াৰ অভিনেত্ৰী৷\n৩ খন যুদ্ধ দেখুওৱা হব৷ গ্ৰাফিক্সত থাকিব বলীউডৰ টিম৷ চিত্ৰনাট্য ৰচনা কৰিব হলিউডৰ চিত্ৰনাট্যকাৰে, লগত থাকিব ৬ জনীয়া দল৷ দৃশ্যগ্ৰহণ অসমৰ লগতে মুম্বাই, হাইদৰাবাদ ফিল্ম চিটিত কৰা হব৷ চিনেমাখনত বাণিজ্যিক দিশৰ প্ৰতিও লক্ষ্য ৰখা হব৷ সতী সাধনীৰ জীৱন ৰূপালী পৰ্দাত চাবলৈ দৰ্শকে অপেক্ষা কৰিব লাগিব ২০২২ চনলৈ৷\nPrevious articleভাৰত-পাকিস্তান যুদ্ধৰ ৫০ বছৰ, বিজয় দিৱসত ‘গল্ডেন বিজয় টৰ্চ’ প্ৰজ্জ্বলন প্ৰধানমন্ত্ৰী মোদীৰ\nNext articleস্পৰ্টছ বাইকাৰসকলৰ বাবে সুখবৰ, আহি গ’ল MY21 KTM 125 DUKE


মানাহ ৰাষ্ট্ৰীয় উদ্যানৰ সুৰক্ষাত নিয়োজিত অতন্দ্ৰ প্ৰহৰীসকলৰ জীৱিকা সুৰক্ষিত কৰিব নে? | ChandubiNews\nHomeUncategorizedমানাহ ৰাষ্ট্ৰীয় উদ্যানৰ সুৰক্ষাত নিয়োজিত অতন্দ্ৰ প্ৰহৰীসকলৰ জীৱিকা সুৰক্ষিত কৰিব নে?\nমানাহ ৰাষ্ট্ৰীয় উদ্যানৰ সুৰক্ষাত নিয়োজিত অতন্দ্ৰ প্ৰহৰীসকলৰ জীৱিকা সুৰক্ষিত কৰিব নে?\nপ্ৰকাশিত তাৰিখঃ ২৪ আগষ্ট, ২০২০\nচি এন ডেস্ক –\nসুবোধ বসুমতাৰী, নাগেশ্বৰ বসুমতাৰীহত আজি সামান্য বেতনতে বন সুৰক্ষাৰ দায়িত্বত নিয়োজিত হৈ আছে। যি পৰিমাণৰ মাননি লাভ কৰে সেই ধনেৰে পৰিয়াল চলাবলৈকে নোৱাৰে তথাপি চলাই আছে আৰু নিজেও চলি আছে।\nএসময়ত তেওঁলোক বনজ সম্পদ ধ্বংস কাৰ্যত জড়িত আছিল। আৰ্থিকভাৱে দূৰ্বল এই লোকসকলে পৰিয়াল চলোৱাৰ তাগিদাতে মানাহ ৰাষ্ট্ৰীয় উদ্যানত দূষ্প্ৰাপ্য প্ৰজাতিৰ জীৱজন্তু হত্যা কৰিছিল, গছ কাটিছিল। ২০০৩ চনত তেওঁলোকক মুলসূঁতিলৈ ঘূৰাই আনে। আবছু’ৰ নেতৃত্বত তেওঁলোকে বাক্সা জিলাৰ উপায়ুক্তৰ কাৰ্যালয়ত হাতেসজা বন্দুক সহ বিভিন্ন সামগ্ৰী জমা দি আত্মসমৰ্পন কৰে। সেইদিনৰ পৰা তেওঁলোকে প্ৰকৃতিক ভালপোৱাই নহয় সুৰক্ষাৰ দায়িত্বও গ্ৰহণ কৰিলে।\nউল্লেখ্য যে, মাউজীগেন্দ্ৰী ইক’ ট্যুৰিজিম ছ’চাইটি নামৰ এটা স্বেচ্ছাসেৱী সংগঠন। যিটো সংগঠনে মানাহ ৰাষ্ট্ৰীয় উদ্যানৰ উন্নয়নৰ হকে দেহে–কেহে কাম কৰি আহিছে। আত্মসমৰ্পনকাৰী উগ্ৰপন্থী, চোৰাং চিকাৰী অথবা চোৰাং কাঠকটীয়াসকল মূলসূঁতিলৈ ঘূৰি অহাৰ পাছত উক্ত সংগঠনটোৱে বনজ সম্পদ সুৰক্ষাৰ কামত নিয়োজিত কৰে। সেই সংগঠনৰে সদস্য সুবোধ, নাগেশ্বৰহত। আজি প্ৰায় পঞ্চাশজন সদস্যই হাতত ৰাইফল লৈ দিন–ৰাতি একাকাৰ কৰি উদ্যানখনৰ সুৰক্ষাৰ দায়িত্ব পালন কৰি আহিছে।\nএসময়ত যিখন উদ্যানত তেওঁলোকে চিকাৰ কৰিছিল অৱশেষত সেইখন উদ্যানৰে সুৰক্ষাৰ দায়িত্বত নিয়োজিত হ’ল। এতিয়া তেওঁলোকে দিনৰাতি একাকাৰ কৰি উদ্যানখনত পহৰা দি আছে। বন বিভাগে এইসকল সুৰক্ষা কৰ্মীৰ চাকৰি এতিয়াও নিয়মীয়াকৰণ কৰা নাই। চাকৰি নিয়মীয়াকৰণ কৰিব নে নকৰে তাৰো কোনো নিশ্চয়তা নাই। গতিকে চৰকাৰ, বন বিভাগ তথা বিটিচি প্ৰশাসনে এইসকল বন সুৰক্ষাকৰ্মীৰ ভৱিষ্যত নিশ্চিত কৰিব লাগে।\nmanas nationa park\nmaozigendri ecotourism society


আনা ফ্ৰাংক - অসমীয়া ৱিকিপিডিয়া\nআনালিছ মেৰি "আনা" ফ্ৰাংক (ইংৰাজী: Annelies Marie Frank; ১২ জুন ১৯২৯- ফেব্ৰুৱাৰী বা মাৰ্চ ১৯৪৫) ইহুদী জাতিৰ ঐতিহ্য বহনকাৰী এগৰাকী জাৰ্মান-ওলন্দাজ দিনপঞ্জী লেখিকা আছিল। ইহুদী নিধনযজ্ঞৰ বলি হোৱা লোকসকলৰ ভিতৰত সবাতোকৈ চৰ্চিত নামবোৰৰ অন্যতম হৈছে আনা ফ্ৰাংক। ১৯৪৭ চনত প্ৰকাশ পোৱা 'দ্য ডায়েৰী অৱ এ য়ং গাৰ্ল' (প্ৰথমে ওলন্দাজ ভাষাত 'Het Achterhuis' নামেৰে কিতাপখন প্ৰকাশ পাইছিল, যাৰ ইংৰাজী ভাষাত অৰ্থ The Secret Annex) গ্ৰন্থৰ বাবে তেওঁ মৰণোত্তৰভাৱে বিশ্বজোৰা খ্যাতি লাভ কৰিছিল। দ্বিতীয় বিশ্বযুদ্ধত জাৰ্মানীয়ে নেডাৰলেণ্ডছ দখল কৰাৰ পাছত ১৯৪২ চনৰ পৰা ১৯৪৪ চনলৈ গোপনে কটোৱা কালছোৱাৰ বিষয়ে তেওঁ এই দিনলিপিত বৰ্ণনা কৰিছিল। গ্ৰন্থাকাৰে প্ৰকাশিত আনাৰ এই দিনলিপিখন বিশ্বৰ সবাতোকৈ পৰিচিত আৰু চৰ্চিত গ্ৰন্থসমূহৰ অন্যতম। ইয়াৰ ভিত্তিত কেবাখনো নাটক আৰু চলচ্চিত্ৰও নিৰ্মাণ হৈছে।\nআনা ফ্ৰাংকে নেডাৰলেণ্ডছৰ আমষ্টাৰডামৰ ৬নং মণ্টেশ্বৰী স্কুলত পঢ়ি থকা সময়ৰ ছবি (১৯৪০ চন)\nআনালিছ মেৰি ফ্ৰাংক\nকেঁচুৱাৰ যতন লওঁতা\nজাৰ্মানীৰ ফ্ৰেংকফুৰ্টত জন্মগ্ৰহণ কৰা আনা ফ্ৰাংকে জীৱনৰ অধিকাংশ সময় নেডাৰলেণ্ডছৰ আমষ্টাৰডাম আৰু ইয়াৰ কাষৰীয়া ঠাইত কটাইছিল। জাৰ্মানীৰ শাসনভাৰ নাজীৰ অধীনলৈ যোৱাত ৪.৫ বছৰ বয়সতে আনা ফ্ৰাংকে পৰিয়ালৰ সৈতে নেডাৰলেণ্ডছলৈ গৈছিল। এগৰাকী জাৰ্মান নাগৰিক হিচাপে জন্ম লাভ কৰিছিল যদিও ১৯৪১ চনত আনাই নাগৰিকত্ব হেৰুৱাইছিল আৰু তেতিয়াৰ পৰা ৰাষ্ট্ৰহীন লোক হিচাপে পৰিগণিত হৈছিল। জাৰ্মানসকলে নেডাৰলেণ্ডছ দখল কৰাত ১৯৪০ চনৰ মে' মাহৰ সময়লৈ ফ্ৰাংক পৰিয়ালটো আমষ্টাৰডামতে আৱদ্ধ হৈ পৰিছিল। ১৯৪২ চনৰ জুলাই মাহত ইহুদী লোকসকলৰ ওপৰত অত্যাচাৰ বৃদ্ধি পাবলৈ ধৰাত আনাৰ পৰিয়ালটোৱে তেওঁৰ দেউতাক অটো ফ্ৰাংকে কাম কৰা অট্টালিকাটোত থকা কিতাপৰ আলমাৰীটোৰ পিছফালৰ গোপন কোঠাকেইটাত লুকাই থাকিবলৈ লৈছিল। তেতিয়াৰ পৰা ১৯৪৪ চনৰ আগষ্টত নাজীসকলৰ গুপ্তচৰ বাহিনীয়ে পৰিয়ালটো আটক কৰালৈকে আনাই নিয়মীয়াভাৱে এখন দিনপঞ্জী লিখি গৈছিল। এই দিনলিপিখন আনাই তেওঁৰ জন্মদিনত উপহাৰ হিচাপে পাইছিল। ফ্ৰাংকৰ পৰিয়ালটো আটক হোৱাৰ পাছত তেওঁলোকক বন্দীশিবিৰলৈ পঠিওৱা হয়। ১৯৪৪ চনৰ ১ নৱেম্বৰত আনা আৰু তেওঁৰ ভনী মাৰ্গটক অস্বিৎজৰ পৰা বাৰ্জেন-বেলচেন বন্দী শিবিৰলৈ পঠিওৱা হয়। কেইমাহমান পিছত তাতেই দুয়োৰে মৃত্যু হয় (সম্ভৱতঃ সন্নিপাত জ্বৰত ভুগি)। ৰেডক্ৰছে প্ৰথমে তেওঁলোকৰ মাৰ্চত মৃত্যু হোৱা বুলি অনুমান কৰিছিল। ওলন্দাজ কৰ্তৃপক্ষয়ো ৩১ মাৰ্চত তেওঁলোকৰ মৃত্যু হোৱা বুলি চৰকাৰী নথিত উল্লেখ কৰিছে। কিন্তু ২০১৫ চনত আনা ফ্ৰাংক হাউছৰ দ্বাৰা সম্পন্ন হোৱা গৱেষণাত প্ৰকাশ পাইছিল যে তেওঁলোকৰ হয়তো ফেব্ৰুৱাৰী মাহতহে মৃত্যু হৈছিল।\nযুদ্ধত বাছি থকা ফ্ৰাংক পৰিয়ালৰ একমাত্ৰ ব্যক্তি অটোৱে যুদ্ধৰ শেষত আমষ্টাৰডামলৈ আহি জানিব পাৰিলে যে জীয়ৰী আনাৰ দিনলিপিখন তেওঁৰ সচিব মিয়েপ গিয়েজে সুৰক্ষিতভাৱে ৰাখিছে। অটোৰ প্ৰচেষ্টাতে ১৯৪৭ চনত দিনলিপিখন গ্ৰন্থ আকাৰে প্ৰকাশ পাইছিল। পিছলৈ এইখন মূল ওলন্দাজ ভাষাৰ পৰা ইংৰাজীলৈ অনূদিত হয় আৰু ১৯৫২ চনত "দ্য ডায়েৰী অৱ এ য়ং গাৰ্ল" নামেৰে প্ৰকাশ পায়। তেতিয়াৰ পৰা ই ৭০ টাতকৈও অধিক ভাষালৈ অনূদিত হৈছে (অসমীয়াকে ধৰি)।\nআনাৰ (জন্মৰ সময়ৰ নাম: আনালিছ মেৰি ফ্ৰাংক) জন্ম হৈছিল ১৯২৯ চনৰ ১২ জুনত জাৰ্মানীৰ ফ্ৰাংকফু্ৰ্টস্থিত মেইনগাউ ৰেড ক্ৰছ ক্লিনিকত। তেওঁৰ পিতৃ-মাতৃৰ নাম আছিল যথাক্ৰমে অটো হেইনৰিখ ফ্ৰাংক আৰু এডিথ (নী হলাণ্ডাৰ)। মাৰ্গট নামেৰে আনাৰ এগৰাকী বায়েকো আছিল। ফ্ৰাংক পৰিয়ালটো উদাৰপন্থী আছিল আৰু তেওঁলোকে ইহুদী ধৰ্মৰ প্ৰচলিত ৰীতি-নীতিসমূহ মানি চলা নাছিল। পৰিয়ালটোৱে ইহুদী আৰু আন ধৰ্মৰ বিভিন্ন লোক সম্প্ৰীতিৰে চলি অহা সমাজ এখনত বাস কৰিছিল। অটো আৰু এডিথ আছিল অতি সচেতন পিতৃ-মাতৃ, অধ্যয়নৰ ক্ষেত্ৰখনত দুয়ো আগ্ৰহী আছিল আৰু তেওঁলোকৰ ঘৰতে ডাঙৰ পুথিভঁৰাল আছিল। তেওঁলোকে দুয়ো সন্তানক পঢ়িবলৈ উৎসাহ যোগাইছিল। আনাৰ জন্মৰ সময়ত পৰিয়ালটোৱে ফ্ৰাংকফুৰ্ট-ডৰ্নবাচ্ছৰ মাৰ্বাচৱেগ ৩০৭ ৰ এটা ঘৰত বাস কৰিছিল। তেওঁলোকে ঘৰটোৰ দুতলা ভাৰা লৈ থাকিছিল। ১৯৩১ চনত পৰিয়ালটোৱে ডৰ্নবাচ্ছৰ ডিচ্ছটাৰভিয়াৰ্টেল (পয়ে'টছ্ কোৱাৰ্টাৰ) নামৰ এক আকৰ্ষণীয় মুক্ত এলেকাত অৱস্থিত গেংঘ'ফাৰ্ষ্ট্ৰাচ্ছ ২৪লৈ উঠি যায়। এই দুয়োটা ঘৰেই এতিয়াও বৰ্তি আছে।\nআনা ফ্ৰাংকৰ জন্মস্থান - মেইনগাউ ৰে'ড ক্ৰছ ক্লিনিক\nমাৰ্ৱেডে'প্লেইনৰ সেই এপাৰ্টমেণ্ট ব্লকটো, য'ত আনা ফ্ৰাংকে ১৯৩৪ চনৰ পৰা ১৯৪২ চনলৈকে বাস কৰিছিল\n১৯৩৩ চনত এডল্ফ হিটলাৰৰ নাজী দলে যুক্তৰাষ্ট্ৰীয় নিৰ্বাচন জিকিলত আৰু হিটলাৰ জাৰ্মানীৰ মুৰব্বী ৰূপে নিৰ্বাচিত হোৱাত এডিথ ফ্ৰাংকে দুয়োটা সন্তানক লৈ আচ্ছেনত থকা তেওঁৰ মাতৃ ৰ'জাৰ সৈতে থাকিবলৈ লয়। অটো ফ্ৰাংক তেতিয়াও ফ্ৰাংকফুৰ্টতে আছিল। কিন্তু আমষ্টাৰডামত এটা কোম্পানী খুলিবলৈ সুযোগ পোৱাত তেওঁ ব্যৱসায় চলাবলৈ আৰু নিজৰ পৰিয়ালটোৰ থকা-মেলাৰ ব্যৱস্থা কৰিবলৈ আমষ্টাৰডামলৈ গুছি আহে। তেওঁ অপেক্টা ৱৰ্কছ্ নামৰ কোম্পানীটোত কাম কৰিছিল, যিটো কোম্পানীয়ে ফলৰ পৰা আহৰিত পদাৰ্থ বিক্ৰী কৰিছিল। এডিথে আচ্ছেন আৰু আমষ্টাৰডামৰ মাজত অহা-যোৱা কৰি আছিল, আৰু পিছলৈ আমষ্টাৰডামৰ কাষৰীয়া ৰিভিয়াৰে'নবাৰ্টৰ মাৰ্ৱেডেপ্লেইনত (মাৰ্ৱেডেপ্লেইন স্কোৱাৰ) এটা এপাৰ্টমেণ্ট বিচাৰি পাইছিল। ঠাইখনত বাস কৰা অধিকাংশ লোকেই আছিল ইহুদী-জাৰ্মান শৰণাৰ্থী। ১৯৩৩ চনৰ নৱেম্বৰত এডিথে স্বামীৰ লগত থাকিবলৈ গৈছিল আৰু এমাহ পাছত মাৰ্গটো আমষ্টাৰডামলৈ গৈছিল। পিছলৈ ফেব্ৰুৱাৰী মাহত গোটেই পৰিয়ালটো নেডাৰলেণ্ডত লগ হোৱাৰ আগলৈ আনা আইতাকৰ লগত আছিল। ১৯৩৩ চনৰ পৰা ১৯৩৯ চনৰ ভিতৰত জাৰ্মানীৰ পৰা পলাই অহা ৩,০০,০০০ ইহুদীৰ ভিতৰত এই ফ্ৰাংক পৰিয়ালটোও আছিল।\nআমষ্টাৰডামলৈ অহাৰ পাছত মাৰ্গটক পাব্লিক স্কুলত আৰু আনাক ৬ষ্ঠ মণ্টেশ্বৰী স্কুলত নামভৰ্তি কৰাই দিয়া হৈছিল। ওলন্দাজ ভাষাৰ বাবে প্ৰথমে সমস্যাৰ সন্মুখীন হৈছিল যদিও মাৰ্গট আমষ্টাৰডামত এগৰাকী তাৰকা শিক্ষাৰ্থীৰূপে পৰিগণিত হৈছিল। আনায়ো অতি কম সময়ৰ ভিতৰতে মণ্টেশ্বৰী স্কুলৰ সৈতে মিলি যাব পাৰিছিল। তাতেই আনাই হানা গছলাৰৰ দৰে সমবয়সীয়া শিশু লগ পাইছিল, যি পিছলৈ তাইৰ অতি প্ৰিয় বান্ধৱী হৈ পৰিছিল।\n১৯৩৮ চনত অটো ফ্ৰাংকে পেক্টাকন নামৰ দ্বিতীয় এটা কোম্পানী আৰম্ভ কৰিছিল। এই কোম্পানীটোৱে সিদ্ধ মঙহৰ টুকুৰা উৎপাদনত ব্যৱহাৰ কৰা ঔষধি উদ্ভিদ, দীৰ্ঘদিন ভালে ৰাখিবলৈ ব্যৱহাৰ কৰা লোণ, আৰু মছলাৰ মিশ্ৰণ পাইকাৰীভাৱে বিক্ৰী কৰিছিল। পেক্টাকনে হাৰ্মান ভান পেল্সক মছলা বিষয়ৰ পৰামৰ্শদাতা হিচাপে নিয়োগ কৰিছিল। তেওঁ আছিল পৰিয়ালৰ সৈতে অছনাব্ৰাকৰ পৰা পলাই অহা এজন ইহুদী কচাই। ১৯৩৯ চনত এডিথ ফ্ৰাংকৰ মাকে ফ্ৰাংক পৰিয়ালটোৰ সৈতে থাকিবলৈ আহিছিল। ১৯৪২ চনৰ জানুৱাৰীত মৃত্যু হোৱালৈকে তেওঁ পৰিয়ালটোৰ লগতে আছিল।\n১৯৪১ চনৰ গ্ৰীষ্মবন্ধৰ পাছত আনা ফ্ৰাংকে জানিব পাৰিছিল যে তাই আৰু মণ্টেশ্বৰী স্কুললৈ যোৱাৰ অনুমতি নাপাব। কাৰণ নতুন নিয়ম অনুসৰি ইহুদী লোকসকলে ইহুদী স্কুললৈহে যাব পাৰিব। তেতিয়াৰ পৰা মাৰ্গট আৰু আনাই ইহুদী স্কুল যোৱা কৰিছিল।\nদিনলিপিখনত বৰ্ণিত কালছোৱাৰ ঘটনাপঞ্জীসম্পাদনা কৰক\nগোপনে থাকিবলৈ লোৱাৰ পূৰ্বেসম্পাদনা কৰক\n১৯৪১ চনৰ ডিচেম্বৰত আনা ফ্ৰাংক\nতেৰ বছৰীয়া জন্মদিনৰ দিনা আনাই অট'গ্ৰাফ বুক (মানুহৰ স্বাক্ষৰ সাঁচি ৰখা বহী) এখন উপহাৰ ৰূপে পাইছিল। ৰঙা-বগা বৰ্গসম্বলিত কাপোৰ এখনেৰে বন্ধা অট'গ্ৰাফ বুকখনৰ সন্মুখত এটা সৰু তলাও লগোৱা আছিল। আনাই সেইখনক দিনপঞ্জী হিচাপে ব্যৱহাৰ কৰাৰ সিদ্ধান্ত লৈছিল,আৰু অতি কম সময়ৰ ভিতৰতে তাই সেইখনত লিখা আৰম্ভ কৰি দিছিল। ১৯৪২ চনৰ ২০ জুনৰ দিনা দিনলিপিখনত লিখা প্ৰৱিষ্টিটোত আনাই ওলন্দাজ ইহুদী মানুহৰ ওপৰত বান্ধি দিয়া প্ৰতিবন্ধকতাসমূহৰ তালিকা এখন উল্লেখ কৰিছিল।\n১৯৪২ চনৰ গ্ৰীষ্মকালত নেদাৰলেণ্ডছৰ পৰা ইহুদীসকলৰ প্ৰণালীৱদ্ধ নিৰ্বাসন প্ৰক্ৰিয়া আৰম্ভ হৈছিল। অটো আৰু এডিথ ফ্ৰাংকে পৰিকল্পনা কৰিছিল যে ১৯৪২ চনৰ ১৬ জুলাইৰ পৰা তেওঁলোকে দুই সন্তানৰ সৈতে গোপনে থাকিবলৈ ল'ব। কিন্তু ৫ জুলাইৰ দিনা ইহুদী প্ৰব্ৰজনৰ কেন্দ্ৰীয় কাৰ্য্যালয়ৰ (Zentralstelle für jüdische Auswanderung) পৰা মাৰ্গটে এখন আমন্ত্ৰণী জাননী লাভ কৰিলে। জাননীখনত তাইক কৰ্ম শিবিৰ এটালৈ স্থানান্তৰ হ'বৰ বাবে হাজিৰ হোৱাৰ আদেশ দিয়া হৈছিল। তেনে পৰিস্থিতিত পৰিয়ালটোৱে পূৰ্বৰ পৰিকল্পনাতকৈ দহদিন আগতেই লুকাবলৈ বাধ্য হ'ল। গোপনে থাকিবলৈ লোৱাৰ ঠিক আগে আগে আনাই তাইৰ বান্ধৱী তথা চুবুৰীয়া টুছজে কুপাৰ্ছক এখন কিতাপ, এটা কাপ-প্লেটৰ ছেট আৰু মাৰ্বলৰ বাকছ এটা ৰাখিবলৈ দি গৈছিল। ৬ জুলাইৰ দিনা আনাৰ পৰিয়ালে তেওঁলোকৰ মেকুৰী মুৰ্টজে'ৰ যতন লোৱাৰ দায়িত্ব দি কুপাৰ্ছ পৰিয়াললৈ টোকা এটা লিখি থৈ গৈছিল। এচ'ছিয়েটে'ড প্ৰেছৰ সংবাদ অনুসৰি: "মই মোৰ মাৰ্বলকেইটাক লৈ চিন্তিত, কাৰণ সেইকেইটা ভুল মানুহৰ হাতত পৰি যাব পাৰে। তুমি কিছুদিনৰ বাবে সেইকেইটা তোমাৰ লগত ৰাখিব পাৰিবানে?" - কুপাৰ্ছে পিছত জনাইছিল যে আনাই তেওঁক এনেদৰে কৈছিল।"\nআখটাৰহাউছত কটোৱা জীৱনসম্পাদনা কৰক\nআখটাৰহাউছ অৰ্থাৎ, গোপন সংলগ্ন ভৱনটোৰ সন্মুখভাগ যিটো কিতাপৰ আলমাৰীৰে ঢাকি ৰখা হৈছিল; তাৰ এটা পুনৰ্নিমিত আৰ্হি (আমষ্টাৰডামৰ আনা ফ্ৰাংক হাউছত অৱস্থিত)\n১৯৪২ চনৰ ৬ জুলাই, সোমবাৰে ৰাতিপুৱা ফ্ৰাংক পৰিয়ালটোৱে গোপনে থাকিবলগীয়া ঘৰটোলৈ আহিল। প্ৰিঞ্চেনগ্ৰাষ্টৰ পাৰত অৱস্থিত তিনিমহলীয়া সেই ঘৰটোত অপেক্টা কাৰ্য্যায়লৰ ওপৰেৰে সোমাব লাগিছিল। তাত অটো ফ্ৰাংকৰ অতি বিশ্বাসযোগ্য কৰ্মচাৰী কেইজনমান তেওঁৰ পৰিয়ালটোৰ সহায়কাৰী হ'ব পাৰিব। এই গোপনে থকা ঠাইখন আখটাৰহাউছ (Achterhuis, ইংৰাজী সংস্কৰণত "Secret Annex" অৰ্থা "গোপন সংলগ্ন ভৱন" নামেৰে অনূদিত) নামেৰে জনাজাত হৈ পৰিছিল। তেওঁলোকে আগৰ ঘৰখন অতি বিশৃংখল অৱস্থাত এৰি থৈ আহিছিল, যাতে দেখিলে এনে লাগে যেন পৰিয়ালটোৱে অতি খৰধৰকৈ ঘৰখন এৰি গৈছে। অটোৱে ঘৰত এটা টোকাও এৰি থৈ আহিছিল, য'ত এনে এটা ইংগিত আছিল যে তেওঁলোকে ছুইজাৰলেণ্ড যাবলৈ ওলাইছে। গোপনীয়তাৰ স্বাৰ্থতেই তেওঁলোকে আনাৰ মেকুৰী মুৰ্টজে'ক এৰি থৈ আহিবলৈ বাধ্য হৈছিল। ইহুদীসকলক ৰাজহুৱা বাছত উঠিবলৈ দিয়া নহৈছিল। যাৰ ফলত অটো, এডিথ আৰু আনাই ঘৰৰ পৰা কেইবা কিল'মিটাৰ খোজকাঢ়ি আহিবলগীয়া হৈছিল। মাৰ্গটে মিয়েপ গিয়েজৰ সৈতে প্ৰিঞ্চেনগ্ৰাষ্টলৈকে চাইকেল চলাই গৈছিল। পৰৱৰ্তী সময়ত আখটাৰহাউছৰ দুৱাৰৰ আগত এটা কিতাপৰ আলমাৰী ৰাখি থোৱা হৈছিল যাতে কোনেও তেওঁলোকৰ উপস্থিতি ধৰা পেলাব নোৱাৰে।\nভিক্টৰ কুগলাৰ, জোহানছ্ ক্লেইমেন, মিয়েপ গিয়েজ আৰু বেপ ভছকুইজল নামৰ কৰ্মচাৰীকেইজনেহে পৰিয়ালটো গোপনে থকাৰ কথা গম পাইছিল। গোপনে থকা কালছোৱাত গিয়েজৰ স্বামী জান গিয়েজ আৰু ভছকুইজলৰ দেউতাক জোহানছ্ হেণ্ড্ৰিক ভছকুইজল আছিল তেওঁলোকৰ সহায়কাৰী। ঘৰটোত গোপনে থকা পৰিয়ালটো আৰু বাহিৰৰ পৃথিৱীখনৰ একমাত্ৰ সংযোগী হিচাপে দুয়োৱে আনাহঁতক যুদ্ধৰ বাতৰি আৰু ৰাজনৈতিক প্ৰেক্ষাপট সম্পৰ্কে জনাই আহিছিল। তেওঁলোকে পৰিয়ালটোৰ সকলোধৰণৰ প্ৰয়োজনীয়তা পূৰাইছিল, নিৰাপত্তা নিশ্চিত কৰিছিল আৰু খাদ্যৰ যোগান ধৰিছিল। অৱশ্যে দিন যোৱাৰ লগে লগে খাদ্য যোগান ধৰা কামটো অতি প্ৰত্যাহ্বানপূৰ্ণ হৈ পৰিছিল। সেই কঠিন সময়ছোৱাত সহায়কাৰী কেইজনৰ একান্ত নিষ্ঠা আৰু পৰিয়ালটোৰ মনোবল অটুট ৰাখিবলৈ তেওঁলোকে কৰা প্ৰচেষ্টা সম্পৰ্কে আনাই দিনপঞ্জীত উল্লেখ কৰিছিল। আটায়ে জানিছিল যে কেনেবাকৈ ধৰা পৰিলে ইহুদীক আশ্ৰয় দিয়াৰ অপৰাধত সিহঁতক মৃত্যুদণ্ডও দিয়া হ'ব পাৰে।\nগোপন সংলগ্ন ভৱনটোৰে সৈতে আনা ফ্ৰাংক লুকাই থকা সমগ্ৰ অট্টালিকাটোৰ এটা আৰ্হি\n১৯৪২ চনৰ ১৩ জুলাইৰ দিনা ভান পেল্সৰ পৰিয়ালটো আহি ফ্ৰাংক পৰিয়ালৰ যোগ দিছিল। ভান পেল্সৰ পৰিয়ালটোত আছিল হাৰমান, অগষ্টে আৰু ষোল্ল বছৰীয়া কিশোৰ পিটাৰ। পাছলৈ নৱেম্বৰ মাহত ফ্ৰিট্জ ফেফাৰ নামৰ এগৰাকী দন্তচিকিৎসক তথা ফ্ৰাংক পৰিয়ালৰ বন্ধুয়েও তেওঁলোকৰ যোগ দিছিল। কথা পাতিবলৈ কেইগৰাকীমান নতুন মানুহ গোট খোৱাত আনা অতি উৎফুল্লিত হৈছিল আৰু এইকথা দিনপঞ্জীত উল্লেখ কৰিছিল। কিন্তু ইমানখিনি মানুহ একেলগে আৱদ্ধ হৈ থাকিবলগীয়া হোৱাত অতি সোনকালেই তেওঁলোকৰ মাজত নানা অশান্তিৰ সৃষ্টি হ'বলৈ ধৰিলে। ফেফাৰক আনাৰ কোঠাটোতে থাকিবলৈ দিয়া হৈছিল। কিন্তু আনাই তেওঁক অতি অসহ্যকৰ পাইছিল আৰু তেওঁৰ এই অনুপ্ৰৱেশত বিৰক্ত হৈছিল। অগষ্টে ভান পেল্সৰ সৈতেও আনাৰ কাজিয়া লাগিছিল। তাইৰ মতে মানুহগৰাকী আছিল মূৰ্খ। আনাই হাৰমান ভান পেল্স্ আৰু ফ্ৰিটজ্ ফেফাৰক স্বাৰ্থপৰ বুলি গণ্য কৰিছিল, বিশেষকৈ খোৱা-লোৱাৰ ক্ষেত্ৰত। লাজকুৰীয়া আৰু বিৰক্তিকৰ স্বভাৱৰ পিটাৰ ভান পেল্সক তাই প্ৰথমে বিশেষ গুৰুত্ব দিয়া নাছিল। কিন্তু পিছলৈ তাইৰ পিটাৰৰ লগত এক আত্মীয়তাৰ ভাৱ জাগিছিল আৰু দুয়োৰে মাজত ৰোমাণ্টিক সম্পৰ্ক এটা গঢ় লৈ উঠিছিল। আনাই জীৱনৰ প্ৰথমটো চুম্বনো পিটাৰৰ পৰাই লাভ কৰিছিল। কিন্তু আনাই তাইৰ এই অনুভৱ প্ৰকৃত নে কেৱল একেলগে আৱদ্ধ হৈ থকা বাবেহে হৈছে, সেয়া প্ৰশ্ন কৰিবলৈ লোৱাত পিটাৰৰ প্ৰতি থকা তাইৰ অনুৰাগ লাহে লাহে কমি আহিল। আটাইকেইজন সহায়কাৰীৰ সৈতে আনাৰ এক নিবিড় সম্পৰ্ক আছিল। অটো ফ্ৰাংকে পিছলৈ অতীত ৰোমন্থন কৰি কৈছিল যে আনাই দৈনিক সিহঁতৰ আগমনলৈ অধীৰ আগ্ৰহেৰে বাট চাই ৰৈছিল। তেওঁ মন কৰিছিল যে আনাৰ সবাতোকৈ ঘনিষ্ঠতম বন্ধুত্ব আছিল বেপ ভস্কুইজলৰ সৈতে, "সেই যুৱ মুদ্ৰালেখনকাৰীজন… সিহঁত দুয়োৱে প্ৰায়েই কোণ এটাত ফুচফুচাই কথা পাতিছিল।"\nকিশোৰী দিনপঞ্জী লেখিকাজনীসম্পাদনা কৰক\nআনাই তাইৰ লেখাবোৰত পৰিয়ালৰ সদস্যসমূহৰ সৈতে তাইৰ সম্পৰ্কৰ বিষয়ে, আৰু প্ৰত্যেকৰে ব্যক্তিত্বৰ মাজত থকা বৃহৎ প্ৰভেদ সম্পৰ্কে আলোকপাত কৰিছিল। তাই আৱেগিকভাৱে নিজকে দেউতাকৰ সৈতে বেছি ঘনিষ্ঠ বুলি বিবেচনা কৰিছিল। দেউতাকে পাছত এইসম্পৰ্কে কৈছিল, "মই মাৰ্গটতকৈ আনাৰ স'তে বেছি ঘনিষ্ঠ আছিলোঁ। মাৰ্গটৰ আকৌ মাকৰ লগত বান্ধোনটো বেছি আছিল। তাৰ কাৰণ হয়তো এয়াই যে মাৰ্গটে সাধাৰণতে তাইৰ মনৰ অনুভৱ আনক জনোৱা নাছিল আৰু তাইক মানসিক নিৰাপত্তাৰ প্ৰয়োজন হোৱা নাছিল। কিয়নো আনাৰ নিচিনাকৈ মাৰ্গটৰ মেজাজ বৰ সঘনে সলনি নহৈছিল।" লুকাই থাকিবলৈ লোৱাৰ পৰা দুয়ো ভনীৰ মাজৰ বান্ধোনটো পূৰ্বতকৈ বেছি ঘনিষ্ঠ হৈছিল। অৱশ্যে আনাৰ মাজে-সময়ে বায়েকৰ প্ৰতি ঈৰ্ষাৰ ভাৱ জাগিছিল, বিশেষকৈ যেতিয়া পৰিয়ালৰ মানুহবোৰে মাৰ্গটৰ নিচিনা শান্ত-মাৰ্জিত স্বভাৱৰ নোহোৱা বাবে তাইক সমালোচনা কৰিছিল। আনাও লাহে লাহে পৰিপক্ক হ'বলৈ ধৰাত দুয়ো ভনীয়ে পৰস্পৰক আস্থাত ল'ব পাৰিছিল। ১৯৪৪ চনৰ ১২ জানুৱাৰীৰ প্ৰৱিষ্টিটোত আনাই লিখিছিল, "মাৰ্গট ইমান ভাল… তাই আজিকালি বৰ হিংসাকুৰীয়া নহয় আৰু মোৰ এতিয়া এজনী প্ৰকৃত বান্ধৱী হ'বলৈ ধৰিছে। তাই মোক এতিয়া আৰু গুৰুত্বহীন কণমানি পোৱালি এটা বুলি নাভাবে।"\n↑ 1.0 1.1 Research by The Anne Frank House in 2015 revealed that Frank may have died in February 1945 rather than in March, as Dutch authorities had long assumed. "New research sheds new light on Anne Frank's last months" Archived 24 April 2020 at the Wayback Machine. AnneFrank.org, 31 March 2015\n"https://as.wikipedia.org/w/index.php?title=আনা_ফ্ৰাংক&oldid=301699"ৰ পৰা অনা হৈছে\nশেষ সম্পাদনা কৰা হৈছে 28 September 2021 তাৰিখে 10:40 বজাত\nআন একো উল্লেখ নাথাকিলে এই বিষয়বস্তু CC BY-SA 3.0 ৰ আওতাত উপলব্ধ। এই পৃষ্ঠাটোৰ সংক্ষিপ্ত ইউ.আৰ.এল. : https://as.wikipedia.org/?curid=74629।\nএই পৃষ্ঠাখন ২৮ ছেপ্টেম্বৰ, ২০২১ তাৰিখে ১৬:১০ বজাত অন্তিম সংশোধন কৰা হৈছিল।